**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 4 Ιουνίου 2020, ημέρα Πέμπτη και ώρα 10.20΄, στην Αίθουσα συνεδριάσεων της Ολομέλειας της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων «Αναβάθμιση του Σχολείου και άλλες διατάξεις» (4η συνεδρίαση – β΄ ανάγνωση).

Στη συνεδρίαση παρέστησαν η Υπουργός Παιδείας και Θρησκευμάτων, κυρία Νίκη Κεραμέως, ο Υπουργός Επικρατείας, κ. Γεώργιος Γεραπετρίτης, η Υφυπουργός Παιδείας και Θρησκευμάτων, κυρία Σοφία Ζαχαράκη, ο Υφυπουργός Παιδείας και Θρησκευμάτων, κ. Βασίλης Διγαλάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Σιμόπουλος Ευστράτιος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Τσαβδαρίδης Λάζαρος, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Σκόνδρα Ασημίνα, Σενετάκης Μάξιμος, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Αναγνωστοπούλου Αθανασία (Σία), Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Παπανδρέου Γεώργιος (Γιώργος), Δελής Ιωάννης, Λαμπρούλης Γεώργιος, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρίες και κύριοι συνάδελφοι, ξεκινάμε τη συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων «Αναβάθμιση του Σχολείου και άλλες διατάξεις». Σήμερα, είναι 4η συνεδρίαση και η β΄ ανάγνωση του νομοσχεδίου.

Όπως έχω πληροφορηθεί, δεν υπάρχουν αλλαγές στο νομοσχέδιο. Συνεπώς, προτείνω να δοθεί χρόνος 10 λεπτά σε κάθε Εισηγητή, για να αναπτύξει το νομοσχέδιο και τις θέσεις του και στη συνέχεια, να λάβουν τον λόγο όσοι Βουλευτές ζητήσουν να τοποθετηθούν.

Το λόγο έχει ο κ. Ανδριανός.

**ΙΩΑΝΝΗΣ ΑΝΔΡΙΑΝΟΣ (Εισηγητής της Πλειοψηφίας):** Κυρίες και κύριοι συνάδελφοι, κατά τη συζήτηση αυτού του εκπαιδευτικού νομοσχεδίου, τις προηγούμενες μέρες, αναδείχθηκαν τρεις διαφορετικές προσεγγίσεις για το μέλλον και τον ρόλο του σχολείου και ευρύτερα της εκπαίδευσης στην πατρίδα μας.

Η πρώτη προσέγγιση, λογική και φιλοσοφία, είναι αυτή, που αποτυπώνεται, με σαφήνεια και συνέπεια, στις προβλέψεις του νομοσχεδίου, μία προσέγγιση, που θέλει το δημόσιο σχολείο ποιοτικό και σύγχρονο, να προσφέρει ολόπλευρη μόρφωση, αλλά και χρήσιμες δεξιότητες ζωής, να διαμορφώνει ελεύθερους και χρήσιμους, στην κοινωνία, πολίτες, να δίνει στα παιδιά από κάθε κοινωνικό, οικονομικό και μορφωτικό υπόβαθρο τα απαραίτητα εφόδια, για να διεκδικήσουν την αριστεία, την προκοπή, αλλά και την ευτυχία σε όποιο πεδίο επιλέξουν και τους αρμόζει. Μία προσέγγιση, που θέλει το ελληνικό δημόσιο σχολείο να αντλεί από την ανεξάντλητη παρακαταθήκη του Πολιτισμού μας και να αναδεικνύεται, ταυτόχρονα, ως διεθνές παράδειγμα προς μίμηση.

Από την άλλη πλευρά, η δεύτερη συνεπής και αυτή προσέγγιση βλέπει τα πράγματα διαφορετικά. Θέλει ένα σχολείο, που θα κόβει τα φτερά των μαθητών, στο όνομα ενός κακού εξισωτισμού. Θέλει ένα σχολείο της ήσσονος προσπάθειας, φοβικό, απέναντι στην καινοτομία και την κάθε αλλαγή, ένα σχολείο που, εν τέλει, θα διαιωνίζει, με τρόπο σκληρό και άδικο, τις υπαρκτές κοινωνικές ανισότητες, γιατί εν τέλει, με τον έναν ή τον άλλο τρόπο, οι πλούσιες οικογένειες θα διασφαλίσουν ποιοτική εκπαίδευση για τα παιδιά τους. Είναι μία προσέγγιση, που ζητά να στερήσει από τα παιδιά την υπερπολύτιμη, για ολόκληρη την υπόλοιπη ζωή τους, καλλιέργεια της προσωπικής ευθύνης και είναι η προσέγγιση του παιδαγωγικού λαϊκισμού και πληθωρισμού. Με την προσέγγιση αυτή, δυστυχώς, είναι ελάχιστες οι δυνατότητες σύνθεσης και συναίνεσης. Οι διαφορές είναι μεγάλες και θεμελιακές.

Υπάρχει, όμως, και μια τρίτη προσέγγιση, όχι τόσο συνεκτική, αλλά σημαντική. Είναι η προσέγγιση της βαθιάς δυσπιστίας, απέναντι σε κάθε αλλαγή, της μειωμένης εμπιστοσύνης και της καχυποψίας, όχι για κανέναν άλλο λόγο, αλλά, πρωτίστως, γιατί τις τελευταίες δεκαετίες το κράτος, συχνά, αποδεικνύει, ότι δεν μπορεί να διασφαλίσει το θετικό πρόσημο των αλλαγών που νομοθετεί. Τους δύσπιστους, λοιπόν, αυτούς συμπολίτες μας, που, ως ένα βαθμό, ευλόγως, έχουν αυτή τη στάση, οφείλουμε να προσπαθήσουμε να τους μεταπείσουμε, στην πράξη. Οφείλουμε να αποκαταστήσουμε έμπρακτα το απαραίτητο εκείνο κεφάλαιο εμπιστοσύνης, πάνω στο οποίο οι κοινωνίες οικοδομούν την πρόοδό τους.

Το νομοσχέδιο αυτό, με το περιεχόμενό του, μας δίνει αυτήν την ευκαιρία. Είναι στο χέρι μας και είναι χρέος μας να διασφαλίσουμε στην πράξη το νομοθετικό πρόσημο των σημαντικών αλλαγών, που νομοθετούνται, για την αξιολόγηση του εκπαιδευτικού έργου, για την ενίσχυση της διδασκαλίας των αγγλικών, για την εισαγωγή των εργαστηρίων δεξιοτήτων, για τη βάση του 10, για την Τράπεζα Θεμάτων, για το «κόντρα» μάθημα, για την ενίσχυση των Πρότυπων και Πειραματικών Σχολείων.

Η πρόκληση, λοιπόν, είναι διπλή, αφενός, με τις προβλέψεις του νομοσχεδίου να ενισχυθεί σημαντικά η ποιότητα της δημόσιας εκπαίδευσης, αφετέρου να λειτουργήσουν τα αποτελέσματα αυτά, ως ένα σημαντικό βήμα, για την αντιμετώπιση της μεγάλης πληγής, της έλλειψης εμπιστοσύνης και της καχυποψίας, που δηλητηριάζουν κάθε προσπάθεια σύνθεσης και υπονομεύουν τις προοπτικές της πατρίδας μας.

Κυρίες και κύριοι συνάδελφοι, όπως τόνισα και στην α΄ ανάγνωση του νομοσχεδίου, κανείς δεν αιφνιδιάστηκε από τις προβλέψεις του. Στη συντριπτική τους πλειονότητα, υπήρχαν στο προεκλογικό μας πρόγραμμα, που θέσαμε, πλήρως και εγκαίρως, στην κρίση των πολιτών. Πρόκειται, λοιπόν, για ένα νομοσχέδιο, που, τόσο ως προς τη γενική του φιλοσοφία, όσο και ως προς τις συγκεκριμένες προβλέψεις του, είναι εδώ και καιρό γνωστό, αλλά και συζητήθηκε εκτενώς, τόσο κατά τη φάση της δημόσιας διαβούλευσης, όσο και κατά τη φάση της επεξεργασίας.

Πρόκειται, επίσης, για νομοσχέδιο, από κάτω προς τα πάνω, που ξεκινά, από το Νηπιαγωγείο και φτάνει ως το Πανεπιστήμιο, εισάγοντας αλλαγές, με άμεσο χαρακτήρα, εκεί όπου χρειάζεται, αλλά και με αρκετό χρόνο προσαρμογής, εκεί που αυτό απαιτείται, ώστε να μην ανατρέπονται σχεδιασμοί ζωής για τα παιδιά, τις οικογένειές τους και τους εκπαιδευτικούς.

Με το Πρώτο Μέρος του νομοσχεδίου, εισάγονται πιλοτικά τα εργαστήρια δεξιοτήτων, από το Νηπιαγωγείο, μέχρι και το Γυμνάσιο, με τέσσερις θεματικούς κύκλους, που αφορούν το ευ ζην, το περιβάλλον, την κοινωνική ενσυναίσθηση και ευθύνη, τη δημιουργική σκέψη και πρωτοβουλία, και, επιμέρους θεματικές, που εκτείνονται από τον εθελοντισμό, την οικολογική συνείδηση, την οδική ασφάλεια, μέχρι την πρόληψη από εξαρτήσεις, τον αλληλοσεβασμό και τη διαφορετικότητα, την επιχειρηματικότητα, τη σεξουαλική διαπαιδαγώγηση, τη ρομποτική και τις νέες τεχνολογίες.

Πρόκειται για ζητήματα κρίσιμα και επίκαιρα, που παρέχουν στα παιδιά σημαντικές ήπιες δεξιότητες ζωής, τεχνολογίας και επιστήμης. Εισάγεται πιλοτικά στο Νηπιαγωγείο η εξοικείωση των παιδιών, με στοιχεία της αγγλικής γλώσσας, μέσω δημιουργικών δραστηριοτήτων και ενισχύεται η διδασκαλία των αγγλικών και στα Δημοτικά, όπως, επίσης, ενισχύεται συνολικά η διδασκαλία της πληροφορικής, των κλασικών γραμμάτων και της φυσικής αγωγής.

Ακούσαμε διάφορες φωνές επιφύλαξης, ως προς αυτή την πρόβλεψη. Όμως, τα παιδιά ήδη έρχονται σε επαφή με τα αγγλικά, ήδη, από την προσχολική ηλικία και η ενθάρρυνση της εξοικείωσης με τη διεθνή αυτή γλώσσα, επουδενί, δεν υποβαθμίζει τη βαρύτητα στη διδασκαλία της ελληνικής. Μόνο θετικά αποτελέσματα μπορεί να έχει, όπως αυτό θα καταδειχθεί -πιστεύω- και στην εκπαιδευτική πρακτική.

Στο Γυμνάσιο, αυξάνονται σε 7 από 4 τα γραπτώς εξεταζόμενα μαθήματα, ορίζονται οι βάσεις του 10 ή ο μέσος όρος του 13 για την προαγωγή και την απόδοση των μαθητών. Τίθεται όριο τεσσάρων μαθημάτων προς επανεξέταση, το Σεπτέμβριο και καταργείται η δεύτερη εξεταστική του Ιουνίου.

Οι προβλέψεις αυτές έχουν ξεκάθαρο παιδαγωγικό χαρακτήρα και φιλοσοφία και ενισχύουν τη δομή και τον προσανατολισμό του εκπαιδευτικού προγράμματος, συνδέουν στη συνείδηση του παιδιού τις πράξεις και τις επιλογές, με τις συνέπειες, κάτι που δεν επιτυγχάνεται αποτελεσματικά, σε ένα περιβάλλον υπερβολικής χαλαρότητας, που υπονομεύει την αναγκαία για τη ζωή του αυριανού ενήλικα καλλιέργεια της προσωπικής υπευθυνότητας.

Σε ό,τι αφορά ειδικά το Λύκειο συστήνεται ο θεσμός της Τράπεζας Θεμάτων Διαβαθμισμένης Δυσκολίας και αναπροσαρμόζεται η αρχιτεκτονική του συστήματος εισαγωγής στην Τριτοβάθμια Εκπαίδευση, με τη μείωση των ομάδων προσανατολισμού από τέσσερις σε τρεις, την επαναφορά των συντελεστών βαρύτητας σε δύο μαθήματα, ανά επιστημονικό πεδίο, την επαναφορά των Λατινικών στα εξεταζόμενα μαθήματα της ομάδας προσανατολισμού ανθρωπιστικών σπουδών, αλλά και την εισαγωγή του κόντρα μαθήματος και στα Μαθηματικά και στην Ιστορία, ανάλογα με την ομάδα προσανατολισμού.

Ενισχύεται έτσι ο ρόλος του Λυκείου, ως βαθμίδας σφαιρικής καλλιέργειας των μαθητών. Διαμορφώνεται ένα κοινό και συνεκτικό πλαίσιο κάλυψης της ύλης και αντικειμενικής αξιολόγησης, ενώ σημαντική είναι στην κατεύθυνση αυτή και η δρομολόγηση, από το Ινστιτούτο Εκπαιδευτικής Πολιτικής, της διαμόρφωσης νέων προγραμμάτων σπουδών και σύνταξης νέων βιβλίων για όλες τις βαθμίδες του σχολείου, με έμφαση στην ανάπτυξη νέων δεξιοτήτων, τη χρήση πολλαπλών πηγών και συγκριτικής ανάλυσης, καθώς και την εφαρμογή καινοτόμων μεθόδων διδασκαλίας.

Ιδιαίτερη σημασία έχουν ακόμα οι προβλέψεις για την ενίσχυση των Προτύπων και των Πειραματικών σχολείων και του ρόλου τους, στο σχεδιασμό και την εφαρμογή διαφοροποιημένων και καινοτόμων εκπαιδευτικών πολιτικών, στη χώρα μας. Εμείς διαφωνούμε, απολύτως, με το επιχείρημα ότι η καταπολέμηση της ανισότητας συνεπάγεται την ισοπέδωση προς τα κάτω. Αντιθέτως, πιστεύουμε ότι δίνουμε περισσότερες ευκαιρίες διάκρισης, αριστείας και προκοπής στα παιδιά μας, με αυτές τις διαδικασίες, σε οποιοδήποτε πεδίο και αντικείμενο επιλέξουν και τους ταιριάζει τόσο καλύτερα και για τα ίδια και για την κοινωνία μας, συνολικά.

Πιστεύουμε, λοιπόν, ότι το σχολείο είναι, μεταξύ πολλών άλλων, το αποτελεσματικότερο εργαλείο, που μπορεί να διαθέτει μια κοινωνία, για να ενισχύσει την κοινωνική κινητικότητα, δηλαδή, τη δυνατότητα τα παιδιά, από κάθε υπόβαθρο, να έχουν πρόσβαση σε ουσιαστικές ευκαιρίες και να διεκδικήσουν με αξιώσεις τα όνειρά τους. Ένα σχολείο, που αποθαρρύνει τη σκληρή δουλειά, την ανάληψη ευθύνης, την ενεργητική στάση, απέναντι στη ζωή, την όρεξη για προκοπή και διάκριση, διαιωνίζει εν τέλει και τις άδικες ταξικές ανισότητες. Γι’ αυτό ακριβώς και έχει ιδιαίτερο συμβολισμό και αξία, η απόφαση της Κυβέρνησης η επέκταση των Προτύπων και των Πειραματικών να ξεκινήσει από τη Δυτική Αττική. Σημαντικές είναι επίσης οι προβλέψεις, για την ενίσχυση της ελληνόγλωσσης εκπαίδευση στο εξωτερικό, για την αποτελεσματικότερη κάλυψη των κενών, την απλοποίηση των σχετικών διαδικασιών και την παροχή κινήτρων και μεγαλύτερης ελευθερίας στους εκπαιδευτικούς.

Ξεχωριστά, θέλω να αναφερθώ στις προβλέψεις του Τέταρτου Κεφαλαίου, για τον προγραμματισμό και την αξιολόγηση του εκπαιδευτικού έργου. Όπως είχαμε δεσμευτεί προεκλογικά, θεσμοθετείται ένα νέο πλαίσιο για την αξιολόγηση, που περιλαμβάνει τόσο την εσωτερική αξιολόγηση, αυτοαξιολόγηση, στο επίπεδο της σχολικής μονάδας, όσο και την εξωτερική αξιολόγηση, με το ενεργό ρόλο του ΙΕΠ και της Αρχής Διασφάλισης της Ποιότητας στην Πρωτοβάθμια και Δευτεροβάθμια εκπαίδευση. Εδώ, κυρίως, έγκειται η πρόκληση για το Υπουργείο, αλλά και για την Κυβέρνηση, συνολικά, να απαντήσει έμπρακτα στην επιφυλακτικότητα και την καχυποψία. Όλοι μας, λοιπόν, ακόμη και όσοι διαφωνούν, με τις προβλέψεις για την αξιολόγηση, πιστεύω ότι αναγνωρίζουμε εξίσου ότι ο εντοπισμός και η αναγνώριση της σκληρής δουλειάς και του θετικού αποτελέσματος, η διάχυση των αποδοτικών καινοτόμων πρακτικών, σε ολόκληρη την εκπαιδευτική κοινότητα και η διαδικασία, αλλά και η δυνατότητα διορθωτικής και βελτιωτικής παρέμβασης, όπου αυτό χρειάζεται, είναι προϋποθέσεις για τη διασφάλιση της ποιότητας της εκπαίδευσης, που παρέχουμε στα παιδιά μας. Η ουσιαστική αξιολόγηση, λοιπόν, είναι απολύτως απαραίτητη. Αυτό που χρειάζεται είναι, μέσα από την πρακτική, να πειστούν ακόμη και οι πιο δύσπιστοι ότι η αξιολόγηση θα γίνεται, με τρόπο επιστημονικό και αδιάβλητο, ότι δεν θα έχει τιμωρητικό χαρακτήρα, ότι θα λειτουργεί, με αποκλειστικό γνώμονα, το καλό της εκπαιδευτικής διαδικασίας, συνολικά, ότι εν τέλει θα αποτελέσει ένα αποτελεσματικό εργαλείο, στα χέρια των ευσυνείδητων εκπαιδευτικών μας. Είμαι βέβαιος ότι αυτό, πολύ γρήγορα, θα καταδειχθεί στην πράξη και σε αυτό βεβαίως, θα συμβάλουν οι ουσιαστικές δυνατότητες, διαρκούς περαιτέρω επιμόρφωσης και κατάρτισης των εκπαιδευτικών όλων των βαθμίδων.

Ιδιαίτερα, λοιπόν, θετικό πρόσημο έχουν επίσης οι προβλέψεις για τον ορισμό συμβούλων σχολικής ζωής, σε κάθε σχολική μονάδα, οι οποίοι θα παρεμβαίνουν, θα καθοδηγούν και θα επιμορφώνουν γονείς και κηδεμόνες για ζητήματα, όπως η διαχείριση κρίσεων, η πρόληψη και η αντιμετώπιση ακραίων συμπεριφορών, οι μαθησιακές δυσκολίες, καθώς και οι προβλέψεις του άρθρου 39, για την αποτελεσματικότερη αντιμετώπιση του σχολικού εκφοβισμού. Απολύτως απαραίτητες είναι επίσης οι ρυθμίσεις και τα κίνητρα για την αποτελεσματικότερη πλήρωση των κενών σε εκπαιδευτικούς, ιδίως, σε δυσπρόσιτες περιοχές, που περιλαμβάνουν τη διπλή μοριοδότηση, τη διετή διάρκεια ισχύος των πινάκων κατάταξης, αλλά και τις ποινές αποκλεισμού σε εκπαιδευτικούς, που δεν αναλαμβάνουν υπηρεσία σε σχολεία των περιοχών, που ήδη έχουν επιλέξει. Το φαινόμενο, λοιπόν, ακόμα και σε περιοχές μικρής σχετικής χιλιομετρικής απόστασης από την πρωτεύουσα, όπως ορεινές περιοχές στην Αργολίδα, είναι έντονο και δημιουργεί τεράστια προβλήματα. Οι ρυθμίσεις, λοιπόν, αυτές κινούνται ακριβώς στην κατεύθυνση της έμπρακτης κατοχύρωσης της συνταγματικής επιταγής, για ισότιμη πρόσβαση όλων των μαθητών, στο αγαθό της εκπαίδευσης και στην ίδια κατεύθυνση κινούνται οι προβλέψεις, που αφορούν στους διορισμούς στην ειδική αγωγή, όπου, σύμφωνα και με τις δεσμεύσεις της Κυβέρνησης, ήδη έχει προχωρήσει κανονικά η διαδικασία για τα 1.040 άτομα βοηθητικού προσωπικού ειδικής αγωγής, αλλά και συνεχίζεται η διαδικασία για την πρόσληψη των 4.500 εκπαιδευτικών στην ειδική αγωγή.

Τέλος, σε ό,τι αφορά στην τριτοβάθμια εκπαίδευση, με το νομοσχέδιο αυτό, προωθείται ακόμη περισσότερο ο στόχος για ένα πανεπιστήμιο, που θα υπηρετεί τη γνώση και την έρευνα, απρόσκοπτα, με ενισχυμένη αυτονομία, με εξωστρέφεια και δυναμισμό, απαλλαγμένο από ιδεοληψίες και εξωγενείς αθέμιτες παρεμβάσεις. Στην κατεύθυνση αυτή, υπογραμμίζω τη δυνατότητα αυτόνομης ίδρυσης ξενόγλωσσων προπτυχιακών προγραμμάτων, κοινών και επιπλέον προγραμμάτων, μεταξύ ελληνικών και ξένων ιδρυμάτων, καθώς και θερινών προγραμμάτων, τον εξορθολογισμό του πλαισίου των μετεγγραφών, με την εισαγωγή ακαδημαϊκού κριτηρίου και τις αλλαγές στη διαδικασία της ανάδειξης των πρυτανικών αρχών, που ενισχύουν τη διαφάνεια και την ανεξαρτησία.

Κυρίες και κύριοι συνάδελφοι, τις εβδομάδες αυτές, που πέρασαν, ολόκληρη η εκπαιδευτική κοινότητα της πατρίδας μας, δάσκαλοι, καθηγητές από το νηπιαγωγείο, έως και τα πανεπιστήμια, παιδιά και νέοι άνθρωποι και οι οικογένειές τους, έδωσαν με πείσμα, υψηλό φρόνημα, ευσυνειδησία και αισιοδοξία, ένα συγκινητικό αγώνα, ενάντια στις δυσκολίες των αναγκαίων περιορισμών, για την εξάπλωση της πανδημίας. Σε μια πρωτόγνωρη, έκτακτη συνθήκη δοκιμάστηκαν νέα εργαλεία και τεχνικές, εμπιστευτήκαμε τη δημιουργικότητα των ανθρώπων της εκπαίδευσης και το αποτέλεσμα μας δικαίωσε όλους: Όχι μόνο η εκπαιδευτική διαδικασία παρέμεινε ζωντανή, αυτό το διάστημα, αλλά και όλοι μας, μέσα από αυτή την προσπάθεια, πήραμε πολύτιμες ανάσες αισιοδοξίας, ότι από αυτήν την περιπέτεια θα βγούμε νικητές και θα αποκαταστήσουμε την κανονικότητα.

Απέναντι σε αυτούς τους εκπαιδευτικούς, που προσπάθησαν, διπλά, αυτές τις εβδομάδες, απέναντι στα παιδιά και τους νέους ανθρώπους, που δεν έχασαν το κουράγιο και την αισιοδοξία τους, απέναντι στην ελληνική οικογένεια, που, για μια ακόμη φορά, άντεξε στα δύσκολα, οφείλουμε να καταβάλλουμε κάθε προσπάθεια, ώστε η Παιδεία μας να ενισχυθεί, ακόμη περισσότερο, να γίνει ακόμη καλύτερη, ακόμα πιο ποιοτική και ανταγωνιστική. Οφείλουμε να διασφαλίσουμε τις υλικές, θεσμικές, ειδικές προϋποθέσεις, ώστε οι πολλές, αλλά διάσπαρτες νησίδες ποιότητας, που υπάρχουν, σε κάθε σχολείο, σε κάθε νηπιαγωγείο και πανεπιστήμιο της χώρας μας, να συνδεθούν αποτελεσματικά και να κυριαρχήσουν.

Τις τελευταίες μέρες, προβλήθηκε στα Μέσα, το αίτημα μιας μικρής ομάδας φοιτητών να περάσουν όλα τα μαθήματα αυτού του εξαμήνου, χωρίς εξετάσεις, λόγω πανδημίας. Σας διαβεβαιώ, κυρίες και κύριοι συνάδελφοι, ότι η συντριπτική πλειονότητα των νέων ανθρώπων το βλέπει αυτό, ως ένα ωραίο αστείο. Τα παιδιά, που, αυτές τις μέρες, ανυπομονούσαν να γυρίσουν στο σχολείο, μετά την περιπέτεια της καραντίνας, δεν ικανοποιούνται με το λίγο και το μέτριο, με την ισοπέδωση, θέλουν ένα σχολείο δημιουργικό, δυναμικό, που θα τους δίνει κίνητρα, ερεθίσματα και έμπνευση για δουλειά. Ένα σχολείο, που θα τα παρακινεί να γίνονται ολοένα και καλύτερα στη γνώση και στην αρετή.

Είμαι, λοιπόν, ευτυχής, γιατί με αυτό το νομοσχέδιο κάνουμε ένα σημαντικό βήμα σε αυτή την κατεύθυνση, σε αυτήν τη λογική, τη φιλοσοφία, που εκφράζει τη συντριπτική πλειονότητα της εκπαιδευτικής κοινότητας και της ελληνικής κοινωνίας, ανταποκρίνεται στις ανάγκες και τις απαιτήσεις της εποχής μας, αλλά και υπηρετεί το σταθερό όραμα μιας Ελλάδας, που λειτουργεί, ως φάρος Παιδείας και πολιτισμού, με ευρύτερη διεθνή ακτινοβολία. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο είχε ο κ. Φίλης, Εισηγητής της Μειοψηφίας.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Ευχαριστώ, κύριε Πρόεδρε. Κυρίες και κύριοι συνάδελφοι, συζητήσαμε αρκετά για ένα νομοσχέδιο, το οποίο έχει τον ψευδεπίγραφο τίτλο «για την αναβάθμιση της εκπαίδευσης», αλλά όπως φάνηκε, από τη διαβούλευση με όλους τους εκπαιδευτικούς φορείς, πρόκειται για ένα νομοσχέδιο, που υποβαθμίζει την εκπαίδευση και σε ορισμένες πλευρές της, μάλιστα, την πηγαίνει πολύ πίσω, είναι οπισθοδρομικό νομοσχέδιο. Υπενθυμίζω ότι οι φορείς οι εκπαιδευτικοί, οι γονείς, εδώ στη Βουλή, ανέφεραν μια συγκροτημένη επιχειρηματολογία, που αποκαλύπτει και διαλύει την κυβερνητική «ωραιολογία», πως δήθεν, «γίνεται κάτι σημαντικό στην εκπαίδευση», όπου, στην πραγματικότητα, γίνεται κάτι σημαντικά αρνητικό στην εκπαίδευση.

Ήρθε σήμερα στα emails των μελών της Επιτροπής Μορφωτικών Υποθέσεων, μία καταγγελία του Διοικητικού Συμβουλίου της ΟΛΜΕ. Διαμαρτύρονται οι εκπρόσωποι των 100 και πλέον χιλιάδων εκπαιδευτικών της Μέσης Εκπαίδευσης για τον τρόπο, που τους επιφυλάχθηκε, κατά τη διάρκεια της ακρόασης τους, στην Επιτροπή μας. Σε ένα βαθμό, θα προβληθούν τεχνολογικής υφής δικαιολογίες, αλλά υπήρχε, κατά τη γνώμη μου, ένας αυταρχισμός, δηλαδή, «ό,τι δε μας αρέσει, να μην το ακούμε».

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, ξέρετε ότι αυτό δεν ισχύει.

**ΝΙΚΟΛΑΟΣ ΦΙΛΗΣ (Εισηγητής της Mειοψηφίας):** Έχει έρθει αυτή τη καταγγελία στα χέρια σας, κύριε Πρόεδρε;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Μην την υιοθετείτε. Δεν έχω λάβει την καταγγελία, γιατί θα ήθελα να δω και τα επιχειρήματα τους.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Σας ρωτώ, έχει έρθει;

**ΓΕΩΡΓΙΟΣ ΣΤΥΛΙΟΣ (Προέδρος της Επιτροπής):** Δεν την έχω λάβει την καταγγελία. Θέλω να δω και τα επιχειρήματά τους, αλλά θα περίμενα από την ΟΛΜΕ να μείνει στην ουσία και όχι σε προφάσεις και η ίδια να είναι και καλύτερα προετοιμασμένη, έστω και τεχνικά, να έχουν κάνει και τη δοκιμή τους. Δεν έγινε η δοκιμή τους. Άρα, λοιπόν, μην προσπαθούμε να βγάλουμε πολιτικά μηνύματα, ότι υπήρξε μεθόδευση ή σκοπιμότητα από το Προεδρείο. Δεν υπήρξε καμία, σας το λέω κατηγορηματικά.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Να δεχθώ την απάντησή σας, όμως, θα έπρεπε να ενημερώσετε τα μέλη της Επιτροπής για την επιστολή της ΟΛΜΕ. Δεν το κάνατε, είναι στα αρχεία του Προεδρείου, για ψάξτε να δείτε.

**ΓΕΩΡΓΙΟΣ ΣΤΥΛΙΟΣ (Προέδρος της Επιτροπής):** Δεν την έχω δει, θα τη δω, θα ενημερωθώ και μέσα στη διάρκεια της συζήτησης, για ό,τι είναι θα ενημερώσω.

Εγώ, ούτως ή άλλως, όποια απόφαση και ό,τι έρθει, την ανακοινώνω από το Προεδρείο, κύριε Φίλη. Γνωρίζετε πολύ καλά ότι τα πάντα ανακοινώνονται και παίρνουν και την έγκριση της Επιτροπής, για να προχωρήσουν στα επόμενα στάδια.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Παρακαλώ, αλλά δεν απαντήσατε και μιλήσατε για προφάσεις. Λυπάμαι, όταν αναφέρεστε στην ΟΛΜΕ, στους δασκάλους, στους καθηγητές των παιδιών μας, που ήρθαν εδώ να πουν την άποψή τους, ότι δεν μίλησαν με επιχειρήματα, αλλά με προφάσεις, εν πάση περιπτώσει. Λυπούμαι.

Πάμε στο θέμα του νομοσχεδίου. Το νομοσχέδιο έχει ορισμένες διατάξεις, οι οποίες είναι πολλαπλά αναχρονιστικές. Πρώτον, αυξάνει τον αριθμό των παιδιών, ανά τμήμα, στα Δημοτικά και στα Νηπιαγωγεία, με αποτέλεσμα, μέσα στην πανδημία, κιόλας, που μιλάμε για μείωση του αριθμού των τμημάτων, να μην έχουμε τμήματα, ανάλογα με τις παιδαγωγικές ανάγκες, οι οποίες είναι η ομαδοσυνεργατική, η διαδραστική, η μαθητοκεντρική διδασκαλία, μέσα στην τάξη, αλλά να έχουμε ένα μοντέλο, που ενισχύει τη διαδικασία διδασκαλίας από απόσταση μέσα στην τάξη, του εκπαιδευτικού με τα παιδιά. Είναι λυπηρό το επιχείρημα, που ακούστηκε, ότι, με αυτόν τον τρόπο, θα είναι πιο ουσιαστική η διδασκαλία. Αυξήστε, λοιπόν, τον αριθμό των παιδιών σε κάθε τμήμα, κατά τα 40 και 50, για να γίνει ακόμη πιο ουσιαστική η διδασκαλία του μαθήματος!

Κοιτάξτε, όταν μιλάμε για την προσπάθεια το σχολείο να είναι ουσιαστικό, να μην υπάρχει, όπως μας αναφέρατε, η ήσσων προσπάθεια, να μην υπάρχει μια αντίληψη παραγνώρισης των εκπαιδευτικών αναγκών, δεν είναι δυνατόν να θεωρούμε ότι ο αριθμός, η αναλογία διδασκόντων - διδασκομένων δεν συντελεί, ακριβώς, στη βελτίωση του σχολείου. Εκτός και αν θεωρείτε ότι η ήσσων προσπάθεια αφορά τους εκπαιδευτικούς, ότι, αν έχουν περισσότερα παιδιά, θα κουραστούν περισσότερο, αλλά θέλουν λιγότερα παιδιά, για να υπάρχει ήσσων προσπάθεια εκ μέρους αυτών. Τέτοια κωμικοτραγικά επιχειρήματα, ελπίζω να μην ακουστούν σήμερα στη Βουλή.

Γι΄ αυτό το θέμα, λοιπόν, ακούμε ένα επιχείρημα, που συγκαλύπτει το πρόβλημα, ότι «και οι άλλες τάξεις έχουν 25 παιδιά, γιατί να μην έχει και η πρώτη δημοτικού από φέτος;» Η πρώτη δημοτικού από φέτος, με απόφαση της Κυβέρνησης ΣΥΡΙΖΑ, είχε 22 παιδιά. Θετικό ή αρνητικό; Εσείς λέτε αρνητικό και το αυξάνετε ξανά. Έτσι, θα προχωρήσουμε;

Για τα Νηπιαγωγεία, ακούσαμε τις συγκροτημένες αντιθέσεις, αντιδράσεις, κριτικές όλων των παιδαγωγικών τμημάτων της χώρας μας και της ΔΟΕ. Δεν ακούσαμε κανένα επιχείρημα από την πλευρά της Κυβέρνησης, για ποιο λόγο θέλουν να βάλουν τη διδασκαλία της αγγλικής γλώσσας, στα παιδιά των 4, 5 και 6 ετών. Η ΔΟΕ έφερε και ένα πίνακα από την «ΕΥΡΙΔΙΚΗ», που αφορούσε το 2017. Η κυρία Υπουργός κατέθεσε έναν άλλο πίνακα, που αφορά το 2018 -2019.

Κάναμε τον κόπο να διαβάσουμε την Έκθεση της «ΕΥΡΙΔΙΚΗΣ», η οποία είναι 210 σελίδες και όχι μόνο τον πίνακα, που μας πέταξε, εδώ έτσι, η κυρία Υπουργός, από την οποία προκύπτουν τα εξής ενδιαφέροντα στοιχεία: Για την πρώιμη διδασκαλία ξένης γλώσσας, όχι αγγλικής και έχει σημασία αυτό στην «ΕΥΡΙΔΙΚΗ», που είναι η ευρωπαϊκή έρευνα, είδαμε ότι από ένα σύνολο περίπου - αν θυμάμαι καλά - 43 χωρών, που καταγράφονται στην Έκθεση, μόνο 14, από τις οποίες 12 μέλη της Ευρωπαϊκής Ένωσης, έχουν υιοθετήσει, κάτω των έξι ετών, τη διδασκαλία ξένης γλώσσας. Ποιοι δεν έχουν υιοθετήσει τη διδασκαλία στο Νηπιαγωγείο ξένης γλώσσας;

Οι εξής σημαντικές χώρες, που ελπίζω να λαμβάνουν πρόστιμα για τα παιδαγωγικά τους κριτήρια: Η Γερμανία, η Γαλλία, η Ιταλία, η Αυστρία, η Ολλανδία, η Τσεχία, η Σλοβακία, η Σλοβενία, η Δανία, η Σουηδία, η Νορβηγία, η Ολλανδία και η Βρετανία και από όσες χώρες έχουν υιοθετήσει το μοντέλο της πρώιμης διδασκαλίας και το τονίζω της ξένης γλώσσας, ορισμένες δεν εννοούν αυτό, που εννοεί το Υπουργείο, εννοούν τοπικές γλώσσες, γλώσσες της δικής τους αυτόνομης περιοχής.

Στην Ισπανία, για παράδειγμα, διδάσκεται στο Νηπιαγωγείο η γλώσσα της κάθε τοπικής αυτόνομης δημοκρατίας. Επίσης, στη Βουλγαρία, όπου διδάσκεται, μαζί με την επίσημη, τη βουλγαρική γλώσσα και η μητρική γλώσσα των παιδιών, που μπορεί να είναι η τουρκική, για παράδειγμα, για την τουρκική μειονότητα.

Επίσης, στο Βέλγιο, όπου η δεύτερη, η ξένη γλώσσα είναι σε περιοχές, που υπάρχουν συγκροτημένοι πληθυσμοί, που μιλούν τη γερμανική, τα γερμανικά και όχι δεύτερη γλώσσα, σε όλο το εκπαιδευτικό σύστημα του Βελγίου. Στο Λουξεμβούργο, για παράδειγμα, το εκπαιδευτικό σύστημα ορίζεται ως πολυγλωσσικό.

Το ελληνικό δεν είναι πολυγλωσσικό σύστημα. Άρα, και αυτή είναι μια λάθος σύγκριση.

Στη Φινλανδία, υπάρχει μια πληθώρα ξένων γλωσσών και όχι μόνο η αγγλική, η ρωσική, για παράδειγμα, όπως επίσης - και έχει σημασία αυτό - και οι γλώσσες των παιδιών προσφύγων και μεταναστών, που είναι στη χώρα αυτή.

Αν είχε μια αξία να κουβεντιάζουμε σήμερα την εισαγωγή, όχι μιας διδασκαλίας, αλλά μιας υποβοηθητικής γλωσσικής διαδικασίας, στα Νηπιαγωγεία, θα ήταν εκεί, που υπάρχουν πολλά παιδιά προσφύγων, η γλώσσα προέλευσης, η μητρική γλώσσα των προσφύγων. Όχι μόνο δεν το κάνετε, αλλά και στη Θράκη, που είχαμε κάνει ένα βήμα, με την επιμέλεια της τουρκικής γλώσσας, με μία βοηθό νηπιαγωγό, το καταργήσατε, δίνοντας ξανά επιχείρημα, για να μπορούν οι ακραίοι κύκλοι της μειονότητας στη Θράκη να αγκυλώνουν και να ελέγχουν τα παιδιά, να μην αφήνουν τα παιδιά της μειονότητας να ακούσουν και να πάρουν από το ελληνικό κράτος μια δημοκρατική διαπαιδαγώγηση.

Κυρίες και κύριοι συνάδελφοι, δεν θα επιμείνω κι άλλο στο ζήτημα αυτό. Πιστεύω ότι είναι σαφής η διεθνής πραγματικότητα, αλλά το σημαντικότερο είναι σαφής η γνώμη όλων των ειδικών. Θα θέλαμε μια γνωμοδότηση από κάποιον ειδικό από εσάς. Ποιοι είναι αυτοί, τι λένε; Έτσι αποφασίζει το Υπουργείο;

Σε σχέση, τώρα, με το θέμα των προσφυγόπουλων, αυτές τις μέρες, 11.000 οικογένειες, που έχουν τύχει πολιτικού ασύλου στη χώρα μας, εκδιώκονται από τα σπίτια τους, με απόφαση της Κυβέρνησης. Σε λίγο καιρό, θα τους δούμε να περιφέρονται στον δρόμο. Αυτές οι οικογένειες έχουν παιδιά, τα οποία, μέχρι τώρα, που τελειώνει η σχολική χρονιά, πήγαιναν στα σχολεία. Το Υπουργείο Παιδείας έχει κάποιο ενδιαφέρον γι΄ αυτά τα παιδιά; Τι θα γίνει; Ενδιαφέρεται, αν εκδιωχθούν τα παιδιά από τα σχολεία και οι οικογένειες από τα σπίτια τους; Ή είναι θέμα του κυρίου Μηταράκη και αυτό, με τα γνωστά αποτελέσματα;

Λυπάμαι γι΄ αυτή την αναισθησία, που επιδεικνύει η Κυβέρνηση, στο ζήτημα των προσφύγων,με πολιτικό άσυλο, στη χώρα μας και ειδικότερα, για την αδιαφορία, που επιδεικνύει το Υπουργείο για τα προσφυγόπουλα αυτών των οικογενειών.

Ακούμε και άλλα επιχειρήματα, τα οποία αφορούν άλλα ζητήματα. Στο γενικό μότο ότι «πάμε για ένα σχολείο, χωρίς ταξικές διακρίσεις», εδώ γελάμε όλοι. Ακούστε: Το σχολείο, με εξετάσεις λαιμητόμους, είναι σχολείο, που θέλει περισσότερα χρήματα να δίνουν οι οικογένειες, για να ανταποκριθούν σε αυτές τις παράλογες εξετάσεις. Δηλαδή, είναι ένα σχολείο, με κοινωνικές και ταξικές διακρίσεις. Αυτό είναι ο ορισμός στην παιδαγωγική επιστήμη. Το σχολείο, το οποίο, με την Τράπεζα Θεμάτων, που μια φορά εφαρμόστηκε, άφησε στον τόπο το 24%, ένα στα τέσσερα παιδιά, δεν είναι σχολείο, που προάγει την ισότητα, ανάμεσα στα παιδιά. Είναι σχολείο, που επιβραβεύει, δυστυχώς, τη βάρβαρη κοινωνική ανισότητα.

Θα πω ένα παράδειγμα. Ακούστε. Το ευρωπαϊκό σχολείο, που υπάρχει, σε ορισμένες χώρες, στην Ευρώπη, υπάρχει και στις Βρυξέλλες, που είναι μια σύνθεση των ιδιαιτεροτήτων των εκπαιδευτικών των διαφόρων χωρών και θα έλεγε κανείς μια σύνθεση των καλύτερων πρακτικών, δεν έχει εξετάσεις, μέχρι και το Γυμνάσιο και εννοώ τελικές εξετάσεις. Τα τεστ γίνονται, βεβαίως, αυτό είναι άλλη ιστορία. Το λαμβάνετε αυτό υπόψη σας; Όχι.

Αντιθέτως, αυξάνετε τον εξεταστικό φόρτο εις βάρος της διαδικασίας της μάθησης και στο Γυμνάσιο και, βεβαίως, στο Λύκειο έχουμε πανελλαδικού τύπου εξετάσεις, με την Τράπεζα Θεμάτων από την Α΄ Λυκείου. Έτσι θα προχωρήσουμε στην αναβάθμιση της εκπαίδευσης, διώχνοντας παιδιά; Δυσκολεύοντας το σχολείο; Δημιουργώντας προϋποθέσεις, όχι να δημιουργείται μια αγάπη του παιδιού προς τη μάθηση, αλλά να ενισχύονται στοιχεία, που απομακρύνουν το παιδί από μια ουσιαστική διαδικασία σχολική;

Θα μπορούσαμε και άλλα ζητήματα να αναφέρουμε. Η περιβόητη αυτονομία. Θέλουμε αυτονομία των σχολείων, με την έννοια της εμπιστοσύνης στο Σύλλογο Καθηγητών, στο Σύλλογο των Δασκάλων. Αυτή είναι η δύναμη της αυτονομίας. Η εμπιστοσύνη, που σημαίνει αρμοδιότητες στο Σύλλογο των Εκπαιδευτικών. Δεν το κάνετε εσείς αυτό.

Εσείς επαναφέρετε τον αλήστου μνήμης νόμο της κυρίας Διαμαντοπούλου, χωρίς την πλειοψηφία της κυρίας Διαμαντοπούλου, εδώ μέσα. Είναι κουτσουρεμένη πια η πλειοψηφία σας και αυτό δείχνει την πολιτική σας απομόνωση, μέσα στη Βουλή. Το νόμο, που δίνει τη δυνατότητα, όχι μιας αξιολόγησης, που είναι αναγκαία η αυτοαξιολόγηση της σχολικής μονάδας, όχι αυτό το πράγμα. Εσείς επαναφέρετε ένα μοντέλο νεοεπιθεωρητισμού στην εκπαίδευση, δηλαδή, ένα μοντέλο αυταρχικής διοίκησης στην εκπαίδευση και γραφειοκρατία και άλλα σχήματα, πάνω από το σχολείο, πάνω από τις υφιστάμενες εκπαιδευτικές διευθύνσεις και άλλα σχήματα. Νεοεπιθεωρητισμός, λοιπόν, στην εκπαίδευση.

Είναι λυπηρό, ότι εσείς, που διώξατε 3.000 εκπαιδευτικούς, στα χρόνια των μνημονίων, με την περιβόητη νομοθεσία, με Υπουργό τον κύριο Μητσοτάκη, τότε, Προεδρίας, 3.000 διαθεσίμους και διαλύσατε την εθνική εκπαίδευση, εσείς, τώρα, έρχεστε εδώ και μας λέτε, ότι θα φέρετε ανάλογες διαδικασίες εξόντωσης και όχι αξιολόγησης, υποβάθμισης του σχολείου !

Εμείς κάναμε διαδικασία αξιολόγησης. Εμείς ψηφίσαμε νόμους, που θεωρούσαμε και θεωρούμε ότι είναι αναγκαίοι για την αποτίμηση του σχολικού έργου. Οι Σύλλογοι των Καθηγητών, αρχή, μέση και τέλος της χρονιάς, θέτουν στόχους: Είναι το σχολικό bullying, είναι η σχολική διαρροή, είναι άλλοι στόχοι, πώς αντιμετωπίζονται, συνολικά από τους καθηγητές και πώς έχουμε αποτέλεσμα μέσα στο χρόνο. Αυτή είναι μια μορφή αξιολόγησης.

Έχουμε νόμο για την αξιολόγηση των στελεχών της εκπαίδευσης, των Διευθυντών και Υποδιευθυντών των σχολείων. Δεν φοβηθήκαμε την αξιολόγηση. Αυτό το οποίο, όμως, δεν θελήσαμε είναι την εξόντωση και την τιμωρία των ανθρώπων, που δίνουν τη ζωή τους, των εκπαιδευτικών, για να μορφώσουν τα παιδιά μας. Δεν θέλουμε το φόβο στο σχολείο. Θέλουμε τη συνειδητή συμμετοχή και τη δημοκρατία στην εκπαίδευση. Αυτή είναι η διαφορά μας.

Υπάρχει και άλλο ένα ζήτημα, το οποίο είναι σημαντικό, στο θέμα της αυτονομίας, όπως είπατε. Ξανά μας λέτε, δίνετε την αυτονομία στα Πανεπιστήμια να φτιάξουν το καθένα μόνο του ξενόγλωσσα προγράμματα σπουδών.

Πρώτα – πρώτα, κυρία Υπουργέ, θέλω να σας ενημερώσω ότι η αυτονομία στα Πανεπιστήμια και η Αυτοδιοίκηση είναι συνταγματικά κατοχυρωμένη, δεν τη δίνετε ούτε εσείς, ούτε εμείς νωρίτερα. Άρα, μην έρχεστε εδώ πέρα και βγάζετε λόγους για την αυτονομία των Πανεπιστημίων. Δεύτερον, αναφερθήκαμε στα προβλήματα, που έχουν τα ξενόγλωσσα, που εσείς ιδρύετε. Σας είπαμε ότι είναι κερκόπορτα, για να μπουν δίδακτρα στα προπτυχιακά και να αφορούν Έλληνες φοιτητές και να αφορούν τους εύπορους, τις εύπορες οικογένειες των Ελλήνων φοιτητών. Να μην τα επαναλάβουμε αυτά. Εσείς δεν απαντάτε σε αυτό το ζήτημα, απλώς συνεχίζετε να λέτε αυτά, τα οποία λέτε για ένα πανεπιστήμιο – επιχείρηση, στην ουσία, για ένα δίκτυο πανεπιστημιακών σχολών, μη συμβατικών, που θα είναι επιχείρηση για κάθε πανεπιστήμιο. Λυπούμεθα.

Είναι σίγουρο ότι η σύγχρονη εκπαίδευση, παγκοσμίως, οι ανάγκες της φοιτητικής κινητικότητας, η πολυμέρεια, που πρέπει να υπάρχει στην εκπαίδευση, δημιουργούν τις προϋποθέσεις εξ αντικειμένου για μια καινοτομία, που είναι τα διπλά πτυχία. Εσείς αυτήν την καινοτομία δεν την βάζετε, όμως, στα συμβατικά πανεπιστήμια. Γιατί δεν τη βάζετε; Τα συνδεδεμένα και διπλά πτυχία, γιατί δεν τα βάζετε στα συμβατικά πανεπιστήμια, που ξέρουμε; Γιατί την αφήνετε απέξω αυτήν την καινοτομία; Την αφήνετε απέξω και μάλιστα, χωρίς να υπάρχει εποπτεία του κράτους, όπως θέλει το Σύνταγμα, στη λειτουργία και των πανεπιστημίων, για να δημιουργήστε προϋποθέσεις μιας μπίζνας - αυτό κάνετε - και συνεπώς, μιας υποβάθμισης των δημόσιων πανεπιστημίων.

Αν, λοιπόν, υπάρχει μια ευθύνη για την υποβάθμιση των δημόσιων πανεπιστημίων, αυτή είναι της Κυβέρνησης και όχι των πανεπιστημιακών. Δυστυχώς, και στο πανεπιστήμιο μέσα υπάρχουν αντιλήψεις τέτοιες, τις οποίες εσείς πριμοδοτείτε. Για να απαντήσω σε μια καταγγελία, που συνεχώς επαναλαμβάνεται. Τα ελληνικά πανεπιστήμια, στις παγκόσμιες λίστες αξιολόγησης, είναι πολύ υψηλά. Είναι μέσα στα 500 πρώτα πανεπιστήμια του κόσμου 7 ελληνικά πανεπιστήμια και όλα τα άλλα ακολουθούν, πολύ υψηλά. Μην τα δυσφημούμε, λοιπόν, και μην τα σπρώχνουμε να γίνουν ανώνυμες εταιρίες, για να υποβαθμιστούν.

Έχει σημασία αυτή η διαπίστωση, γιατί τα πανεπιστήμια αυτά, τα ελληνικά, αυτού του υψηλού επιπέδου, παράγουν πτυχιούχους, οι οποίοι, όταν πάνε στο εξωτερικό, γίνονται δεκτοί, ακριβώς γιατί έχουν υψηλό επίπεδο μόρφωσης και υψηλό επίπεδο κατάρτισης.

Κυρίες και κύριοι συνάδελφοι, μιας και είμαστε στο θέμα των πανεπιστημίων, ο συνάδελφος, κ. Μάρκου, Καθηγητής Πανεπιστημίου, ιατρός και ο ίδιος, είπε προχθές, εδώ στη συζήτηση και δεν άκουσα καμία απάντηση, έφερε μια γνωμοδότηση του κυρίου Γεραπετρίτη του Συνταγματολόγου και νυν Υπουργού Επικρατείας, στην οποία αναφέρεται, ότι ελέγχεται, συνταγματικά, ο αποκλεισμός πανεπιστημιακών φορέων από την εκλογή των μονοπρόσωπων οργάνων διοίκησης.

Θα ήθελα μια απάντηση επ΄ αυτού και θα ήθελα μία απάντηση, όχι μόνο από το Υπουργείο Παιδείας, που αγνοεί, προφανώς, τη γνωμοδότηση του κ. Γεραπετρίτη, αλλά και από τον ίδιο τον κ. Γεραπετρίτη του οποίου γνωμοδοτήσεις, για άλλα ζητήματα, είχαν φέρει οι φορείς της εκπαίδευσης, όταν ήμουν εγώ Υπουργός Παιδείας. Τις θυμάμαι κιόλας, αλλά και αυτές ξεχνιούνται, σήμερα, από το Υπουργείο.

Κυρίες και κύριοι συνάδελφοι, είναι προφανές ότι βρισκόμαστε μπροστά σε ένα νομοσχέδιο, το οποίο δε λύνει κανένα πρόβλημα – που υπάρχουν προβλήματα στην εκπαίδευση – αλλά δημιουργεί νέα προβλήματα με το επιχείρημα ολοταχώς πίσω.

Οι δεξιότητες – αναφέρθηκα αναλυτικά στις προηγούμενες παρεμβάσεις – είναι αναγκαίες και γι΄ αυτό φέραμε τη θεματική εβδομάδα, την οποία εσείς καταργήσατε. Θεματική εβδομάδα, η οποία ισοδυναμεί με ένα μονόωρο μάθημα, όλο το χρόνο, εάν διδαχθεί και, βεβαίως, και άλλες διαδικασίες μπορούμε να κάνουμε, στις οποίες αναφέρεστε και εσείς, αλλά όχι καταργώντας αυτό, που έχουμε κάνει και αφήνοντας, για μετά από 2 χρόνια, «πιλοτικά», λέτε, την εφαρμογή δεξιοτήτων στα σχολεία, παρότι, υπάρχει ένα ζήτημα συναρμογής, ισοδυναμίας, ανάμεσα σε αυτό, που ονομάζουμε «ακαδημαϊκή εκπαίδευση», γενική μόρφωση και δεξιότητες.

Αυτό το οποίο, όμως, έχει μια σημασία, κατά τη γνώμη μου, είναι ότι για τα προγράμματα σπουδών, έχετε στα συρτάρια σας ΦΕΚ, δηλαδή, με τη βούλα του κράτους, για την αλλαγή τους και δεν προχωρείτε. Είναι τα Προγράμματα Ιστορίας, δεν προχωρείτε. Αντιθέτως, ξανά τα καταργήσατε προφορικά. Υπάρχει ΦΕΚ, για την αλλαγή του μαθήματος Ιστορίας, στη Δευτεροβάθμια Εκπαίδευση, αλλά δεν κάνατε κανένα βήμα για την υλοποίησή του.

Δεύτερον, Κοινωνιολογία και Πολιτειακού Χαρακτήρα Σπουδές είναι μαθήματα, που τα υποβαθμίζετε. Το επιχείρημα ότι παραμένει η Κοινωνιολογία μάθημα, που διδάσκεται, δεν είναι αυτό, που συζητάμε, σήμερα και τα Λατινικά παραμένουν, σε κάθε περίπτωση, μάθημα. Το ερώτημα είναι τα παιδιά, που δίνουν για Σχολές Πολιτικών Επιστημών, Κοινωνιολογίας, Διεθνών Σπουδών, πρέπει να δίνουν Λατινικά ή πρέπει να δίνουν Κοινωνιολογία; Είναι αυτονόητο, ότι τα παιδιά, που δίνουν για Ιστορικό - Αρχαιολογικό, Φιλοσοφική, λογικό είναι, ότι πρέπει να δίνουν Λατινικά. Βεβαίως. Συνεπώς, το ερώτημα, το οποίο υπάρχει, είναι γιατί καταργείτε την Κοινωνιολογία.

Κύριε Πρόεδρε, έχουμε τρεις τροπολογίες να καταθέσουμε. Η μία αφορά τις κάμερες. Να καταργηθεί η τροπολογία σας για τις κάμερες. Ακούσαμε τους εκπροσώπους των εκπαιδευτικών φορέων, οι κάμερες καταργήθηκαν στην πράξη, από τους εκπαιδευτικούς. Δώστε μας στοιχεία, σε πόσα σχολεία, σε πολλές αίθουσες άνοιξαν κάμερες για live streaming μετάδοση του μαθήματος. Δεν ακούμε. Πρέπει να καταργηθεί και τυπικά αυτή η επαίσχυντη, αντιδημοκρατική και αντιπαιδαγωγική, αιφνιδιαστική τροπολογία.

Δεύτερον, το περιβόητο άρθρο 50 του προηγούμενου νομοσχεδίου σας, που αφορά την επαγγελματική ισοδυναμία των κολεγίων δεν εφαρμόστηκε. Υπάρχει και απόφαση του ΑΣΕΠ, που λέει ότι σε διαγωνισμό εν εξελίξει, για τους καθηγητές της γενικής εκπαίδευσης, δεν θα μπορούσε να εφαρμοστεί και εξ αυτού λόγου. Άρα, δεν έχουμε τετελεσμένο ακόμα, ευτυχώς, από αυτό το νομοσχέδιο, απ΄ αυτήν τη διάταξη. Καταργείστε τη σήμερα και αυτή διάταξη. Η δεύτερη τροπολογία είναι αυτή.

Τρίτη τροπολογία είναι να επαναφέρετε τα διετή προγράμματα τεχνικής εκπαίδευσης στα πανεπιστήμια, για τα οποία είχε προβλεφθεί απ’ την Κυβέρνηση ΣΥΡΙΖΑ και η χρηματοδότησή τους και είχαν γίνει με τη σύμφωνη γνώμη των πανεπιστημιακών αρχών. Τα καταργήσατε, γιατί θέλετε να δώσετε χώρο στην ιδιωτική εκπαίδευση.

Για να τελειώνω, αν κάτι υπάρχει, ως βασική σταθερά στην πολιτική σας και σε αυτό το νομοσχέδιο, είναι η συρρίκνωση και η υποβάθμιση της δημόσιας εκπαίδευσης, για να δοθεί χώρος για την εμπορευματοποίηση για την ιδιωτική εκπαίδευση. Γι’ αυτό και εδώ μέσα οι μόνοι φορείς, που ήταν υπέρ αυτού του νομοσχεδίου, ήταν οι σχολάρχες των ιδιωτικών σχολείων και οι ιδιοκτήτες των μεγάλων φροντιστηρίων. Λυπούμαι, αλλά με αυτούς νομοθετείτε εις βάρος της μεγάλης πλειοψηφίας της κοινωνίας και όλα τα άλλα, περί κοινωνικών ανισοτήτων, που λέτε, είναι ξανά για το πόπολο. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κύριε Φίλη.

Θα κάνω μία ενημέρωση. Ζήτησα ενημέρωση από τις υπηρεσίες της Βουλής, σχετικά με αυτό που ανέφερε ο κ. Φίλης, στην αρχή της ομιλίας του. Έχει σταλεί στην Επιτροπή στη Βουλή ένα email, χθες το βράδυ, στις 11.00΄ και σήμερα το πρωί στις 9.00΄ στάλθηκε στα emails όλων των Βουλευτών. Η αποστολή αυτή γίνεται από το Προεδρείο της Επιτροπής, συνεπώς και από μένα. Άρα, δεν υπάρχει λόγος και δεν υπήρξε λόγος να κρυφτεί.

Θέλω, λοιπόν, να σας θυμίσω ότι δεν είμαι υποχρεωμένος να ανακοινώνω ό,τι έρχεται στην Επιτροπή. Παρ΄ όλα αυτά, το κάνω και το πράττω, μέχρι τώρα και πιστεύω να μου το αναγνωρίσετε αυτό, αν θέλετε και η ΟΛΜΕ, αν θέλει, να μου το μου το αναγνωρίσει,

Συνεπώς, έχει γίνει η καταγγελία, άρα, είμαι αναγκασμένος να πω δυο λόγια γι΄ αυτή την καταγγελία. Έχει γίνει καταγγελία ότι αφαιρέθηκε ο λόγος, με απαράδεκτη και μεροληπτική στάση σε βάρος της ΟΛΜΕ, από τον Πρόεδρο της Επιτροπής Μορφωτικών Υποθέσεων.

Σας θυμίζω, λοιπόν, ότι στον εκπρόσωπο της ΟΛΜΕ δόθηκε, πρώτα, ο λόγος. Ο χρόνος καθορίστηκε στα 3 λεπτά, με μία ανοχή. Η πρώτη διακοπή έγινε στα 8 λεπτά στον εκπρόσωπο της ΟΛΜΕ και στη συνέχεια, μιλούσε, μέχρι τα 12 λεπτά. Αν ξεκινάμε, με τον πρώτο εκπρόσωπο φορέα, ο Πρόεδρος της Επιτροπής να λέει, θα μιλήσετε 3 λεπτά, θα φτάνουμε στα 12 και στο τέλος να γίνεται καταγγελία, ότι δεν δόθηκε χρόνος, όταν, συγχωρείστε με πάρα πολύ, μιλούσε για θέματα, που αρκετά δεν αφορούσαν το νομοσχέδιο, θα περίμενα από την ΟΛΜΕ να μπει στην ουσία του νομοσχεδίου, να αναπτύξει τις θέσεις της για το νομοσχέδιο και όχι απλά να προσπαθεί να βρει, μέσα από την ακρόαση των φορέων, ένα άλλο βήμα, για να επαναλάβει γνωστές της θέσεις, οι οποίες είναι θέσεις της και είναι αποδεκτές, ως θέσεις της.

**ΝΙΚΟΣ ΦΙΛΗΣ (Εισηγητής της Μειοψηφίας):** Κύριε Πρόεδρε, τι κάνετε; Απαντάτε χωρίς να είναι παρούσα η ΟΛΜΕ;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τελειώσαμε. Ο κ. Φίλης δεν έχει το λόγο.

Κύριε Φίλη, μιλήσατε, για 25 λεπτά ! Αναπτύξατε όλες σας τις απόψεις, ό,τι θελήσατε, δεν σας περιόρισε κανένας στον χρόνο.

**ΝΙΚΟΣ ΦΙΛΗΣ (Εισηγητής της Μειοψηφίας):** *(Ομιλεί εκτός μικροφώνου)*

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας παρακαλώ πολύ, δεν έχετε το λόγο, κύριε Φίλη.

Η Ειδική Αγορήτρια του Κινήματος Αλλαγής, η κυρία Χαρά Κεφαλίδου, έχει το λόγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Ευχαριστώ, κύριε Πρόεδρε, θα προσπαθήσω να είμαι όσο πιο σύντομη γίνεται.

Θα συνεχίσω την ομιλία μου από εκεί που την άφησα την Τρίτη, στο Κεφάλαιο Γ΄, προσπαθώντας με τις προτάσεις, αλλά και με τους προβληματισμούς μας, να βοηθήσουμε στο να υπάρξει ένα, όσο το δυνατόν πιο ολοκληρωμένο, αποτέλεσμα σ΄ αυτήν την κουβέντα, που γίνεται εδώ σήμερα.

Η ελληνόγλωσση εκπαίδευση. Λοιπόν, είναι γεγονός ότι μέσα από τις διατάξεις βελτιώνεται η υπάρχουσα κατάσταση, όμως, υπάρχει ένα άρθρο, το 28, το οποίο πραγματικά μας προβληματίζει πάρα πολύ και είναι η επιλογή των συντονιστών εκπαίδευσης. Ξέρετε ότι η πάγια θέση μας είναι απολύτως αρνητική στο νόμο επιλογής στελεχών του ΣΥΡΙΖΑ και περιμένουμε, εδώ και 10 μήνες, από το Υπουργείο να έρθει με νομοθετική ρύθμιση, που θα βάλει τέλος σε αυτή την απαράδεκτη κατάσταση. Περιμέναμε ότι στα πλαίσια αυτού του νομοσχεδίου, θα έχετε πρόταση, κυρία Υπουργέ. Το παραπέμπετε για αργότερα.

Πάμε στο Κεφάλαιο Δ΄, που είναι το μεγάλο κεφάλαιο της αξιολόγησης. Δίλημμα, είστε υπέρ ή κατά της αξιολόγησης δεν μπαίνει. Το ότι είμαστε υπέρ της αξιολόγησης φάνηκε και από τον τρόπο, που, πριν από δέκα χρόνια, ανοίξαμε αυτό το μεγάλο θέμα, με πάρα πολλές κόντρες, με πολύ δύσκολους αγώνες, αλλά εδώ πρέπει να σας πω ότι εμείς διαφωνούμε με τη δική σας αποσπασματική λογική, σε ό,τι αφορά την αξιολόγηση, γιατί στην πραγματικότητα το περιεχόμενο αυτής της υποτιθέμενης αξιολόγησης, δεν είναι τίποτα άλλο παρά μια συνέχεια της πολιτικής του κ. Γαβρόγλου, με μικροβελτιώσεις, μιας πολιτικής, που έρχεται, υποτίθεται, να λειτουργήσει, στη βάση μιας ανταγωνιστικής λογικής. Εάν, πράγματι, το Υπουργείο Παιδείας θέλει αξιολόγηση, έχει ένα δρόμο μπροστά του, που δεν είναι άλλος από το να εφαρμόσει το ν.3848 του 2010, άρθρο 32. Χρειάζεται η αξιολόγηση των στελεχών της παρεχόμενης εκπαίδευσης; Εννοείται. Δομές, περιεχόμενο, προγράμματα, διδακτικές μεθοδολογίες, διοίκηση των εκπαιδευτικών, βιβλία, υποδομές, όλα αυτά πρέπει να αξιολογηθούν, με στόχο μόνο τη βελτίωση της ποιότητας του εκπαιδευτικού έργου.

Η κατάκτηση της ποιότητας, που, τόσο συχνά το λέμε, προϋποθέτει συστήματα αξιολόγησης, προϋποθέτει επανατροφοδότηση, με πληροφορίες, πρέπει να γίνεται σε τακτά χρονικά διαστήματα και να περιλαμβάνει όλους τους συντελεστές και τις λειτουργίες της εκπαίδευσης, άρα, συνολική αξιολόγηση της αρχιτεκτονικής, του μοντέλου, της δομής, των λειτουργιών, του περιεχομένου, του ανθρώπινου παράγοντα. Εάν θέλουμε ένα σύγχρονο και δημοκρατικό σχολείο, που δεν θα έχει αυταρχικές και συγκεντρωτικές δομές και λειτουργίες, που δεν θα έχει τιμωρητική διάθεση, πρέπει να είναι ένα σχολείο ανοιχτό, δημιουργικό, παιδευτικό και τελικά αποτελεσματικό.

Για το λόγο αυτόν ξέρετε ότι και έχουμε προτείνει και έχουμε ψηφίσει νόμους, για την αξιολόγηση των εκπαιδευτικών δομών και συστημάτων, για την αξιολόγηση των εκπαιδευτικών προγραμμάτων, για την αξιολόγηση των εκπαιδευτικών, του εκπαιδευτικού έργου, τις επιδόσεις των μαθητών στις σχολικές μονάδες, για την αξιολόγηση της σχολικής αποτελεσματικότητας.

Έχουμε νομοθετήσει, επιτρέψτε μου να σας θυμίσω, διενέργεια εξετάσεων ΑΣΕΠ, για την πρόσληψη του εκπαιδευτικού προσωπικού, ν.2525/1997, τον ν. 3848/2010, για την αξιοκρατική επιλογή στελεχών εκπαίδευσης, τον ν.3966/2011, για την αξιολόγηση των εκπαιδευτικών και των διευθυντών των πρότυπων και πειραματικών σχολείων, τον ν. 4142/2013, για την ίδρυση και λειτουργία της ΑΔΙΠ ΔΕ, την εφαρμογή υπουργικής απόφασης του 2013, για την αξιολόγηση του εκπαιδευτικού έργου, την έκδοση του π.δ. 152/2013, για την αξιολόγηση των στελεχών εκπαίδευσης και των εκπαιδευτικών των σχολικών μονάδων, την αξιολόγηση του 2010 - 2012 από το Παιδαγωγικό Ινστιτούτο, στην αρχή και κατόπιν από το ΙΕΠ, με εξωτερικούς αξιολογητές, σε ό,τι αφορά το ωρολόγιο αναλυτικό πρόγραμμα σπουδών.

Επίσης, με τη διαδικασία, που εφαρμόστηκε, το 2011, για τους εκπαιδευτικούς, μέσω της αξιολόγησης, είχαμε την αντικειμενική επιλογή στελεχών, δεν έπεσε ούτε ένας πίνακας επιλογής στελεχών στη δικαιοσύνη και εκεί, 2.000 στελέχη, που ήταν εκπαιδευτικοί, στα Πρότυπα και Πειραματικά σχολεία αξιολογήθηκαν, καθώς και 900 στελέχη εκπαίδευσης, οι σχολικοί σύμβουλοι και οι διευθυντές εκπαίδευσης, μέσω του προεδρικού διατάγματος 152/2013. Για το λόγο αυτόν, μαζί με την ιδεοληψία, που χαρακτήριζε την προηγούμενη Κυβέρνηση, ήρθε και κατήργησε όλους τους αντίστοιχους νόμους, τιμώρησε αυτά τα στελέχη, κατήργησε το θεσμό των σχολικών συμβούλων, κατήργησε τα Πρότυπα και Πειραματικά και τις δομές εκπαίδευσης και επιμόρφωσης, τα περίφημα ΠΕΚ. Έρχεστε εσείς, ως Νέα Δημοκρατία, με προεκλογικές εξαγγελίες, και δέκα μήνες μετά την εκλογική σας νίκη, διατηρείτε όλο το νομοθετικό πλαίσιο των Υπουργών Μπαλτά, Φίλη και Γαβρόγλου. Ξεκάθαρα, η πρότασή μας είναι αξιολόγηση όλων των συντελεστών εκπαίδευσης, υπάρχουν 17 δείκτες ποιότητας του έργου των σχολείων και δημιουργία συστήματος επιμόρφωσης των εκπαιδευτικών.

Στο άρθρο 38, ο σύμβουλος σχολικής ζωής, τον οποίο εισάγετε πιλοτικά και δυστυχώς, αυτή η διάταξη έχει και ασάφειες και επικαλύψεις αρμοδιοτήτων. Σε ποιο χρόνο θα λειτουργεί, πώς θα είναι το ωράριο του, ποια θα είναι τα προσόντα του, με ποια θέματα θα ασχολείται και σε ποια θα έχει αποφασιστική αρμοδιότητα; Έχουμε την απορία, γιατί δεν βλέπουμε να αποτελεί βαθμό υπηρεσιακής εξέλιξης, σε σχολικό επίπεδο. Δεν μπορεί να είναι στέλεχος διοίκησης. Μπορεί να είναι, άραγε, στέλεχος επιστημονικής καθοδήγησης; Δεν φαίνεται να υπάρχουν διαφορές, ως προς τις εργασιακές του συνθήκες. Άρα, θεωρούμε ότι όλο αυτό είναι μια ad hoc προσπάθεια κάλυψης θεμάτων ασφάλειας στο σχολείο, χωρίς όμως, προοπτική, όπως ορίζεται και η επικάλυψη των αρμοδιοτήτων φαίνεται καθαρά στο άρθρο 39, με τη σύσταση επιτροπών ή ομάδων εργασίας, για την πρόληψη, ανατροπή και αντιμετώπιση του φαινομένου του σχολικού εκφοβισμού. Δυστυχώς, η ανυπαρξία πρότασης δομών εποπτείας και καθοδήγησης, αλλά και επιμόρφωσης, εμφανίζουν τέτοιες προτάσεις ευρεσιτεχνίας, όπως είναι αυτή του πρώην «εκπαιδευτικού εμπιστοσύνης», που τον αποσύρετε, ως ορολογία, αλλά επανέρχεται με νέο όνομα, καταδεικνύοντας την παντελή απουσία πολιτικής σχεδιασμού και περιγραφής καθηκοντολογίου, αλλά και ασυνέπειας, ως προς τις προεκλογικές σας υποσχέσεις, για την επαναφορά του θεσμού των σχολικών συμβούλων.

Άρθρο 39, μεγάλο το θέμα του σχολικού εκφοβισμού, χρόνιο και νοσηρό φαινόμενο. Έχει πάρει διαστάσεις, εντός των σχολείων, τα τελευταία χρόνια και η εντελώς αόριστη διάταξη, που εξουσιοδοτεί, γενικώς και αορίστως, την κυρία Υπουργό να λάβει μέτρα, δεν νομίζω ότι κανένας από εμάς μπορεί να πει ότι αποτελεί στοχευμένη αντιμετώπιση του προβλήματος.

Στο άρθρο 50, ρυθμίσεις για τη λειτουργία των σχολικών μονάδων, είναι το θέμα με τα μέγιστα και τα ελάχιστα όρια των τμημάτων των νηπιαγωγείων και των δημοτικών. Εδώ, όταν έχουμε περάσει δύο μήνες πανδημία και όταν έρχεστε και νομοθετείτε, μέσα στον καιρό της πανδημίας, είναι τουλάχιστον άστοχο, να μην ακολουθείτε τους ειδικούς. Οι ειδικοί λένε «κρατάτε τις αποστάσεις, μείνετε ασφαλείς». Εσείς εδώ, λοιπόν, θα έπρεπε, με κάποιο τρόπο, να σκεφτείτε ποιος είναι ο βέλτιστος αριθμός των παιδιών, μέσα σε μία τάξη. Υπάρχει, όντως, θέμα άνισων συνθηκών, αφού ο μέσος όρος κυμαίνεται στην πραγματικότητα, γύρω στους 20 μαθητές, ανά τμήμα και αυτό πρακτικά σημαίνει, ότι σε κάποια τμήματα θα έχουμε πολύ μικρότερο αριθμό παιδιών και σε κάποια άλλα, οι συνθήκες θα είναι ασφυκτικές. Επομένως, θεωρούμε ότι πρέπει να εξεταστεί, συνολικότερα, το θέμα των δικτύων των σχολείων και των δυνατοτήτων, που έχουν, γιατί ο Σεπτέμβρης είναι πάρα πολύ κοντά.

Άρθρο 52. Για μας αυτό το άρθρο συμβολίζει τη συνέχιση της πολιτικής ΣΥΡΙΖΑ. Είναι το άρθρο, που δίνει παρατάσεις θητείας στα στελέχη της εκπαίδευσης. Είναι η αποθέωση της αναξιοκρατίας. Είναι η τρίτη χρονιά, που παρατείνεται η θητεία της. Δύο χρονιές η κυρία Κεραμέως, μία χρονιά ο κ. Γαβρόγλου. Αυτοί όλοι είναι διευθυντές διεύθυνσης, έχουν επιλεγεί, μέσα από ένα αντισυνταγματικό σώμα και εγώ θέλω να ρωτήσω όλους σας το εξής. Η παράταξη, με την αριστεία, τι σχέση μπορεί να έχουν; Η χωρίς καμία ιεράρχηση πολιτική του Υπουργείου Παιδείας, που παραπέμπει το θέμα διαρκώς, στο μέλλον και σε μελλοντική νομοθέτηση, είναι ή ανικανότητα ή ατολμία να καταργήσει το ν.4547/2010 του κ. Γαβρόγλου και όλο αυτό, δυστυχώς, θα το πληρώσει ξανά η εκπαίδευση, θα το πληρώσουν ξανά τα σχολεία, οι μαθητές, οι πολίτες, η διοίκηση της εκπαίδευσης. Δεν μπορείτε να κρατάτε, μετά από τρία χρόνια, 900 στελέχη της εκπαίδευσης τιμωρημένα, ανθρώπους, οι οποίοι είναι οι μόνοι, που έχουν αξιολογηθεί και οι μόνοι, οι οποίοι έχουν επιμορφωθεί. Όλο αυτό, κυρία Κεραμέως, δείχνει ότι είναι μια πολιτική αναξιοκρατίας, μία πολιτική αδιαφάνειας και μία πολιτική κατά της αριστείας.

Τελειώνω, λέγοντας, ότι όταν δεν γίνεται ούτε μία αναφορά στην τεχνική εκπαίδευση, στην ειδική αγωγή, στα μειονοτικά σχολεία, στα σχολεία των μεταναστών, αυτό πια είναι θέμα ουσίας, αλλά θέμα και πολιτικής αντίληψης και της εποχής, αλλά και των απαιτήσεων και των λύσεων και των προτάσεων, που απαιτούν οι πολίτες, που αγωνιούν και θέλουν λύση σε όλα αυτά, που συμβαίνουν στην καθημερινότητά τους.

Πάω στο τελευταίο κομμάτι, που είναι το Κεφάλαιο Α΄, Μέρος Β΄, για την ανάδειξη των πρυτανικών αρχών. Εδώ μπαίνουμε στα θέματα, που αφορούν την τριτοβάθμια εκπαίδευση. Στα ΑΕΙ αλλάζει το καθεστώς διοίκησης. Μεταξύ άλλων, έχουμε ενιαίο ψηφοδέλτιο για τις πρυτανικές εκλογές, ηλεκτρονική ψηφοφορία, προβλέπεται η ίδρυση ξενόγλωσσων προπτυχιακών θερινών προγραμμάτων, κοινών προγραμμάτων σπουδών ελληνικών και αλλοδαπών ΑΕΙ και από τη συζήτηση με τους φορείς, για άλλη μια φορά, αναδεικνύεται ότι ακόμη και οι πανεπιστημιακοί μιλάνε για διορθωτικές κινήσεις, χωρίς συνολικό σχέδιο, σε ό,τι αφορά την οργάνωση, τη λειτουργία και τη διοίκηση των ΑΕΙ και φυσικά, τονίζουν αυτό, το οποίο έχει γίνει πια κοινός τόπος, σε αυτό το νομοσχέδιο, ότι δεν έχει προηγηθεί διάλογος για τα θέματα αυτά. Εσείς, το γνωρίζουμε πια όλοι, αποφεύγετε τον εθνικό διάλογο. Το καταλαβαίνουμε, είναι κουραστικό, είναι επίπονο, αλλά, τουλάχιστον, το αποτέλεσμα δεν θα ήταν άλλη μια προχειρότητα, που θα μείνει στα συρτάρια του Υπουργείου για τον επόμενο.

Στα άρθρα 65 – 67, τετραετής η θητεία του Πρύτανη, με την πρόβλεψη να μην υπάρξει επόμενη θητεία. Οι αρμοδιότητες των αντιπρυτάνεων αφήνονται στην απόφαση του κάθε ΑΕΙ, η επαναφορά τετραετούς θητείας. Όλα αυτά ακούγονται, απολύτως, ρεαλιστικά. Η ΠΟΣΔΕΠ, όμως, γιατί οι λεπτομέρειες κάνουν τη διαφορά, επιμένει ότι η πρόβλεψη για δύο θητείες συνολικά πρέπει να μετρήσει από φέτος και να ισχύσει από τους ήδη υπηρετούντες. Εσείς την ΠΟΣΔΕΠ δεν την ακούτε και φαντάζομαι, ότι πάντα, στα πλαίσια της καλής νομοθέτησης, είναι αυτό που κάνετε με το άρθρο 108, όπου προσπαθείτε να κρύψετε, μέσα στις μεταβατικές διατάξεις, αυτό που οφείλατε να μνημονεύσετε στο άρθρο 66, δηλαδή, ότι εσείς αποφασίζετε, ότι δεν θα υπολογιστούν οι προηγούμενες θητείες πρυτάνεων και αντιπρυτάνεων και έτσι και το καθήκον σας έχετε κάνει και «αυγά δεν χρειάζεται να σπάσετε» και οι πρυτάνεις είναι ευχαριστημένοι. Κάποιοι από αυτούς, μάλιστα, θα συνταξιοδοτηθούν, ως πρυτάνεις. Εγώ απορώ, υπάρχει τέτοια απροθυμία στην ακαδημαϊκή κοινότητα;

Άρθρο 68, σώμα των εκλεκτόρων. Η προτεινόμενη σύνθεση του σώματος των εκλεκτόρων, για την ανάδειξη των πρυτανικών αρχών, αποκλείει ένα πολύ μεγάλο μέρος του μόνιμου προσωπικού διδασκόντων από τις διδασκαλίες ανάδειξης των ανώτατων οργάνων διοίκησης των ιδρυμάτων. Δεν συμβαίνει μόνο στην εκλογή του πρύτανη, συμβαίνει και στην εκλογή του κοσμήτορα και του προέδρου και αναπληρωτή προέδρου τμήματος. Η αλλαγή δε αυτή, σε ό,τι αφορά όλες τις άλλες εκλογές, εκτός του πρύτανη, αιφνιδίασε, διότι προέκυψε εκτός διαβούλευσης και όσο και αν θεωρούμε - και σωστά - ότι ήταν προβληματική η διαφοροποιούμενης βαρύτητας ψήφος, άλλο τόσο προβληματικός είναι ο αποκλεισμός του ακαδημαϊκού προσωπικού, που ασκεί διδακτικό έργο - και αναφέρομαι στους ΕΕΠ, στους ΕΔΙΤ, στους ΕΤΕΠ. Όταν μάλιστα, ακούμε ότι τους αναγνωρίζετε την ικανότητα να συμμετέχουν στα ξενόγλωσσα προγράμματα, που οι ίδιοι λέτε ότι είναι και ανταγωνιστικά και απαιτητικά, τότε, πραγματικά, καταλύεται και το τελευταίο επιχείρημα, περί μη συμμετοχής τους και δεν σας το λέω μόνο εγώ, σας το λέει το σύνολο των Βουλευτών από όλα τα πολιτικά κόμματα, ακόμη και από το δικό σας.

Έτσι, στα πλαίσια μιας χρηστής δημοκρατικής εκπροσώπησης και διοίκησης των ΑΕΙ, θεωρούμε ότι τα οργανικά του μέλη πρέπει να συμμετέχουν. Πρέπει να το ξανασκεφτείτε. Χρόνος υπάρχει. Οι συνθήκες είναι δυναμικές. Αλλάζουν. Σκεφτείτε το, γιατί είναι ένα πολύτιμο εργαλείο όλο αυτό το ανθρώπινο δυναμικό, που υπάρχει στα πανεπιστήμια και είναι λάθος να τους αποκλείετε.

Η εκλογική διαδικασία. Εδώ θέλω να καταθέσω μια πρότασή μας. Εδώ, λοιπόν, στο ενιαίο ψηφοδέλτιο, θεωρούμε ότι οι υποψηφιότητες των αντιπρυτάνεων πρέπει να είναι έξι. Γιατί πρέπει να υπάρχουν τέσσερις τακτικοί και δύο αναπληρωματικοί. Το βασικό μας επιχείρημα σχετίζεται με τη διάταξη, που προβλέπει, στο άρθρο 71, ότι αν ένας από τους αντιπρυτάνεις εκλείψει, τότε η αναπλήρωση του θα γίνεται από τη Σύγκλητο. Αυτό δημιουργεί έναν προβληματισμό και είναι αρκετά αντιφατικό, θα σας έλεγα, με την προσέγγιση του ενιαίου ψηφοδελτίου. Αν θέλετε ενιαίο ψηφοδέλτιο, η Σύγκλητος δεν έχει κανένα λόγο να ρυθμίζει αυτά τα θέματα.

Ηλεκτρονική ψηφοφορία. Σωστά επιβάλλεται. Γιατί, όμως, αποκλειστικά; Γιατί να μην υπάρχει εναλλακτικά και η φυσική ψηφοφορία, αν έτσι αποφασίσει ένα ΑΕΙ; Και πέρα από την ηλεκτρονική ψηφοφορία. Εδώ στη Βουλή. Δείτε το παράδειγμα. Έχουμε και την επιστολική ψήφο. Κάποιοι άνθρωποι μπορεί να αδυνατούν, για οποιοδήποτε λόγο. Γιατί να μην καταγράφεται η θέση τους σε ό,τι αφορά θέματα τόσο σημαντικά;

Μεταγραφές. Μέγα θέμα, που ταλανίζει όλους τους Υπουργούς Παιδείας. Όλες τις κυβερνήσεις. Αλλάζει το καθεστώς και αυτό, γιατί εξαιτίας της άκρατης δημιουργίας πανεπιστημιακών τμημάτων και πανεπιστημίων και της προσπάθειας των περισσοτέρων από τους φοιτητές να μπουν σε κάποια από τα κεντρικά ΑΕΙ, δημιουργούνται στρεβλώσεις και παθογένειες. Καθορίζετε τη βάση του ακαδημαϊκού κριτηρίου. Μιλάτε για αριθμό μορίων 2.750 και ελπίζω ότι αυτό δεν είναι αυθαίρετο ότι δεν «παίζουμε την κολοκυθιά», κάπως προκύπτει αυτό. Να μας το πείτε αυτό.

Επίσης, προβλέπονται νέα οικονομικά κριτήρια. Λέτε ότι εξετάζεται ο μέσος όρος των εισοδημάτων της τριετίας. Εγώ έχω μια ερώτηση, που μου την υπέβαλαν πραγματικά πάρα πολλοί άνθρωποι, οι οποίοι τυχαίνει να είναι διαζευγμένοι. Ρωτάνε. Θα συνυπολογίζονται τα έσοδα και των δύο γονιών ή μόνο του γονέα, που έχει την επιμέλεια; Γιατί, αν αξιολογούμε την οικονομική κατάσταση της οικογένειας, δηλαδή, και των δύο συζύγων, τότε είναι κατάφωρη η αδικία σ’ αυτά τα παιδιά και πρέπει, με κάποιο τρόπο, να το αντιμετωπίσουμε.

Οικονομικά κριτήρια, σε μία χώρα, με 30% παραοικονομία και μετά από μία τέτοια πανδημία, πραγματικά, δεν νομίζω ότι θα μείνει και κανείς, που να μη δικαιούται μετεγγραφής. Αυτό είναι ένα μεγάλο πρόβλημα. Τα κατ’ εξαίρεση στο άρθρο 79. Έχω την αίσθηση ότι στην προσπάθεια να αποκλείσετε, να έχετε μια πιο δίκαιη, πιο ισορροπημένη πρόταση, έχετε δημιουργήσει ένα δαιδαλώδες πλαίσιο και πολλές από αυτές τις προτάσεις σας είναι έως και ακατανόητες. Σε ό,τι αφορά τον δεύτερο κύκλο μεταγραφών, με την περίφημη «μετακίνηση», όπως την αναφέρετε, στην Αιτιολογική Έκθεση, θεωρούμε ότι μάλλον αρνητικά θα συμβάλει, στην αντιμετώπιση της διαπιστωμένης στρέβλωσης.

Άρα, υπάρχει ανάγκη εξορθολογισμού των μεταγραφών. Τα κεντρικά πανεπιστήμια πλήττονται, λόγω συσσώρευσης μεγάλου αριθμού φοιτητών, αλλά και τα περιφερειακά για τους ακριβώς αντίθετους λόγους. Η χρονιά, που ξεκινάει, έχει φοιτητές, που δεν ξέρει κάθε τμήμα πόσους θα έχει. Κυμαίνονται «από» «έως» και μετά τις μεταγραφές οριστικοποιείται.

Άρα, με την εμπειρία, που έχουμε, όλα αυτά τα χρόνια, θεωρούμε ότι καιρός είναι να σκεφτούμε λίγο διαφορετικά. Και προς Θεού, να μη φτάσουμε στο άλλο άκρο, της κατάργησης των μεταγραφών, διότι και αυτό είναι ένα θέμα, το οποίο ψιθυρίζεται στην ακαδημαϊκή κοινότητα.

Έχω να σας καταθέσω τρεις προτάσεις. Θεωρώ ότι με αυτόν το τρόπο το Κίνημα Αλλαγής μπορεί να συμβάλει, ουσιαστικά, στο διάλογο, που γίνεται. Μια πρόταση, λοιπόν, είναι η θεσμοθέτηση μέτρων οικονομικής ενίσχυσης των ιδίων των οικογενειών, με υποτροφίες, με επιδότηση ενοικίου, με έκπτωση από τη φορολογία, με αύξηση του αφορολογήτου στους γονείς, με εκσυγχρονισμό των υπαρχόντων και κατασκευή νέων εστιών, με χρήση πιστωτικών καρτών εκπαίδευσης ή εκπαιδευτικών κουπονιών. Θα μου πείτε όλα αυτά χρειάζονται χρήματα. Βεβαίως, το συνεκτιμούμε. Για όσους θα ισχύσει, τελικά, το προνόμιο της μεταγραφής και υπάρχουν κάποιες κατηγορίες, όπως πολύτεκνοι, τρίτεκνοι, ασθενείς, αδέλφια φοιτητών κ.λπ. η επιδότηση μορίων θεωρούμε ότι πρέπει να γίνει, πριν την εισαγωγή. Θα μπορούσε, λοιπόν, αυτό να λειτουργήσει στη θετική κατεύθυνση, γιατί έτσι οι μαθητές θα δηλώνουν στο μηχανογραφικό τους τμήματα, που τους ταιριάζουν, και τα ΑΕΙ, από την άλλη, θα είχαν όσους εισακτέους μπορούν να απορροφήσουν. Ούτε περισσότερους ούτε λιγότερους. Και μια άλλη επιλογή, ίσως, να είναι τα ίδια τα πανεπιστήμια να καθορίζουν τη βάση εισαγωγής ή τη βάση σε μαθήματα εισαγωγής και το Υπουργείο, από τη μεριά του, να καθορίσει μια οριζόντια ποσοστιαία μείωση της βάσης εισαγωγής.

Όλα αυτά, όμως, θέλουν θεσμικό διάλογο και ο θεσμικός διάλογος γίνεται μέσα από το Εθνικό Συμβούλιο Παιδείας, το οποίο διέλυσε ο ΣΥΡΙΖΑ και εσείς δείχνετε διστακτικοί, δεν θέλετε να το λειτουργήσετε. Όμως, μέσα από τέτοιες μορφές διαλόγου, μπορείτε και εσείς να έχετε έναν σύμβουλο στα εκπαιδευτικά θέματα, που να σας δίνει προτάσεις ρεαλιστικές και προτάσεις, που αφορούν την κοινωνία.

Όσον αφορά στα ξενόγλωσσα. Προφανώς, δεν είμαστε αντίθετοι με τη δημιουργία ξενόγλωσσων σπουδών. Το παζλ, όμως, είναι πολύ δύσκολο, γιατί, από τη μία μεριά, έχουμε την αφαίμαξη της ελληνικής οικονομίας με τα παιδιά, που σπουδάζουν στο εξωτερικό και από την άλλη, έχουμε τον αγώνα της χώρας να προσελκύσει ξένους φοιτητές, που αυτό θα σήμαινε εισροή κεφαλαίων. Η πρόνοια, που δίνει το άρθρο 82, που λέει ότι οι υποψήφιοι φοιτητές, πολίτες Ευρωπαϊκής Ένωσης, πλην Ελλήνων, μπορούν να εισαχθούν στα ξενόγλωσσα, είναι μια διάκριση. Σας το είπαν και οι υπόλοιποι συνάδελφοι. Σας το λέμε και εμείς. Κρατήστε το αυτό. Δημιουργεί σύγκρουση με την κοινοτική νομοθεσία. Και επειδή καμιά λύση δεν είναι εύκολη, πρέπει εδώ ό,τι κουβέντες κάνουμε, να γίνονται, με ειλικρίνεια και με ρεαλισμό. Εσείς, βεβαίως, το ξορκίζετε. Διαβεβαιώνετε ότι δεν υπάρχει θέμα. Επειδή, όμως και θέμα υπάρχει και μεγάλο είναι, αν θέλουμε όσα ψηφίζουμε να είναι υλοποιήσιμα, πρέπει να προετοιμάζεστε, για να θωρακίσετε τη νομοθέτηση, που, σήμερα, ζητάτε από το Σώμα. Γιατί, πολύ απλά, θα βρεθούν άνθρωποι, οι οποίοι μπορεί να μην περάσουν στα ελληνικά πανεπιστήμια και τότε, κάνοντας χρήση της κοινοτικής νομοθεσίας, είτε στο ΣτΕ είτε στα Ευρωπαϊκά Δικαστήρια, έχουν εξαιρετικές πιθανότητες να δικαιωθούν.

Άρθρο 86, για τους ΕΛΚΕ. Ξέρετε την πάγια θέση μας. Εάν δεν απελευθερωθούν από τα δεσμά του Γενικού Λογιστηρίου του Κράτους, η διαχείρισή τους θα είναι και δυσχερής και προβληματική.

Στο άρθρο 91. Η συνεργασία με τα ξένα ΑΕΙ γίνεται, με οποιαδήποτε χώρα, εκτός Ευρωπαϊκής Ένωσης, αλλά και τρίτες χώρες και με οποιασδήποτε μορφής ιδρύματα. Δηλαδή, και ιδιωτικά και δημόσια. Εδώ δημιουργείται μια παράλληλη ημιδημόσια δομή ανώτατης εκπαίδευσης. Εδώ θα θέλαμε να πούμε ότι αυτό το συγκεκριμένο πλαίσιο λειτουργίας πρέπει να είναι ξεκάθαρο. Να μην αφήνει θολά κάποια θέματα, που λειτουργούν, στη γκρίζα ζώνη. Θέλω να σας πω, λοιπόν, ότι για μας δεν νοείται ότι τα ξενόγλωσσα προγράμματα σπουδών θα λειτουργούν, σε βάρος των προγραμμάτων σπουδών των ήδη υπαρχόντων τμημάτων του πανεπιστημίου. Πρακτικά, αυτό σημαίνει ότι το διδακτικό προσωπικό του πανεπιστημίου είτε είναι ΔΕΠ, είτε είναι ΕΕΠ, είτε είναι ΕΔΙΠ, ΕΤΕΠ, θα καλύπτει πρώτα το υποχρεωτικό του ωράριο, εντός των προπτυχιακών και μετά θα έρχεται να καλύψει το ξενόγλωσσο. Δεν θα καλύπτει ώρες, που έχουν εκκρεμότητα, από το προπτυχιακό, μέσω των ξενόγλωσσων προγραμμάτων.

Επίσης, οι ίδιες νομοθετικές διατάξεις, οι ίδιες απαιτήσεις, που ισχύουν για το ελληνικό πανεπιστήμιο, θα ισχύουν και για τα ξενόγλωσσα είτε προπτυχιακά είτε μεταπτυχιακά. Στα κριτήρια ίδρυσης πρέπει να υπάρχει πρόβλεψη ότι προτεραιότητα έχουν τα υφιστάμενα προπτυχιακά και μεταπτυχιακά, στη χρήση των κτιριακών, των υλικοτεχνικών υποδομών, της απασχόλησης των μελών, γιατί κάποια από αυτά θα έχουν και εργαστήρια.

Χρονική διάρκεια. Μεγάλο θέμα, ειδικά, αν το γνωστικό αντικείμενο έχει να κάνει με αντικείμενο μηχανικού. Δεν πρέπει να επιτραπεί η ίδρυση τριετούς διάρκειας ξενόγλωσσων προπτυχιακών, γιατί, με αυτόν τον τρόπο, ανοίγει παράθυρο για άλλα θέματα, που θα βρούμε στην πορεία.

Εδώ, λοιπόν, θέλω να σας πω ότι υπάρχει και ένα θέμα με τα επαγγελματικά δικαιώματα των αποφοίτων των ξενόγλωσσων προπτυχιακών και δεν πρέπει να μένει θολό το τοπίο, εκτός εάν πιστεύουμε ότι με την προηγούμενη νομοθέτηση του Υπουργείου, τα επαγγελματικά δικαιώματα είναι ίδια μ’ αυτά, που θα έχουν οι απόφοιτοι των κολεγίων. Δείτε το.

Διοίκηση. Η διοίκηση, λοιπόν, είναι διορισμένη από τη Σύγκλητο, δεν εκλέγεται κανένας και κανένας δεν έχει σχέση με το τμήμα, που τον προτείνει. Το διδακτικό προσωπικό, ακούστε, είναι αφυπηρετήσαντες και ομότιμοι. Δηλαδή, οι μελλοντικοί συνταξιούχοι ιδρύουν τμήματα, για να συνεχίσουν να υπάρχουν και να πληρώνονται από τα ΑΕΙ. Ποιο brain drain; Τι λέμε, τώρα;

Θερινά προγράμματα σπουδών. Δεν είναι κακή ιδέα, αλλά μη δημιουργηθεί βιομηχανία από παραγωγή βεβαιώσεων για το ΑΣΕΠ.

Άρθρο 101. Καταργείται το Εθνικό Κέντρο Επιμόρφωσης, είναι το μόνο, στο οποίο μιλάτε για επιμόρφωση και όλο αυτό πού καταλήγει;

Το συμπέρασμα είναι ότι οι μεταρρυθμίσεις δεν μπορούν να χτιστούν, πάνω σε σαθρό έδαφος και εσείς, κύριε Υπουργέ και όλη η ηγεσία του Υπουργείου, επιλέξατε τα μπαλώματα του ΣΥ.ΡΙΖ.Α., για να οικοδομήσετε μεταρρυθμίσεις στην Παιδεία. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστώ πολύ, κυρία Κεφαλίδου.

Το λόγο έχει ο Υπουργός Επικρατείας, κ. Γεραπετρίτης, επί προσωπικού.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας)**: Σας ευχαριστώ πολύ, κύριε Πρόεδρε.

Θέλω, κατ’ αρχάς, να ζητήσω συγνώμη από το Σώμα, διότι σ’ ένα τέτοιο, πολύ σοβαρό νομοσχέδιο, δεν έχω τη δυνατότητα να παραστώ, για εκτενέστερο χρόνο, λόγω ενός οξέος προβλήματος υγείας, που μου περιορίζει την κίνηση.

Αναφέρθηκαν σ’ εμένα, προσωπικά, ο Καθηγητής, ο κ. Μάρκου και ο Υπουργός, ο κ. Φίλης, με σημείο αναφοράς γνωμοδότηση, την οποία είχα εκπονήσει, προ δεκαετίας περίπου, εξ αφορμής του τότε προσχεδίου νόμου, το οποίο είχε κατατεθεί, σχετικά με τα Ανώτατα Εκπαιδευτικά Ιδρύματα, το οποίο είχαμε καταγράψει, σε συνεργασία με τον συνάδελφο, κ. Σπυρίδωνα Βλαχόπουλο.

Την περίοδο εκείνη, η Σύνοδος των Πρυτάνεων ζήτησε από εμένα και τον κ. Βλαχόπουλο να αξιολογήσουμε ποια είναι τα πιθανά ζητήματα αντισυνταγματικότητας, που ετίθεντο, εκ του γεγονότος ότι υπήρχαν διατάξεις, μέσα στο τότε προσχέδιο, έγιναν στη συνέχεια και ορισμένοι μετασχηματισμοί και έφτασε να ψηφιστεί, ως ο νόμος 4009. Εν πάση περιπτώσει, καταγράψαμε όλα τα πιθανά ζητήματα αντισυνταγματικότητας, μ’ έναν τρόπο, ο οποίος, νομίζω, ήταν αρκετά ευσύνοπτος, έτσι ώστε να αποτελέσουν μία βάση συζήτησης. Ιδιαίτερα, το σημείο, το οποίο προκάλεσε την αναφορά στο πρόσωπό μου, ήταν η αποστροφή, σχετικά με το θέμα ότι μία από τις διατάξεις του τότε προσχεδίου προέβλεπε ότι ο Πρύτανης του Ιδρύματος εκλέγεται από ένα εκλεκτορικό σώμα, το οποίο αποτελείτο και από μη μέλη της ακαδημαϊκής κοινότητας. Όπως θα θυμάστε, υπό το προ-ισχύσαν καθεστώς προβλεπόταν ότι το εκλεκτορικό σώμα αποτελείτο και από μέλη, τα οποία προήρχοντο, εκτός του πανεπιστημίου, έτσι ώστε να υπάρχει μία διευρυμένη κοινότητα. Κληθείς να αναφέρω κατά πόσον αυτό ήταν συμβατό ή όχι με το Σύνταγμα ή έθετε, εν πάση περιπτώσει, θέμα συνταγματικότητας, κατέγραψα αυτήν τη βασική σκέψη, σύμφωνα, με την οποία, θεωρούσα ότι, πράγματι, το γεγονός ότι στο εκλεκτορικό σώμα για την ύπατη διοίκηση του πανεπιστημίου συμμετείχαν μη μέλη του ίδιου πανεπιστημίου, έθετε ζήτημα αντισυνταγματικότητας. Θα μου επιτρέψετε, με κάθε σεβασμό, να σας αναφέρω ακριβώς ό,τι καταγράψαμε με τον συνάδελφο, τον κ. Βλαχόπουλο.

«Σύμφωνα με τα ανωτέρω, ζητήματα συνταγματικότητας», προφανώς, όχι αντισυνταγματικότητα καθεαυτή, «θέτουν οι ακόλουθες διατάξεις του προσχεδίου νόμου. Η επιλογή του Πρύτανη από ολιγάριθμο εκλεκτορικό σώμα, δηλαδή, το Συμβούλιο, στο οποίο συμμετέχουν και μη μέλη του Ιδρύματος, χωρίς τη συμμετοχή του συνόλου της διδακτικής ακαδημαϊκής κοινότητας». Αυτή ήταν η αποστροφή. Νομίζω είναι πάρα πολύ σαφές το γεγονός ότι συμμετέχουν πρόσωπα, μη προερχόμενα από την πανεπιστημιακή κοινότητα, τρίτα, δηλαδή, προς το πανεπιστήμιο, αποκλειομένων των μελών της διδακτικής ακαδημαϊκής κοινότητας. Αυτή ήταν η αποστροφή.

Αναφερόμενος ο καθηγητής, ο κ. Μάρκου, στην Επιτροπή, την περασμένη Τρίτη, ακριβώς, θέτοντας το πλαίσιο ότι αποκλείονται μέλη του προσωπικού του πανεπιστημίου, αναφέρθηκε, ως ακολούθως, για τη συνταγματικότητα της συγκεκριμένης διάταξης, η οποία είναι ελεγχόμενη. Ακούστε κάτι πολύ ενδιαφέρον, είναι από τα πρακτικά.

«Ο κύριος Παπαθεοδώρου, τότε Προεδρεύων της Συνόδου των Πρυτάνεων και στη συνέχεια Βουλευτής, το έτος 2011, ενεργώντας εξ ονόματος του Προεδρείου της Συνόδου, ζήτησε τη γνώμη ενός εγκρίτου Καθηγητή του Τμήματος Νομικής για το προσχέδιο νόμου για τα ΑΕΙ» - δύο εγκρίτων, εκτός, εάν θεωρείτε ότι ο συνάδελφος δεν ήταν έγκριτος – «το οποίο είχε κατατεθεί από την τότε Κυβέρνηση. Ο υπογράφων τη γνωμοδότηση έκανε πολύ λόγο για το άρθρο 16 του Συντάγματος, για την ακαδημαϊκή ελευθερία, για την πλήρη αυτοδιοίκηση» - δεν είναι πολύς λόγος, βεβαίως, οι δύο σελίδες της γνωμοδότησης, εκτός εάν θεωρείτε ότι οι δύο σελίδες συνιστούν έργο. «Όπως ο ίδιος έγραφε, το δικαίωμα συμμετοχής στην εκλογή των οργάνων της διοίκησης των ΑΕΙ αποτελεί απόρροια της ακαδημαϊκής ελευθερίας» – δεν αναφέρεται ποιου η ακαδημαϊκή ελευθερία. «Συνέχιζε δε, γνωμοδοτώντας ότι, εν τέλει, μέσω της ανάδειξης των οργάνων διοίκησης από τους ίδιους τους φορείς της πανεπιστημιακής κοινότητας, οι τελευταίοι συμμετέχουν στη διαχείριση των πανεπιστημιακών υποθέσεων, παραπέμποντας, μάλιστα, στον αείμνηστο Μάνεση». Λίγο παρακάτω, κύριε Υπουργέ, ανοίγουν εισαγωγικά «Τυγχάνει αντισυνταγματική η τυχόν επιλογή του Πρύτανη, χωρίς τη συμμετοχή του συνόλου της ακαδημαϊκής κοινότητας». «Αναρωτιέστε ποιος είναι ο έγκριτος Καθηγητής του πανεπιστημίου, που γνωμοδοτεί, με τα παραπάνω; Σας απαντώ. Ονομάζεται Γεώργιος Γεραπετρίτης και απαντώ και στην κυρία Υπουργό, που μόλις έφυγε, οι καιροί αλλάζουν, αλλά δεν πρέπει να αλλάζουν και οι επιστήμονες, κάτω από το πολιτικό πρόταγμα, που υπηρετούν. Ντροπή!»

Κουνάτε το κεφάλι σας, κύριε Καθηγητά! Το καταθέτω στα πρακτικά!

Θα ήθελα να επισημάνω το εξής. Επαναλαμβάνω τα εισαγωγικά! Άνοιξε εισαγωγικά ο κύριος Καθηγητής γι’ αυτό, που σας είπα, προηγουμένως, ότι τίθενται ζητήματα συνταγματικότητας, εκ του γεγονότος ότι η επιλογή του Πρύτανη γίνεται από ολιγάριθμο εκλεκτορικό σώμα, στο οποίο συμμετέχουν και μη μέλη του Ιδρύματος, χωρίς τη συμμετοχή του συνόλου της διδακτικής ακαδημαϊκής κοινότητας και αυτό το κατέγραψε σε εισαγωγικά ο κύριος Καθηγητής, «τυγχάνει αντισυνταγματική», ουδέποτε ειπώθηκε «τυγχάνει αντισυνταγματική», αλλά ότι τίθενται ζητήματα αντισυνταγματικότητας, η τυχόν επιλογή του Πρύτανη και αυτό είναι το ενδιαφέρον, κ. Φίλη, που το αναπαράγετε, «χωρίς τη συμμετοχή του συνόλου της ακαδημαϊκής κοινότητας», σε εισαγωγικά, παρελείφθη το «διδακτικής»!

Είναι η εντύπωσή σας αυτή για το πώς γράφονται έργα και έχετε γράψει βιβλία, κύριε καθηγητά; Γνωρίζετε τι σημαίνουν εισαγωγικά; Γνωρίζετε τι σημαίνει στρέβλωση; Γνωρίζετε τι σημαίνει αναπαραγωγή, όταν υπάρχει απόλυτη καταγραφή, εντός εισαγωγικών; Γνωρίζετε τι εν τέλει συνιστά η καταγραφή της άποψης, περί διδακτικής ακαδημαϊκής κοινότητας; Γνωρίζετε το τι σημαίνει αντισυνταγματικότητα, εκ του γεγονότος ότι παρελείφθησαν μέλη της ακαδημαϊκής κοινότητας, για να είναι εξωτερικοί εκλέκτορες;

Θα μου επιτρέψετε, με κάθε σεβασμό, να πω, ότι θα πρέπει όλοι μας να τηρούμε ένα μέτρο και το μέτρο αυτό, αν μη τι άλλο, ο καθένας μπορεί να έχει μία σχετική ικανότητα και εγώ μπορεί να μη γνωρίζω, προφανώς, όλα τα ζητήματα, δεν επαίρομαι ότι τα γνωρίζω, τουλάχιστον, όμως, όταν αναφέρομαι σε άλλους ανθρώπους, έχω την ευπρέπεια να χρησιμοποιώ αυτολεξεί ό,τι αξιοποιούν και επειδή εκτίθεμαι στο δημόσιο διάλογο, έχω πολύ μεγάλη ανοχή, αλλά δεν έχω καμία απολύτως ανοχή σε οτιδήποτε μπορεί να αποτελεί συνειδητή στρέβλωση και μη καταγραφή, όπως αναφέρεται, των ιδίων μου των λόγων.

**ΚΩΝΣΤΑΝΤΙΝΟΣ ΜΑΡΚΟΥ:** Κύριε Πρόεδρε, το λόγο επί προσωπικού.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Μάρκου, δεν είπε κάτι προσωπικό, διάβασε τα πρακτικά. Αμφισβητείτε τα πρακτικά; Σας ρωτώ ποιο είναι το προσωπικό, δεν έχω καταλάβει. Και εσείς αναφερθήκατε σε αυτόν. Δεν υπάρχει καμία αντιπαράθεση, κύριε Μάρκου. Θέσατε ένα θέμα, ο κ. Υπουργός διάβασε τα πρακτικά, σας απάντησε, τεκμηριωμένα και επιστημονικά.

Θέλω να μου πείτε ποιο είναι το προσωπικό.

**ΚΩΝΣΤΑΝΤΙΝΟΣ ΜΑΡΚΟΥ:** Κάνετε συνδικαλισμό, τώρα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν κάνω καθόλου συνδικαλισμό, σας παρακαλώ πολύ. Κρατώ τη διαδικασία, όπως με έχετε εκλέξει και όπως με έχει εκλέξει το σύνολο των Βουλευτών. Θα σας δώσω το λόγο για ένα λεπτό, για να μου πείτε ποιο είναι το προσωπικό. Εσείς υιοθετείτε κάθε καταγγελία, αν είναι, λοιπόν, να με καταγγέλλετε, επειδή σας δίνω το λόγο για οτιδήποτε και να υιοθετείτε τις απόψεις των οποιωνδήποτε, δεν μπορούμε να συνεχίσουμε, εγώ θα κρατήσω τη διαδικασία.

Έχετε το λόγο για ένα λεπτό, για να αναπτύξετε το προσωπικό. Να δούμε, αν υπάρχει προσωπικό.

**ΚΩΝΣΤΑΝΤΙΝΟΣ ΜΑΡΚΟΥ:** Κύριε Υπουργέ, για να μην παραπονεθείτε μετά, ότι ερήμην σας ακούστηκαν αυτά που θα πω. Μιλήσατε για το ακαδημαϊκό ήθος και για τον τρόπο, που συμμετέχει κανείς στα ακαδημαϊκά γραφόμενα. Θέλω, με όλο το σεβασμό, να σας πω, ότι πριν έντεκα χρόνια, που ήσασταν επίκουρος καθηγητής, εγώ ήμουν τακτικός καθηγητής, είχα υποστεί άλλες δύο δοκιμασίες ακαδημαϊκότητας, τότε. Γι’ αυτό, λοιπόν, δεν σας δίνω το δικαίωμα να κρίνετε το ακαδημαϊκό μου ήθος.

Τέλος, για τα plagiarisms, για τις κλοπές και για τα εισαγωγικά, λέτε «του συνόλου της διδακτικής κοινότητας». Τι είναι τα ΕΔΙΠ, τι είναι τα ΕΤΕΠ; Δεν είναι διδακτική κοινότητα του πανεπιστημίου; Επαναλαμβάνω, μπορεί με τους πολιτικούς σας ακροβατισμούς να φαίνονται και διαφορές στις ερμηνείες, δεν μπορείτε, όμως, να μας ζητάτε να κάνουμε ακροβατισμούς στη λογική μας. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Παρατηρούμε, κύριε Πρόεδρε, ότι κάθε φορά, που είναι η σειρά μας να μιλήσουμε από αυτό το βήμα, κάτι γίνεται και διακόπτεται η συζήτηση και αυτό συμβαίνει, πάντα, όταν είναι να μιλήσει ο εκπρόσωπος του Κ.Κ.Ε. !

Για την ουσία του ζητήματος, που συζητάμε, το δικαίωμα της ψήφου αφαιρέθηκε από τους φοιτητές και από τους διοικητικούς υπαλλήλους, το 2011, με το νόμο της κυρίας Διαμαντοπούλου. Ο ΣΥΡΙΖΑ, αν θυμάμαι καλά, δεν το επανέφερε αυτό το δικαίωμα, γι’ αυτό και πάει πολύ, εδώ μέσα, να κλαίει γι’ αυτό το πράγμα ! Τεσσεράμισι χρόνια τίποτα δεν κάνατε γι’ αυτό.

Ας έρθουμε στο νομοσχέδιο. Δυο λόγια πάλι, για την επαναλειτουργία των σχολείων. Δεν θα μιλήσω για τα τζάμια, που πέφτουν στο δημοτικό σχολείο του Αιγάλεω, σε μανάδες και σε παιδιά. Θα θυμίσω, όμως, ότι την περασμένη Δευτέρα, καλέσαμε, από αυτό εδώ το βήμα, την Κυβέρνηση να μεριμνήσει, για τους κατάλληλους όρους υγειονομικής ασφάλειας στα σχολεία, με προσλήψεις προσωπικού καθαριότητας και μέσα επαρκή και για το τώρα, τον Ιούνη και για το Σεπτέμβρη.

Τι έκανε η Κυβέρνηση; Έστειλε την Αστυνομία σε δύο σχολεία στη Χίο, δημοτικά σχολεία, να ελέγξει, λέει, να επιβλέψει η Αστυνομία την τήρηση των μέτρων υγιεινής !

Ξέρετε, η δημόσια υγεία δεν εξασφαλίζεται με αστυνομικά μέτρα, άλλα μέτρα χρειάζονται στα σχολεία. Χρειάζεται η σύνδεσή τους, με την πρωτοβάθμια φροντίδα υγείας, η στελέχωσή τους, με υγειονομικό προσωπικό, ιδίως, στα μεγάλα συγκροτήματα και ειδικά η Αστυνομία στα σχολεία δεν έχει καμία, μα καμία δουλειά. Να είναι σίγουρη, λοιπόν, η Κυβέρνηση ότι ούτε οι γονείς παίζουν με την υγεία των παιδιών τους, ούτε, βέβαια, οι εκπαιδευτικοί και κάνουν όσα και ό,τι πρέπει.

Η Κυβέρνηση ας αναλάβει επιτέλους τη δική της ευθύνη για όσα πρέπει να κάνει στην Παιδεία και στην υγεία. Αν θέλει να κάνει ελέγχους, ας τους κάνει αλλού. Σε χώρους δουλειάς μεγάλων επιχειρήσεων, σε τηλεφωνικά κέντρα και όπου αλλού συγκεντρώνεται για να δουλέψει η εργατική τάξη, χωρίς να τηρούνται από τη μεριά της εργοδοσίας, ούτε τα ελάχιστα μέτρα προστασίας, όχι τώρα, αλλά σε όλη τη διάρκεια της πανδημίας. Οι καταγγελίες των συνδικάτων είναι δεκάδες.

Κυρίες και κύριοι, είμαστε στη διαδικασία της δεύτερης ανάγνωσης του νομοσχεδίου, αλλά όσες αναγνώσεις και αν του κάνεις αυτού του νομοσχεδίου, πάντα στο ίδιο συμπέρασμα καταλήγεις. Νομοσχέδιο, που βαδίζει, στο γνωστό δρόμο όλων των προηγούμενων νόμων και ρυθμίσεων, που έφερναν, διαδοχικά, όλες οι κυβερνήσεις, με συνεχείς τροποποιήσεις, επικαιροποιήσεις, εμπλουτισμούς των προηγούμενων νόμων, σε μια ομολογουμένως αδιάσπαστη συνέχεια.

Είναι χαρακτηριστικό ότι όλοι οι κομβικοί νόμοι της τελευταίας δεκαετίας, ΠΑΣΟΚ – ΝΕΑΣ ΔΗΜΟΚΡΑΤΙΑΣ – ΣΥΡΙΖΑ, διατηρούνται ζωντανοί, ολοζώντανοι, και η ουσία τους περιέχεται σε κάθε επόμενο νόμο, που ψηφίζεται. Μιλάω, βεβαίως, για τους εμβληματικούς νόμους Διαμαντοπούλου, Αρβανιτόπουλου, Γαβρόγλου.

Γιατί, όμως, συμβαίνει αυτό; Πώς εξηγείται; Πολύ απλά, γιατί όλοι αυτοί, όπως και οι κυβερνήσεις τους, προχωράνε στον ίδιο δρόμο, πολλές φορές, με τσακωμούς, με καβγαδάκια, με γκρίνιες, στον ίδιο, όμως, πάντα δρόμο, δρόμο σχεδιασμένο από την Ευρωπαϊκή Ένωση, τον ΟΟΣΑ και άλλους τέτοιους «ευαγείς» οργανισμούς! Το πού οδηγεί τώρα αυτός ο δρόμος, το καταλαβαίνει κανείς, αν ρίξει μια ματιά στις ανακοινώσεις του Συνδέσμου Ελλήνων Βιομηχάνων, που κάθε τρεις και λίγο, αναφέρεται στην εκπαίδευση, στα σχολεία και στα πανεπιστήμια, και πότε ενθαρρύνει τις κυβερνήσεις να τρέξουν τις μεταρρυθμίσεις στην Παιδεία, πότε τις μαλώνει, γιατί καθυστερούν, κάνοντας πάντα βεβαίως, και τις ανάλογες υποδείξεις. Τι γυρεύει, αλήθεια, η αλεπού του ΣΕΒ, στο παζάρι της Παιδείας; Τι ψάχνει, τι θέλει; Τίποτα λιγότερο από το σχολείο της αγοράς. Δεν το λένε έτσι βέβαια, «αυτόνομο», το λένε, «ανοιχτό στην κοινωνία», το λένε, «σύγχρονο», το λένε και άλλα τέτοια χαριτωμένα.

Σχολείο της αγοράς, που λειτουργεί με όρους αγοράς και για τις ανάγκες της αγοράς. Εννοείται, της καπιταλιστικής αγοράς. Για το πανεπιστήμιο, οι απαιτήσεις τους είναι ακόμα μεγαλύτερες. Εδώ μιλάνε πια για κανονικές επιχειρήσεις, για πανεπιστήμιο Α.Ε., company. Όπως καταλαβαίνετε, σε ένα τέτοιο σχολείο, σε ένα τέτοιο πανεπιστήμιο, σε μια τέτοια εκπαίδευση, δεν χρειάζεται και τόσο πολλή γνώση επιστημονική, πολύπλευρη, δοσμένη με τον κατάλληλο εκείνο παιδαγωγικό τρόπο. Μια κατάρτιση και ορισμένες δεξιότητες αρκούν, φτάνουν. Και όταν αυτές παλιώνουν και γίνονται ξεπερασμένες, να και η δια βίου κατάρτιση, για την οποία φροντίζει και η Ευρωπαϊκή Ένωση, για μια νέα αρχή, κάθε φορά, στη ζωή του εργαζόμενου.

Μια ματιά να ρίξει κανείς στα σχολικά βιβλία, όσοι έχουν παιδιά και τα αναλυτικά προγράμματα και θα φρίξει, κυριολεκτικά, με τα όσα αποσπασματικά, μονομερή και αντιεπιστημονικά υλικά είναι φτιαγμένα. Η εκπαίδευση αυτή και το σχολείο αυτό, της αγοράς, σαν την κοινωνία, που υπηρετεί, δεν θα μπορούσε να είναι διαφορετικά, έχει πάρα πολύ ανταγωνισμό, έχει πάρα πολύ άγχος, έχει πάρα πολύ τρέξιμο, έχει έναν ατελείωτο εξεταστικό μαραθώνιο και βέβαια, κοστίζει πάρα πολύ ακριβά, για τις τσέπες των λαϊκών οικογενειών. Το χρυσοπληρώνουν οι γονείς. Γιατί, ξέρετε, πάντα θέλουν αυτοί να κάνουν το καλύτερο για τα παιδιά τους. Ε, αυτήν την εκπαίδευση και αυτό το σχολείο έρχεται να ενισχύσει και να υπηρετήσει και αυτό το νομοσχέδιο. Πατάει πολύ γερά, πάνω στα νομοσχέδια του ΣΥ.ΡΙΖ.Α. και όλων των προηγούμενων κυβερνήσεων και βάζει τα δικά του λιθάρια στο αντιλαϊκό οικοδόμημα της εκπαίδευσης.

Συχνά – πυκνά, τώρα, οι εργολάβοι, που χτίζουν αυτό το σχολείο, τσακώνονται. Πότε για τους σημαιοφόρους, πότε για τις αποβολές των μαθητών του, ποτέ, όμως, για το σκοπό του και τον προορισμό του. Γι’ αυτό και ο ένας κόβει και ο άλλος ράβει, ανάλογα με το ποιος είναι στην κυβέρνηση. Δείτε τις δεξιότητες και πώς τις αντιμετωπίζουν τα Κόμματα αυτά. Το ΚΙΝ.ΑΛ. διεκδικεί την πατρότητα. «Εμείς τις ξεκινήσαμε πρώτοι», λέει η εκπρόσωπος του ΚΙΝ.ΑΛ.. Ο ΣΥ.ΡΙΖ.Α. διαφημίζει το έργο του, με τη θεματική εβδομάδα, όπου θυμίζω, ως Κυβέρνηση, άνοιξε διάπλατα τις πόρτες των σχολείων, σε κάθε λογής «Μη» Κυβερνητικές Οργανώσεις και διάφορους, τάχα μου, ειδικούς. Έρχεται, τώρα και η Νέα Δημοκρατία και αυτές τις δεξιότητες, τις γενικεύει, τις επεκτείνει. Δεν πρόκειται, ξέρετε, για κάτι ασήμαντο. Δεν είναι μόνο ότι προτάσσεται στο νομοσχέδιο, με το άρθρο το πρώτο. Πρόκειται, ίσως, για την καρδιά του νομοσχεδίου, μαζί με τις διατάξεις για την αξιολόγηση και δεν είναι τυχαίο, ότι και η κυρία Υπουργός επιμένει και επικεντρώνεται, σε αυτά τα σημεία.

Αλήθεια, πολλές είναι οι ικανότητες και αρκετές από αυτές, πράγματι, είναι χρήσιμες και αναγκαίες. Τα ερωτήματα, όμως, είναι κρίσιμα και θέλουν απαντήσεις. Ποιος θα αναλάβει την υπόθεση του διδακτικού περιεχομένου αυτών των δεξιοτήτων, το οποίο δεν μπορεί παρά να είναι επιστημονικό; Το κράτος; Το Υπουργείο; Ή οι διάφοροι σχετικοί – άσχετοι; Ή οι Μη Κυβερνητικές Οργανώσεις ή και ευαγή ιδρύματα επιχειρηματικών ομίλων, σαν αίτημα από καιρό; Είπαμε, στο «σχολείο της αγοράς» οδηγούμαστε και η παιδαγωγική των επιχειρήσεων δεν μπορεί να λείπει.

Ξέρετε, όμως, στο ζήτημα της σεξουαλικής, για παράδειγμα, διαπαιδαγώγησης, το περιεχόμενο είναι πάρα πολύ κρίσιμο και ευαίσθητο. Ποιος θα το ορίζει αυτό το περιεχόμενο; Ο συντηρητικός σκοταδισμός ή οι προοδευτικές, τάχα μου - τάχα μου, αλλά αντιδραστικές, στην ουσία τους, θεωρίες της ταυτότητας φύλου; Γιατί εκτός από αυτά τα δύο, υπάρχει και η επιστημονική προσέγγιση του ζητήματος.

Ας πάμε σε μια άλλη δεξιότητα. Στο μάθημα της επιχειρηματικότητας. Τι θα μαθαίνουν, δηλαδή, τα παιδιά των λαϊκών οικογενειών, πώς θα γίνουν οι μεγάλοι επιχειρηματίες και πώς θα βάλουν τα συμφέροντα της επιχείρησης, πάνω από τα δικά τους; Και, όμως, κυρία Υπουργέ και εδώ υπάρχει μια αλήθεια και αυτή πρέπει να μαθαίνουν. Να μαθαίνουν τι; Να μαθαίνουν, ότι σε κάθε παραγωγική μονάδα, σε κάθε επιχείρηση, σε κάθε υπηρεσία, οι εργάτες και μόνο οι εργάτες είναι αυτοί, που παράγουν τον πλούτο. Το είδαμε αυτές τις μέρες, οι γονείς τους, δηλαδή. Και ότι οι ιδιοκτήτες, καπιταλιστές και οι μέτοχοι αυτών των επιχειρήσεων, αυτόν τον πλούτο τον αρπάζουν, χωρίς να προσφέρουν τίποτα. Σαν τα παράσιτα, πάνω στη δουλειά της λαϊκής πλειοψηφίας.

Τι θα γίνει με τις υποδομές και την υλικοτεχνική υποδομή, που χρειάζονται, για τις δεξιότητες της ρομποτικής και του STEM; Θα δημιουργηθούν για όλους τους μαθητές και θα είναι για όλους δωρεάν ή θα γίνει σαν τα laptop της πανδημίας; Που πολλά ξεκίνησαν και πολύ λίγα έφτασαν, τελικά; Να μην ξεχνάμε, όμως και κάτι άλλο. Κάθε δεξιότητα, για να ενταχθεί αρμονικά στην προσωπικότητα του ανθρώπου και να πάρει εκείνα τα χαρακτηριστικά της μόνιμης ικανότητας, χρειάζεται να θεμελιωθεί, να βασιστεί, πάνω σε έναν ευρύτερο, πολύπλευρο τρόπο σκέψης. Αλλιώς, χάνει τη δυναμική της, σβήνει σαν το κερί. Γι’ αυτό και έχει αξία η πολύπλευρη γνώση, γιατί αυτή είναι τελικά, που εξασφαλίζει τις προϋποθέσεις για την πολυμέρεια, τη φαντασία, τη δημιουργικότητα του ανθρώπου, τόσο χρήσιμα στη σημερινή εποχή. Και αυτό ξέρετε, δεν αναπληρώνεται και μην το υποστηρίζετε αυτό, με κανένα κόντρα μάθημα.

Ας πάμε τώρα, λιγάκι, σε μια άλλη δεξιότητα, στα αγγλικά του νηπιαγωγείου. Διαβάζω από την Αιτιολογική ‘Έκθεση: «Γίνεται αυτό, ώστε να έρθουν οι μαθητές από τα πρώτα χρόνια του μαθητικού τους βίου, σε επαφή με την αγγλική γλώσσα». Λες και τα παιδιά δεν έχουν καθημερινή επαφή με την αγγλική γλώσσα, μέσα από την τηλεόραση, μέσα από τα παιχνίδια, μέσα από το περιβάλλον, στο οποίο ζουν και περιμένουν το νηπιαγωγείο να τους φέρει σε επαφή με αυτήν τη γλώσσα ! Άλλος είναι ο λόγος. Δεν είναι τίποτε άλλο, παρά προετοιμασία και αυτό, για την αντιμετώπιση και της γλώσσας – και της ελληνικής της μητρικής, αλλά και της ξένης, ως μια απλή δεξιότητα, οποιαδήποτε δεξιότητα και όχι ως το κύριο εκείνο όργανο, όχι μόνο της επικοινωνίας, αλλά και της σκέψης. «Γλώσσα και σκέψη», έλεγε ο Βιγκότσκι και της έκφρασης.

Έχει αποδειχθεί, θα το ξαναπούμε και νομίζω, ότι έχει αποδειχτεί και ιστορικά αυτό, ότι ούτε με τις αποβολές, ούτε με τις διαγωγές, λύνεις τα προβλήματα του σχολείου. Μάλλον τα οξύνεις και πολύ περισσότερο, με αυτά τα μέσα, δεν αντιμετωπίζεις το φαινόμενο του σχολικού εκφοβισμού, το οποίο και πολλαπλασιάζεται. Ειδικά, όμως, γι΄ αυτό το φαινόμενο, εκτός από το εξειδικευμένο προσωπικό των κοινωνικών λειτουργών - θα μιλήσω σε λίγο γι’ αυτούς - και των ψυχολόγων, απαιτείται, βεβαίως και η επεξεργασία εκείνη, η κατάλληλη, των κατάλληλων μεθόδων και του περιεχομένου, για την αντιμετώπιση του σχολικού εκφοβισμού. Και όλα αυτά, λέμε εμείς, ότι θα πρέπει να γίνουν, με ευθύνη του κράτους και όχι να ανατίθενται σε διάφορους δοκησίσοφους, να τριγυρνάνε, μέσα στα σχολεία και να λένε «το μακρύ τους και το κοντό τους».

Πάμε, τώρα, σε μια άλλη υπόθεση. Λατινικά vs Κοινωνιολογία. Η λογική του ΣΥ.ΡΙΖ.Α. ήταν: «πονάει κεφάλι, κόβει κεφάλι». Αντί να δει, δηλαδή, ο ΣΥ.ΡΙΖ.Α. πως αυτό το μάθημα των Λατινικών θα γίνει πιο ουσιαστικό, να έχει μέσα στοιχεία ιστορίας, να έχει στοιχεία γνώσης του ευρωπαϊκού πολιτισμού, αφαίρεσε τα Λατινικά, γιατί λέει, δεν είναι χρήσιμα, τι να τα κάνουμε; Δεν τα χρειαζόμαστε. Τα ίδια, πάνω κάτω, επιχειρήματα, επικαλείται, τώρα, η Νέα Δημοκρατία, για να αφαιρέσει την Κοινωνιολογία.

Πριν αρχίσουμε, όμως, να κουβεντιάζουμε και να συζητάμε, γενικώς και αορίστως, για το ποια μαθήματα θα βάλουμε και ποια να κόβουμε, ας κουβεντιάσουμε λίγο και για το πώς πρέπει να γίνεται το μάθημα αυτό. Να κουβεντιάσουμε πώς γίνεται το μάθημα των Λατινικών. Πώς πρέπει να γίνεται, όχι ως παπαγαλία - για το μάθημα των Λατινικών μιλώ – αλλά, επί της ουσίας, με γνώση των ιστορικών, των πολιτισμικών συνθηκών, μέσα στις οποίες ευδοκίμησε το όποιο λατινικό κείμενο, που εξετάζεται, κάθε φορά.

Για μισό λεπτό, όμως. Τώρα, μιλάω κοινωνιολογικά. Μια τέτοια προσέγγιση μυρίζει κοινωνιολογία και είναι Κοινωνιολογία. Πράγματι, η Κοινωνιολογία μπορεί, ως επιστήμη, να συμβάλει στον τρόπο, με τον οποίο εξετάζεται η κοινωνία, πώς αλλάζει, ποιες είναι οι κοινωνικές δυνάμεις, που τη συγκροτούν, πως στο έδαφος αυτού του κοινωνικού σχηματισμού αναδύονται μορφές συνείδησης, τρόπος σκέψης, νοοτροπίες, κουλτούρες.

Τι σημαίνουν όλα αυτά; Ότι ο νέος, μέχρι και τα 18 του, ανεξάρτητα από το επάγγελμα, που επιλέγει να ακολουθήσει, έχει δικαίωμα και ανάγκη, λέμε εμείς, στη γενική Παιδεία. Γι’ αυτό και το ένα μάθημα πρέπει να συμπληρώνει το ένα το άλλο. Γιατί, πολύ απλά, το επιστημονικό, το κάθε επιστημονικό αντικείμενο εξετάζει μια πλευρά διαφορετική, μεν, αλλά της ίδιας, της ενιαίας αντικειμενικής πραγματικότητας και της υλικής και της κοινωνικής.

Το ζητούμενο, λοιπόν, είναι η συνεργασία και όχι η αντιπαράθεση, ανάμεσα στις επιστήμες και αν η Κυβέρνηση, τέλος πάντων, θέλει να λύσει τα προβλήματα, που δημιουργεί η ρύθμιση, που λανθασμένα εξοστρακίζει, λέμε εμείς, την Κοινωνιολογία, μπορεί να το κάνει. Το μάθημα της Κοινωνιολογίας μπορεί να ενταχθεί, ως πανελλαδικά εξεταζόμενο, ανάλογα με το τμήμα ή τη σχολή, που επιλέγει ο μαθητής και αντίστοιχα, να γίνεται για το μάθημα των Λατινικών. Θεωρούμε ότι είναι μια απολύτως δίκαιη ρύθμιση. Η πρόταση αυτή κατατέθηκε και αναλύθηκε από τον Βουλευτή του Κόμματος, τον Μανώλη Συντυχάκη, αλλά μάλλον βιαστικά απορρίφθηκε από την Κυβέρνηση και κυρίως, με αδύναμα επιχειρήματα. Την καλούμε να το ξαναδεί αυτό το ζήτημα.

Έρχομαι στην εισαγωγή του κριτηρίου, μάλλον του ακαδημαϊκού, στο ζήτημα των μετεγγραφών. Να πούμε εδώ, κατ’ αρχήν, ότι σε συνδυασμό, με τα υπόλοιπα κριτήρια, ουσιαστικά, με τον τρόπο αυτό και με τον εμπλουτισμό αυτών των κριτηρίων, το δικαίωμα μετεγγραφών για παιδιά λαϊκών οικογενειών, ουσιαστικά, καθίσταται απαγορευτικό. Το επιχείρημα της Κυβέρνησης, το οποίο, μονότονα, επαναλαμβάνεται, είναι ότι δεν μπορεί ένας μαθητής να παίρνει μετεγγραφή από μια Σχολή, που το όριο ήταν 9.500 μόρια, να πηγαίνει σε άλλη Σχολή, που το όριο είναι 19.000 ή 19.500 μόρια. Κατ’ αρχήν, νομίζουμε ότι αυτά τα παραδείγματα είναι ακραία, είναι οριακά, γιατί δε νομίζουμε ότι στα ομοειδή τμήματα συναντά κανείς τόσο πολύ μεγάλες διαφορές, αλλά το κύριο δεν είναι αυτό. Το κύριο είναι ότι προωθεί, ανοιχτά και επίσημα θεσμοθετεί την κατηγοριοποίηση των πανεπιστημίων, την κατηγοριοποίηση των σχολών, συνεπώς και την κατηγοριοποίηση των αποφοίτων και των αυριανών εργαζομένων.

Για τα ξενόγλωσσα με δίδακτρα. Τίποτα περισσότερο, τίποτα λιγότερο, από μια κατεύθυνση, που δίνεται, κεντρικά, από την Κυβέρνηση στα ιδρύματα να αναζητούν πόρους, να ανοίξουν μαγαζιά πώλησης εκπαιδευτικών προϊόντων, αφού η κρατική χρηματοδότηση βαίνει μειούμενη. Εν πάση περιπτώσει, επειδή ακούμε και την κριτική του ΣΥΡΙΖΑ, σε αυτό το ζήτημα, πέραν του ότι αυτός άνοιξε το δρόμο εδώ, με το μικρό μαγαζί, όπως είπαμε στη Φιλοσοφική, με το διεθνές πανεπιστήμιο. Αλήθεια, ποιος έδωσε το δικαίωμα στο ευρωπαϊκό δίκαιο να υπερτερεί του ελληνικού, για να επικαλείται αυτές τις επιπτώσεις ο ΣΥΡΙΖΑ; Όταν στην πρόσφατη συνταγματική αναθεώρηση, ως Κ.Κ.Ε., προτείναμε την κατάργηση αυτού του άρθρου, που βάζει το ευρωενωσιακό δίκαιο, πάνω από το ελληνικό δίκαιο, τι είπε ο ΣΥΡΙΖΑ, τι είπε η Νέα Δημοκρατία, τι είπε το ΚΙΝΑΛ; Τίποτα, το δέχονται. Γι’ αυτό και δεν έχουν το δικαίωμα να το επικαλούνται.

Πάμε στο Λύκειο, το οποίο, μετατρέπεται, βεβαίως, σε ένα απέραντο εξεταστήριο. Θέλω να σταθώ, λιγάκι, στην Τράπεζα Θεμάτων. Ξέρετε, πέρα από το αντιεπιστημονικό σκεπτικό της λειτουργίας της, γιατί δεν λαμβάνει υπόψη της τις κοινωνικοταξικές και τις μορφωτικές ανισότητες, τους αντιμετωπίζει όλους, με τον ίδιο τρόπο, προορίζεται και ίσως, αυτό είναι το πιο επικίνδυνο της σημείο, προορίζεται να αποτελέσει τη βάση της μέτρησης των λεγομένων «μαθησιακών αποτελεσμάτων των μαθητών». Βασικό συστατικό της αξιολόγησης, θυμίζουμε, όπου εφαρμόζεται, διεθνώς και με το οποίο, από τα μαθησιακά αποτελέσματα θα κατηγοριοποιούνται τα σχολεία και οι μαθητές και βεβαίως, θα ενοχοποιούνται οι εκπαιδευτικοί ότι δεν κάνουν καλά τη δουλειά τους και οι γονείς, ότι δεν προσέχουν πάρα πολύ τα παιδιά τους και δεν φροντίζουν γι’ αυτά. Ποιος θα αθωώνεται; Ο πραγματικός ένοχος: Το εκπαιδευτικό σύστημα και ο σκοπός και το περιεχόμενο αυτού του σχολείου, της υποβαθμισμένης μόρφωσης.

Για τους αναπληρωτές, για όλον αυτόν τον κόσμο, δεκάδες είναι οι χιλιάδες, που κάθε Σεπτέμβριο, Οκτώβριο και Νοέμβριο, γιατί, παίρνει καιρό αυτή η ιστορία, με μια βαλίτσα στο χέρι, γυρνάνε όλη τη χώρα, ποιο είναι το «ευχαριστώ» της πολιτείας σε όλους αυτούς τους ταλαιπωρημένους ανθρώπους; Τιμωρητικές διατάξεις για αναπληρωτές, αν τυχόν και αυτοί οι άνθρωποι, για λόγους οικογενειακούς ή για λόγους οικονομικούς. Για να πάει κάποιος να νοικιάσει ένα δωμάτιο, σε ένα τουριστικό νησί, να δούμε, αν θα του φτάσουν τα 600 και τα 800 ευρώ, που παίρνει ένας εκπαιδευτικός. Αν, λοιπόν, τυχόν και δεν έχουν τη δυνατότητα να αναλάβουν αυτή τη θέση, ως αναπληρωτές, τότε τους περιμένει η τιμωρία. Διετής τιμωρία, τριετής αποκλεισμός, ούτε η ΟΥΕΦΑ να ήταν, με τις ομάδες από τους πίνακες και για τρία χρόνια καταδικάζονται στην ανεργία ! Κοιτάξτε, να τελειώσουν τα ψέματα. Να τους μονιμοποιήσετε, τώρα, αν πραγματικά, θέλετε να μην υπάρχουν κενά στην εκπαίδευση.

Αντί, όμως, να κάνετε αυτό, τι κάνετε; Δίνετε προτεραιότητα στα μαθήματα, προτεραιότητα κάλυψης των κενών στα σχολεία, να καλύπτονται πρώτα τα κενά, που έχουν πανελλαδικά μαθήματα, να καλύπτονται, πρώτα, τα κενά, που έχουν τα ειδικά σχολεία και μετά, τα τμήματα ένταξης και η παράλληλη στήριξη. Ομολογείτε, δηλαδή, πέρα από το απαράδεκτο της αντιμετώπισης της κατηγοριοποίησης των μαθημάτων, σε πρωτεύοντα και δευτερεύοντα, πέρα από το ότι οι μαθητές έχουν τις ίδιες ανάγκες, άσχετα σε ποια τάξη βρίσκονται, ομολογείτε, στην πραγματικότητα, ότι και τα επόμενα χρόνια, αυτά τα εκπαιδευτικά κενά θα υπάρχουν και ότι θα πρέπει, στέλνετε το μήνυμα στην κοινωνία, να μάθει να ζει με αυτά τα κενά ! Κενά, μάλιστα, ακούσαμε, με έκπληξη προχθές, από τους φορείς, κενά εκπαιδευτικά, ακόμα και στα πρότυπα σχολεία, τα πειραματικά, αυτούς τους «φάρους», όπως λέτε, του εκπαιδευτικού συστήματος. Κενά εκπαιδευτικά, μας το είπαν οι ίδιοι οι εκπαιδευτικοί. Τη μετακίνηση των παιδιών σε αυτά τα σχολεία, τα πειραματικά και τα πρότυπα, ποιος θα την αναλάβει; Γιατί, ξέρετε, αυτά αναφέρονται σε ένα ευρύτερο γεωγραφικό μέρος από ό,τι τα κλασικά όρια των σχολείων.

Με την αύξηση, όχι μόνο του ανώτατου ορίου των μαθητών, που θα έλεγε κανείς, ότι στρογγυλεύτηκε λίγο, αλλά πάντως, ανέβηκε πάλι, από το 24 πήγε στο 25, αλλά κυρίως, με την αύξηση του ελάχιστου αριθμού για τη δημιουργία τμήματος, το αποτέλεσμα θα είναι ένα μεγάλο στοίβαγμα των παιδιών, μια απίστευτη ταλαιπωρία παιδιών και γονιών να τρέχουν σε πιο μακρινά σχολεία, γιατί στο σχολείο, που είναι κοντά, λένε «Ξέρετε, τα τμήματα συμπληρώθηκαν και λυπούμαστε πάρα πολύ, πρέπει να πάτε κάπου αλλού να βρείτε κάποιο άλλο σχολείο». Όλα αυτά σημαίνουν συγχωνεύσεις, καταργήσεις τμημάτων, με επιπτώσεις, βεβαίως και στους εκπαιδευτικούς.

Κλείνω με τις Πρυτανικές Εκλογές. Το θέμα είναι ποιοι ψηφίζουν και πώς ψηφίζουν. Μέχρι το 2011, λοιπόν, ψήφιζαν όλοι όσοι συγκροτούν αυτό που λέμε «πανεπιστημιακή κοινότητα». Το 2011, ψηφίζεται ο νόμος της κυρίας Διαμαντοπούλου. Τότε, αφαιρέθηκε το δικαίωμα της ψήφου και από τους φοιτητές και από τους διοικητικούς υπαλλήλους. Τεσσεράμισι χρόνια, ο ΣΥΡΙΖΑ δεν πρόκανε να το επαναφέρει αυτό το δικαίωμα ! Δεν ξέρω πόσο καιρό ήθελε. Φαίνεται είναι πάρα πολύ δύσκολο να το κάνει. Το λέμε, γιατί, κλαίνε εδώ μέσα γι΄ αυτό το πράγμα. Δεν ψήφιζαν, λοιπόν, επί ΣΥΡΙΖΑ ούτε οι φοιτητές ούτε οι διοικητικοί υπάλληλοι. Έρχεται, τώρα, η Νέα Δημοκρατία και το μειωμένο εκλεκτορικό σώμα το περιορίζει ακόμα περισσότερο.

Το δίνει μόνο στους καθηγητές των πανεπιστημίων, αφαιρώντας αυτό το δικαίωμα και από τους ΕΔΙΠ και από τους ΕΕΠ και από τους ΕΤΕΠ. Νομίζουμε, ότι τα επιχειρήματα εδώ, του κ. Υφυπουργού, του κ. Διγαλάκη, περί πρύτανη, που δεν έχει, τάχα μου, όχι μόνο διοικητικές, αλλά έχει και ακαδημαϊκές και ερευνητικές ευθύνες, είναι έωλα και ελάχιστα πειστικά. Θα θέλαμε να είστε πιο ειλικρινής, κ. Υπουργέ, να πείτε την αλήθεια, ότι σε ένα πανεπιστήμιο - ανώνυμη εταιρεία, όπου ο πρύτανης θα ασκεί παρόμοιο ρόλο, με έναν πρόεδρο του διοικητικού συμβουλίου μιας ανώνυμης εταιρείας, το Σώμα, που θα τον επιλέγει, θα πρέπει να είναι μικρό και κυρίως, πιστό σε αυτό το ρόλο, τον επιχειρηματικό, του πανεπιστημίου. Το λογικό, λοιπόν, εδώ και το δημοκρατικό, συμπληρώνουμε, είναι όσοι υπόκεινται στη διοικητική δικαιοδοσία ενός οργάνου, του πρύτανη, καλή ώρα, να έχουν και το δικαίωμα να συμμετέχουν στην εκλογή του. Τίποτα περισσότερο, τίποτα λιγότερο.

Για την ψηφοφορία. Την ηλεκτρονική ψηφοφορία στα πανεπιστήμια την εισήγαγε η κυρία Διαμαντοπούλου, με τον νόμο του 2011. Τι κάνει ο ΣΥ.ΡΙΖ.Α.; Όπως πάντα, μισά βήματα. Επαναφέρει την ψηφοφορία, με κάλπη, αλλά διατηρεί και την ηλεκτρονική ψηφοφορία. Ποιος θα το αποφασίζει; Κάθε ίδρυμα μόνο του, αυτόνομο είναι. Πολύ ωραία. Η Ν.Δ. έρχεται και τι κάνει τώρα; Κρατάει μόνο την ηλεκτρονική ψηφοφορία. Είναι ή δεν είναι κροκοδείλια και εδώ τα δάκρυα του ΣΥ.ΡΙΖ.Α., τα οποία, πάντως, κάθε φορά και σε κάθε θέμα, δίνουν όχι μόνο το δικαίωμα, αλλά και το άλλοθι στη Ν.Δ. να θεσπίζει, όχι την ηλεκτρονική ψηφοφορία, όπως τώρα, αλλά να προχωράει και όλες τις αναδιαρθρώσεις στην εκπαίδευση; Κάπως έτσι, εξελίσσονται οι αναδιαρθρώσεις, οι λεγόμενες «αντιδραστικές μεταρρυθμίσεις» στην εκπαίδευση. Ευχαριστώ πάρα πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Ασημακοπούλου.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Σας ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, θα ήθελα να κάνω μία ειδική αναφορά στο άρθρο 51, διότι η ειδική αγωγή δεν θα πρέπει να εξαρτάται από χρηματοδοτούμενα προγράμματα της Ε.Ε.. Πρέπει, επιτέλους, να υπάρξει μέριμνα και σχεδιασμός, ώστε να καλύπτεται από τον κρατικό προϋπολογισμό και όχι να κρέμονται μαθητές και γονείς, συνεχώς από μία κλωστή, για την πορεία, για το μέλλον των παιδιών τους. Γιατί μιλάμε για ξεκάθαρο ρατσισμό και κατάφωρη αδικία, απέναντι σε αυτή τη κατηγορία των μαθητών. Αυτή η πρακτική αντίκειται στην συνταγματικώς κατοχυρωμένη αρχή της ισότητας. Δυστυχώς, με το εν λόγω άρθρο, γίνεται ολοφάνερη η ανισότητα, ως προς τις εκπαιδευτικές ευκαιρίες των παιδιών, με ειδικές εκπαιδευτικές ανάγκες. Παραβιάζεται το δικαίωμα των παιδιών, σύμφωνα με τα άρθρα 28 και 29 της Διεθνούς Σύμβασης για τα Δικαιώματα του Παιδιού. Η ειδική αγωγή χρειάζεται στελέχωση, χρειάζεται προσλήψεις, όχι πασαλείμματα. Οι εκπαιδευτικοί, σε αυτή την κατηγορία των μαθητών θα έπρεπε να είναι ανά πάσα στιγμή, όλη την ημέρα, μαζί τους και όχι με μειωμένο ωράριο. Πότε θα γίνουν επιτέλους τα ειδικά σχολεία ολοήμερα; Γιατί δεν θεσμοθετούνται επιπλέον θεραπείες με το ίδιο προσωπικό;

Στο άρθρο 52, αναφέρεστε σε παράταση θητείας στελεχών της εκπαίδευσης. Σε ποια ακριβώς στελέχη αναφέρεστε; Γιατί δεν προχωράτε σε νέες προσλήψεις και αρκείστε σε παρατάσεις; Η ίδια λογική των παρατάσεων συνεχίζεται και στο άρθρο 53, αυτή τη φορά, με την ισχύ των πινάκων επιλογής των διευθυντών σχολικών μονάδων και εργαστηριακών κέντρων. Γιατί δεν προχωρήσατε, έγκαιρα, σε τοποθέτηση νέων; Λέτε, ότι παρατείνατε, έως την κύρωση των νέων πινάκων επιλογής διευθυντών σχολικών μονάδων και εργαστηριακών κέντρων. Πότε αναμένεται η κύρωση αυτή; Η αοριστία και η ασάφεια, σε όλο της το μεγαλείο.

Ως προς το άρθρο 54, αναφέρεστε σε οργανώσεις και φορείς νεολαίας, κάτι που παραπέμπει, ενδεχομένως, σε ΜΚΟ. Επομένως, μιλάμε για πιθανή επιχορήγηση, μέσω του κράτους σε ΜΚΟ και πιθανόν λαθρομεταναστών.

Αναφορικά με τους εκπαιδευτές επαγγελματικής κατάρτισης, δημιουργούνται ερωτηματικά, σχετικά με τα κριτήρια εισαγωγής. Επίσης, δεν υπάρχει σοβαρή πρόβλεψη για τους καθηγητές, που η μοναδική απασχόλησή τους είναι τα δημόσια ΙΕΚ. Έχετε προβλέψει, όμως, πώς ακριβώς θα επαυξήσουν το εισόδημά τους οι δημόσιοι υπάλληλοι και σπρώχνετε στην ανεργία όσους έχουν, ως μοναδική και κύρια απασχόληση, τη διδασκαλία στα ΔΙΕΚ. Η παράταση της προθεσμίας αποσπάσεων εκπαιδευτικών, στη Γενική Γραμματεία Έρευνας και Τεχνολογίας, σε τι ακριβώς εξυπηρετεί;

Στο άρθρο 57, δεν προσδιορίζονται καθόλου τα κριτήρια για την επιλογή των μελών του διοικητικού συμβουλίου του Εθνικού Οργανισμού Εξετάσεων. Σχετικά με τις αρμοδιότητες της Διεύθυνσης Προμηθειών και Διαχείρισης Υλικού του Υπουργείου Παιδείας και Θρησκευμάτων του άρθρου 58, δεν ξεκαθαρίζετε πώς ακριβώς θα ελέγχονται ή αν οδηγούμαστε σε απευθείας αναθέσεις, μέσω του παρόντος. Πώς περιμένετε να συναινέσουμε, όταν δεν γνωρίζουμε, εάν και κατά πόσον αυτές θα ελέγχονται;

Καταργείτε, με το άρθρο 59, το όριο των επιπλέον αμοιβών, σύμφωνα με το οποίο, το σύνολο των πρόσθετων αμοιβών των υπαλλήλων, δεν μπορεί να υπερβαίνει το 25% των συνολικών μηνιαίων αποδοχών της οργανικής τους θέσης.

Με το άρθρο 60, παρέχεται αδιανοήτως η απόλυτη εξουσιοδότηση στον Υπουργό Παιδείας και Θρησκευμάτων να διορίζει τις επιστημονικές επιτροπές μουσικής και καλλιτεχνικής Παιδείας.

Η αναγραφή της διαγωγής μας βρίσκει σύμφωνους, στο πλαίσιο της αξιολόγησης της συμπεριφοράς και στην αποτύπωση αυτής στους τίτλους σπουδών.

Στο άρθρο 67, παράγραφος 1, εισάγετε εξαιρέσεις, ως προς τις θέσεις διευθυντή προγράμματος μεταπτυχιακών σπουδών, εργαστηρίου, κλινικής και μουσείου. Για ποιον λόγο ακριβώς; Δεν διευκρινίζετε, επίσης, αν πρέπει να γίνει σχετική γνωμάτευση.

Ως προς το άρθρο 70, από τη στιγμή που γίνονται συνδυασμοί, κομματοποιείται η διοίκηση του ιδρύματος και αυτό είναι ανεπίτρεπτο. Σχετικά με τις μεταγραφές των φοιτητών, είναι εξαιρετικά επισφαλής και άδικος ο συνυπολογισμός εσόδων και των δύο γονέων. Επίσης, είναι επιτακτική ανάγκη, στους δικαιούχους μεταγραφής, να προστεθούν τόσο οι πολύτεκνοι όσο και οι τρίτεκνοι, χωρίς οικονομικά κριτήρια. Το δημογραφικό πρόβλημα αποτελεί μια τεράστια πληγή της Ελλάδας. Το σοβαρότατο αυτό ζήτημα οδεύει προς μη αναστρέψιμη πορεία και καθίσταται, ως το μεγαλύτερο πρόβλημα της σύγχρονης Ελλάδας, αφού απειλεί, όχι μόνο την εθνική μας ανεξαρτησία και την εδαφική μας ακεραιότητα, αλλά και το ίδιο το μέλλον του έθνους μας. Και αντί να παρέχετε κίνητρα, παραμένετε απλοί παρατηρητές της καταστροφικής συρρίκνωσης του λαού μας.

Στο άρθρο 75, για τη μεταγραφή, βάσει οικονομικών και κοινωνικών κριτηρίων, πιστεύουμε ότι πρέπει να παρέχεται η δυνατότητα να ενταχθούν όλες οι περιπτώσεις τριτέκνων και πολυτέκνων. Επίσης, ζήτημα τίθεται σχετικά με τη μεταγραφή αδελφών προπτυχιακών φοιτητών. Γιατί παρέχετε τη δυνατότητα αποκλειστικά, κατά το πρώτο έτος;

Στο άρθρο 78, για τη μεταγραφή ειδικών κατηγοριών, έχετε εντάξει όλες τις άλλες κατηγορίες πλην των πολυτέκνων. Γιατί τους αντιμετωπίζετε, με τέτοια απαξίωση; Θεωρείτε, ότι οι πολύτεκνοι δεν χρειάζονται τη φροντίδα και τη στήριξη της πολιτείας; Δυστυχώς, η αδιαφορία της Κυβέρνησης για τις τρίτεκνες και τις πολύτεκνες οικογένειες και από το Υπουργείο Παιδείας, συνεχίζεται και δεν έχει τελειωμό. Πρέπει να έχουν δικαίωμα μεταγραφής, κοντά στον τόπο κατοικίας τους, όπως ίσχυε και στο παρελθόν. Είναι αδύνατον μία πολύτεκνη οικογένεια να μπορέσει να ανταπεξέλθει στα έξοδα της συντήρησης ενός φοιτητή, μακριά από την οικογένειά του.

Στο άρθρο 79, δεν προσδιορίζετε ποιες ακριβώς είναι οι «σοβαρές παθήσεις», πέραν των προβλεπόμενων και θα θέλαμε διευκρινίσεις, ως προς αυτές. Όπου υπάρχει περιθώριο, χωρίς εξαντλητικούς προσδιορισμούς, ελλοχεύει ο κίνδυνος της κατάχρησης ορισμένων διατάξεων, όπως η παρούσα.

Στο άρθρο 81, συναντάμε κάτι που έχουμε εντοπίσει, κατεξοχήν, στο υπό συζήτηση σχεδίου νόμου, την υπερβολική εξουσία που δίνεται στον εκάστοτε Υπουργό Παιδείας και η οποία δεν μας βρίσκει σύμφωνους.

Σχετικά με τα ξενόγλωσσα προγράμματα σπουδών, δεν καθορίζετε, καταρχάς, σε ποιες γλώσσες αναφέρεστε. Θα εντάσσεται και η τουρκική γλώσσα ή μήπως και η γλώσσα των Σκοπιανών; Πουθενά, δεν ξεκαθαρίζεται αυτό και θα θέλαμε μία σαφή απάντηση.

Επίσης, προβλέπονται και τέλη φοίτησης, γεγονός που σημαίνει ότι, ουσιαστικά, θα ιδρυθούν ιδιωτικά ΑΕΙ για τους ξενόγλωσσους εντός των κρατικών ελληνικών ΑΕΙ.

Ποιο θα είναι το επίπεδο των τριετών σπουδών; Τι θα ισχύσει για τα επαγγελματικά και ακαδημαϊκά δικαιώματα, που θα παρέχονται από αυτά;

Σε ό,τι αφορά στα όργανα της διοίκησης, πρόκειται για ένα πολύ σοβαρό ζήτημα και δεν πρέπει να υπάρχει η δυνατότητα να αναλαμβάνει ο οποιοσδήποτε. Πρέπει να υπάρχει ενδελεχής έλεγχος σε αυτό το κομμάτι.

Ως προς το διδακτικό προσωπικό, βλέπουμε ότι θα μπορούν να είναι ακόμα και συνταξιοδοτηθέντες καθηγητές. Παζαρεύετε την Παιδεία, στο βωμό του οποιουδήποτε κέρδους.

Ασάφεια, επίσης, υπάρχει, ως προς το πρόσθετο προσωπικό, που θα υποστηρίξει τα ξενόγλωσσα προγράμματα σπουδών. Θα πρέπει να υπάρξουν συγκεκριμένα και ορισμένα κριτήρια, ως προς το προσωπικό, που θα τα στελεχώνει.

Στο άρθρο 86, σχετικά με τους πόρους, δεν διευκρινίζεται από ποιους θα εξασφαλισθούν οι πόροι. Απορούμε, μάλιστα, πώς γίνεται να παρέχεται η δυνατότητα οι πόροι για τα ξενόγλωσσα προγράμματα σπουδών να προέρχονται από τον Κρατικό Προϋπολογισμό, όταν τα χρήματα δεν επαρκούν για να καλύψουν τις ανάγκες της δημόσιας Παιδείας, η οποία πάσχει, εδώ και δεκαετίες.

Για τις μετακινήσεις του διδακτικού προσωπικού, έχουμε να παρατηρήσουμε ότι πρόκειται για ευνοϊκή ρύθμιση, υπέρ αυτού του διδακτικού προσωπικού, σε σχέση με το υπόλοιπο διδακτικό προσωπικό των ΑΕΙ. Θα πρέπει να ισχύσει το ίδιο για όλους.

Για την ασφαλιστική κάλυψη των αλλοδαπών φοιτητών, θέλουμε να επισημάνουμε ότι τα ασφάλιστρα να είναι κομμάτι των τελών φοίτησης και να μην επιβαρύνεται ο προϋπολογισμός, με παραπάνω έξοδα για την κάλυψή τους. Επίσης, αναρωτιόμαστε για ποιο λόγο τα ΑΕΙ να συμμετάσχουν σε αυτήν τη διαδικασία.

Στο άρθρο 93, που αφορά στη Μονάδα Υποστήριξης Αλλοδαπών Φοιτητών, γιατί αυτή την οργάνωση και την εξυπηρέτηση δεν την επιφυλάσσουν τα ΑΕΙ για τα ελληνόπουλα, που εισάγονται σε σχολή, μακριά από τον τόπο κατοικίας τους; Επίσης, πουθενά δεν αναφέρεται το κόστος, αναφορικά με τη Μονάδα Υποστήριξης Αλλοδαπών Φοιτητών.

Πλήρως αόριστη είναι η διάταξη του άρθρου 94, για την ταχεία διαδικασία χορήγησης αδειών διαμονής για λόγους σπουδών. Αυτές οι άδειες διαμονής θα οδηγούν και σε κτήση ιθαγένειας; Θα πρέπει να ορίζεται ρητά, ότι δεν θεμελιώνεται τέτοιο δικαίωμα με τη χορήγηση τους.

Αοριστία εντοπίζεται και στο άρθρο 96, σχετικά με τη διαδικασία εκλογής Κοσμήτορα.

Στο άρθρο 100, δεν διευκρινίζετε τι εννοείτε ως «παρεμβατικές κλινικές μελέτες». Ποιες είναι, ακριβώς, αυτές και ποιους αφορούν; Παράλληλα, δεν εξηγείτε για ποιο λόγο εξαιρούνται οι παρεμβατικές μελέτες της Επιτροπής Ηθικής και Δεοντολογίας της Έρευνας. Πρόκειται για ένα επίφοβο, για τα ατομικά δικαιώματα, άρθρο με την κατάργηση του Εθνικού Κέντρου Επιμόρφωσης Εκπαιδευτικών (ΕΚΕΠΕ), δεν υπάρχει αντικατάσταση και δεν γνωρίζουμε, πώς, ακριβώς, θα ελεγχθεί η επιλογή αυτή.

Ως προς τα θέματα φοιτητών και αποφοίτων του Τμήματος Μετάφρασης και Διερμηνείας του Πανεπιστημίου Ιωαννίνων, διερωτόμαστε τι θα γίνει με αυτά τα παιδιά. Τα έχετε κάνει «λάστιχο».

Για τη διοίκηση των Φοιτητικών Λεσχών ΑΕΙ, θεωρούμε ότι οι φοιτητές πρέπει, τουλάχιστον, να επιλέγονται με κλήρωση. Πρόκειται, εν συνόλω, για ένα νομοθέτημα – συρραφή διαφορετικών ζητημάτων, στον κλάδο της Παιδείας. Διευθετεί τεχνοκρατικά θέματα, δεν αντιμετωπίζει, όμως, με ενιαίο τρόπο, το βασικότερο πρόβλημα στην Παιδεία, που είναι η ίδια η αναμόρφωσή της.

Για να μπορούμε να μιλάμε για εξέλιξη, πρέπει να έχει προηγηθεί η διαμόρφωση. Μέχρι σήμερα, δυστυχώς, αυτό δεν έχει επιτευχθεί. Ό,τι κι αν λεχθεί για τα προβλήματα της εκπαίδευσης είναι, πλέον, κοινότυπο. Επί χρόνια, όλοι εστιάζουν στη σημασία των μεταρρυθμίσεων, ως έναν από τους πυλώνες, για την ανάπτυξη της χώρας. Όμως, επί χρόνια, τα νερά παραμένουν στάσιμα. Το τέλμα είναι δεδομένο.

Η εμπειρία έχει δείξει ότι από τη σύνταξη των προγραμμάτων και την έκθεση των πορισμάτων διαλόγου, ως την υλοποίηση, η απόσταση είναι μεγάλη και τα οξύτατα προβλήματα της Παιδείας παραμένουν. Είναι γεγονός αναμφισβήτητο πως το δημόσιο σχολείο και πανεπιστήμιο υποφέρει, ιδιαίτερα τα τελευταία χρόνια, από τις ασκούμενες πολιτικές.

Η Παιδεία στη χώρα μας αντιμετώπιζε πάντα τα προβλήματα της υποχρηματοδότησης, της άναρχης ανάπτυξης, της απαξίωσης των εκπαιδευτικών λειτουργών, αλλά και της απορρόφησης κονδυλίων, χωρίς ενιαίο προγραμματισμό. Χρειάζεται επένδυση στη γνώση, καθώς η εκπαιδευτική πραγματικότητα, που βιώνει σύσσωμη η εκπαιδευτική κοινότητα στην Ελλάδα, σήμερα, προβληματίζει σοβαρά. Οι ανθρωπιστικές αξίες ξεχνιούνται. Αντί της συλλογικής γνώσης, οδηγούμαστε, απλώς, στην εκμάθηση δεξιοτήτων.

Το εκπαιδευτικό μας σύστημα, ως αποτέλεσμα των πολλαπλών, αλλά, συχνά, ασύνδετων μεταξύ των αλλαγών, εμφανίζει σήμερα μία αντιφατική εικόνα. Η Παιδεία είναι η ουσία ενός έθνους. Ο βασικός κορμός ενός λαού. Ο απαίδευτος λαός άγεται και φέρεται. Όσοι θέλουν να εξαφανίσουν την ιστορική εθνική μνήμη και την αυτοσυνειδησία ενός λαού, χτυπούν αδυσώπητα και μάλιστα, με έξυπνο και αποφασιστικό τρόπο, την Παιδεία του.

Η Παιδεία, για να είναι αληθινή, πρέπει να έχει δύο κύρια στοιχεία. Το πρώτο να παρέχει ολοκληρωμένη γνώση. Το δεύτερο στοιχείο της αληθινής Παιδείας είναι ότι διακρίνεται για τη δυναμική πορεία εξέλιξης και δεν παραμένει στη στατικότητα. Η καλλιέργεια της λογικής, δηλαδή, της κριτικής ικανότητας και του προβληματισμού, δίνει τη δυνατότητα στο άτομο να λειτουργεί, ως ανεξάρτητη προσωπικότητα, ικανή να αντιστέκεται στους σύγχρονους μηχανισμούς ετεροκαθορισμού.

Εμείς, στην Ελληνική Λύση, πιστεύουμε ότι η Δημοκρατία συνίσταται και εκφράζεται, κυρίως, στην ποιοτική ανύψωση του λαού, στην οποία αποβλέπει μία ολοκληρωμένη Παιδεία. Η Παιδεία μας αποτελεί αποφασιστικό παράγοντα ατομικής εξέλιξης, κοινωνικής προόδου και οξυγόνωσης της Δημοκρατίας. Και αυτό δεν πρέπει να το ξεχνά κανείς. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25):** Κύριε Πρόεδρε, θα μου επιτρέψετε να μην αναφερθώ σε όσα αναφέρθηκαν στη συζήτηση, επί της αρχής και επί των άρθρων. Θα εκμεταλλευτώ την παρούσα συζήτηση, για να συμπληρώσουμε τις θέσεις μας για κρίσιμα άρθρα, που δεν προλάβαμε, στις προηγούμενες τοποθετήσεις μας και στην Ολομέλεια, θα έχουμε και τον χρόνο να αναφερθούμε, επί του συνόλου του νομοσχεδίου ξανά.

Καταρχάς, θέλω να αναφερθώ στα άρθρα 34 και 35. Εδώ, θεσπίζεται ένα πλαίσιο εσωτερικής και εξωτερικής αξιολόγησης των σχολικών μονάδων, με ένα μηχανιστικό τρόπο αποτίμησης του εκπαιδευτικού έργου, βάσει των στόχων, που είχαν τεθεί. Φοβάμαι ότι και πάλι η Πολιτεία μετακυλίει τη δική της ευθύνη στις πλάτες των λειτουργών της εκπαίδευσης.

Στην αποτίμηση του εκπαιδευτικού έργου εξ ορισμού, θα έπρεπε να συνυπολογίζονται και οι παράγοντες ευθύνης της Πολιτείας. Λόγου χάρη, η υποχρηματοδότηση της Παιδείας, η υποστελέχωση των σχολικών μονάδων, οι ελλιπείς υποδομές και οι εγγενείς και παρατεινόμενες αδυναμίες του συστήματος. Είναι μεγάλη και κρίσιμη η συμμετοχή της Πολιτείας, κυρία Υπουργέ, και δεν μπορεί να λείπει από μία πραγματική αξιολόγηση.

Κυρία Υπουργέ, θα ήθελα να κάνω ιδιαίτερη θετική μνεία για τη διάταξη του άρθρου 40. Μιλάμε για τους μαθητές, που έχουν κερδίσει διακρίσεις σε Επιστημονικές Ολυμπιάδες και αυτά που προβλέπει ο νόμος για την εισαγωγή τους στην Τριτοβάθμια Εκπαίδευση. Επιτέλους, η Πολιτεία αναγνωρίζει και θεσμικά και όχι μόνο με φραστικούς επαίνους την προσπάθεια και τις επιτυχίες αυτών των παιδιών. Αυτό αποτελεί, πράγματι, μια ουσιαστική κίνηση για την οφειλόμενη επιβράβευση προς αυτά τα παιδιά και τις οικογένειές τους.

Στο άρθρο 42, είναι πράγματι θετική η διπλή μοριοδότηση των αναπληρωτών για την υπηρεσία τους σε δυσπρόσιτες περιοχές. Κατά τη γνώμη μας, όμως, χρειάζονται οπωσδήποτε και πρόσθετα υποστηρικτικά μέτρα, ως προς τις βιοτικές τους ανάγκες, ιδίως όσον αφορά την κατοικία, τις μετακινήσεις και τη σίτιση. Εν πάση περιπτώσει, πιστεύουμε ότι είναι στη σωστή κατεύθυνση, σαν κίνητρο, για την κάλυψη των αντίστοιχων αναγκών στα σχολεία.

Επίσης, θετική, ως ένα βαθμό, είναι και η ρύθμιση του άρθρου 46, δηλαδή, η μετάθεση του χρόνου της ειδικής πρόσκλησης πρόσληψης για την κάλυψη κενών θέσεων στις σχολικές μονάδες, από την 1η Νοεμβρίου, που ίσχυε μέχρι τώρα, στην 1η Οκτωβρίου, κάθε χρόνο. Όμως, εκτός από τα παραπάνω για την έγκαιρη στελέχωση των σχολείων και την ομαλή έναρξη κάθε σχολικής χρονιάς, που αποτελεί υποχρέωση της πολιτείας, απαιτούνται και άλλες άμεσες ενέργειες και ιδίως η ολοκλήρωση των υπηρεσιακών μεταβολών των μόνιμων εκπαιδευτικών τον Ιούνιο, πριν την λήξη κάθε διδακτικού έτους, αλλά και η τοποθέτηση όλων των αναγκαίων αναπληρωτών την 1η Σεπτεμβρίου κάθε χρόνου.

Στο άρθρο 50, προβλέπεται την αύξηση του αριθμού των μαθητών, ανά τμήμα, στα νηπιαγωγεία και δημοτικά σχολεία από 22 σε 25. Η διάταξη αυτή αποτελεί μια άμεση ομολογία της πολιτείας ότι αδυνατεί να διαχειριστεί, με στοιχειωδώς αποδεκτούς όρους, το εκπαιδευτικό σύστημα και αποδέχεται ανεπίτρεπτες εκπτώσεις, ως προς τους παιδαγωγικούς στόχους. Ασφαλώς, γνωρίζετε και εσείς ότι η αύξηση αυτή υποβαθμίζει δραστικά την ποιότητα της εκπαιδευτικής διαδικασίας και υπονομεύει την αποτελεσματικότητα του σχολείου. Θέλω μόνο να επισημάνω τα εξής. Η πραγματική απόσταση, το πραγματικό έλλειμμα, δεν είναι ανάμεσα στο 25 και το 22, που και αυτό είναι κρίσιμο. Η πραγματική απόσταση είναι ανάμεσα στο 25 και το 17, που υποδεικνύουν όλοι οι διεθνείς οργανισμοί. Είμαστε, λοιπόν, κυρία Υπουργέ, πολύ μακριά και μας πάτε ακόμη μακρύτερα. Για το λόγο αυτόν, ζητάμε την απόσυρση της συγκεκριμένης διάταξης, γιατί θεωρούμε ότι η πολιτεία έχει τη στοιχειώδη και απαράβατη υποχρέωση να εξασφαλίζει, με κάθε τρόπο, τις ελάχιστες αποδεκτές συνθήκες εκπλήρωσης του εκπαιδευτικού έργου και το τονίζω, με κάθε τρόπο. Είναι θέμα της Κυβέρνησης, συνολικά, να βρει λύσεις για τη χρηματοδότηση της Παιδείας και η λύση δεν είναι το κρεβάτι του Προκρούστη.

Θα ήθελα να κάνω και μια αναγκαία αναφορά στην ελληνόγλωσση εκπαίδευση στο εξωτερικό. Δυστυχώς, όλες διαδοχικά οι μέχρι τώρα κυβερνήσεις συντηρούν, φοβάμαι ηθελημένα, ένα σύστημα αναξιοκρατίας και αδιαφάνειας, που διέπει τις τοποθετήσεις προσωπικού, την καταβολή επιμισθίου, αλλά και το κρίσιμο ζήτημα της χορήγησης παρατάσεων πέραν της πενταετίας. Θα έπρεπε, κυρία Υπουργέ, να υπάρχει μία ολοκληρωμένη αντιμετώπιση των θεμάτων, σε αυτό το νομοσχέδιο. Γνωρίζετε ότι η μέχρι σήμερα πρακτική έχει επιφέρει σημαντικές ελλείψεις συγκεκριμένων ειδικοτήτων, όσο και υποβάθμιση της ποιότητας της παρεχόμενης εκπαίδευσης. Η προσωπική μου εμπειρία επιβεβαιώνει και την ολοκλήρωση των τοποθετήσεων, μήνες μετά την έναρξη της σχολικής χρονιάς και όλα αυτά πέρα από την άνιση και διακριτική μεταχείριση του προσωπικού, που άλλους εκπαιδευτικούς τους εξαναγκάζει, αδίκως, να επιστρέφουν στην Ελλάδα, ανατρέποντας το πλαίσιο της ζωής τους και άλλους τους υποχρεώνει να παραμένουν στο εξωτερικό, με άδειες άνευ αποδοχών, για να μην αποχωριστούν τις οικογένειές τους. Πιστεύουμε ότι δεν μπορεί να παρατείνεται αυτή η απαράδεκτη κατάσταση, πρέπει επιτέλους να αντιμετωπιστεί συνολικά το ζήτημα, με τις αναγκαίες ρυθμίσεις και με ενιαία, για όλους, προκαθορισμένα, με σαφήνεια, κριτήρια. Δυστυχώς, και στον τομέα αυτόν, το παρόν νομοσχέδιο έχει να προσφέρει μόνο εμβαλωματικές λύσεις, που συντηρούν τις αδικίες.

Κατά τα λοιπά, πάντως, πρέπει να πω ότι φέρνετε προς ψήφιση ένα νομοσχέδιο, που ανταποκρίνεται πλήρως και χωρίς καμία υποκρισία στην αντίληψή σας για το εκπαιδευτικό σύστημα, στην Ελλάδα. Πλένετε σχολαστικά τα χέρια σας, όσον αφορά τις ευθύνες της πολιτείας και δημιουργείτε ένα σύστημα, που εφαρμόζει το δόγμα της λεγόμενης ατομικής ευθύνης και στην εκπαίδευση, με θύματα εκπαιδευτικούς και μαθητές, από τους οποίους ζητάτε την περίφημη «αυτοβελτίωση». Αυτοβελτίωση σε ένα εκπαιδευτικό σύστημα πολλαπλών ταχυτήτων, που εξαρτά την πρόοδο από την κοινωνική και οικονομική κατάσταση των οικογενειών, σε ένα σύστημα, που όχι μόνο αναπαράγει, αλλά και επιτείνει τις κοινωνικές ανισότητες. Μετατρέπετε, συνειδητά, τα σχολεία σε εξεταστικά κέντρα, όπου θα δοκιμάζονται, κυρίως, οι αποδόσεις των παρόχων της παραπαιδείας, με πρότυπο την αριστεία της απομνημόνευσης και της υπακοής. Δεν τα λέμε αυτά, με σκοπό να μηδενίσουμε την προσπάθεια κανενός. Τα λέμε, γιατί είμαστε υποχρεωμένοι να καταδείξουμε ότι έχουμε άλλη άποψη για την εκπαίδευση και έχουμε άλλο όραμα για την Παιδεία. Για ένα εκπαιδευτικό σύστημα, που θα ανταποκρίνεται στις πραγματικές ανάγκες της κοινωνίας και θα εξασφαλίζει σε όλα τα παιδιά, χωρίς διακρίσεις, τα πλήρη εχέγγυα για αληθινή πρόοδο. Πολύ πριν την αυτοβελτίωση των μαθητών και την τιμωρητική αξιολόγηση των καθηγητών, υπάρχει η πρωταρχική ευθύνη της πολιτείας, κυρία Υπουργέ. Ευχαριστώ πολύ.

Στο σημείο αυτό έγινε η β΄ ανάγνωση των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Σιμόπουλος Ευστράτιος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Τσαβδαρίδης Λάζαρος, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Σκόνδρα Ασημίνα, Σενετάκης Μάξιμος, Στύλιος Γεώργιος, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Αναγνωστοπούλου Αθανασία (Σία), Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Παπανδρέου Γεώργιος (Γιώργος), Δελής Ιωάννης, Λαμπρούλης Γεώργιος, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Λοιπόν, ο χρόνος ομιλίας των Βουλευτών προτείνω να είναι 5 λεπτά, με μια μικρή ανοχή.

Το λόγο έχει η κυρία Δούνια.

**ΠΑΝΑΓΙΩΤΑ (ΝΟΝΗ) ΔΟΥΝΙΑ:** Ευχαριστώ, κύριε Πρόεδρε. Κυρίες και κύριοι Υπουργοί, κυρίες και κύριοι συνάδελφοι, συζητάμε, σήμερα, για το νομοσχέδιο του Υπουργείου Παιδείας, με τίτλο «Αναβάθμιση του σχολείου και άλλες διατάξεις», που φέρνει σημαντικές αλλαγές, σε όλες τις βαθμίδες εκπαίδευσης, από το νηπιαγωγείο, μέχρι και τις εισαγωγικές εξετάσεις για τα πανεπιστήμια. Ως μητέρα δύο παιδιών και ως πολίτης αυτής της χώρας, ενδιαφέρομαι, ειλικρινά, για την ποιότητα της παρεχόμενης εκπαίδευσης στο σχολείο, επειδή μόνο με την κατάλληλη Παιδεία και την εξάσκηση της κριτικής τους σκέψης θα μπορέσουν τα παιδιά μας να σταθούν, αργότερα, στον επαγγελματικό, αλλά και στον κοινωνικό εν γένει στίβο. Χαίρομαι, ιδιαίτερα, που ένα από τα βασικότερα στοιχεία αυτού του νομοσχεδίου είναι ότι αντιμάχεται τη στείρα μετάδοση γνώσεων, με την εισαγωγή των εργαστηρίων δεξιοτήτων σε νηπιαγωγεία, δημοτικά και γυμνάσια, από το ερχόμενο σχολικό έτος, σηματοδοτείται μια στροφή σε ένα πιο σύγχρονο σχολείο, ένα σχολείο πολύ μακριά από την πρακτική της απομνημόνευσης των μαθημάτων, που δεν προσφέρει και τίποτα, τελικά, στους μαθητές. Οι τέσσερις θεματικοί κύκλοι, στους οποίους οργανώνονται τα εργαστήρια αυτά, «ευ ζην», «περιβάλλον», «κοινωνική ενσυναίσθηση και ευθύνη», «δημιουργική σκέψη και πρωτοβουλία» έχουν εξαιρετικό ενδιαφέρον. Οι επιμέρους θεματικές τους, όπως ο εθελοντισμός, η οικολογική συνείδηση, η οδική ασφάλεια, η πρόληψη από εξαρτήσεις, η σεξουαλική αγωγή, η ενσυναίσθηση, ο αλληλοσεβασμός και η διαφορετικότητα είναι απαραίτητες στη διαπαιδαγώγηση των παιδιών και είναι σίγουρο ότι θα αναπτύξουν την κρίση και την ευαισθησία τους και μελλοντικά, θα τους κάνουν πιο ώριμους και χρήσιμους πολίτες. Ήταν πλέον καιρός να μπουν τέτοια αντικείμενα στα σχολεία μας, ανάμεσα στα οποία, επιτρέψτε μου, ως μέλος της Ειδικής Μόνιμης Επιτροπής Οδικής Ασφάλειας της Βουλής, να ξεχωρίσω την οδική αγωγή, όπως έχει κατ΄ επανάληψη τονιστεί από ειδικούς και στις μελέτες. Η οδική αγωγή πρέπει να διδάσκεται στα παιδιά από πολύ μικρή ηλικία, ώστε αυτά, μεγαλώνοντας, θα γίνονται υπεύθυνοι και προσεκτικοί οδηγοί, με σεβασμό στον κώδικα οδικής κυκλοφορίας, αλλά και πρωτίστως στην αξία της ανθρώπινης ζωής.

Ιδιαίτερα χρήσιμο αντικείμενο είναι και η οικολογική συνείδηση, χωρίς την οποία ο πλανήτης μας κινδυνεύει πραγματικά, καθώς και η αποδοχή της διαφορετικότητας, με όποιο τρόπο και αν εκφράζεται αυτή. Εξαιρετικά σημαντικό, επίσης, βρίσκω ότι αυτά τα εργαστήρια θα ενταχθούν στο υποχρεωτικό ωρολόγιο πρόγραμμα των σχολείων, όχι σε κάποια ευέλικτη ζώνη, δηλαδή, δεν θα είναι προαιρετικά, καθώς και ότι τα μαθήματα αυτά θα έχουν τόσο θεωρητικό, όσο και βιωματικό κομμάτι. Για παράδειγμα, για την ανάπτυξη της οικολογικής συνείδησης, δεν θα γίνονται μόνο μαθήματα στην τάξη, αλλά θα γίνονται και δράσεις εκτός τάξης, σε παραλίες, δάση, στη φύση, γενικότερα.

Πολύ θετικό στοιχείο του νομοσχεδίου είναι και η ενασχόληση των μαθητών με την αγγλική γλώσσα, μέσω δημιουργικών δραστηριοτήτων, ήδη, από το νηπιαγωγείο. Είναι μία πρακτική, που χρόνια ακολουθείται, σε πολλά ευρωπαϊκά εκπαιδευτικά συστήματα, όπως αυτά του Βελγίου, της Εσθονίας, της Ισπανίας, της Κύπρου, του Λουξεμβούργου και αλλού. Εμείς θεωρούμε σημαντικό το ότι έρχεται και στη χώρα μας, αφού στο σύγχρονο διεθνές περιβάλλον, που ζούμε, η γνώση της αγγλικής γλώσσας είναι απαραίτητη, τόσο για την μετέπειτα ακαδημαϊκή πορεία των παιδιών, όσο και για την άσκηση του επαγγέλματος τους, αλλά και τις κοινωνικές τους επαφές, γενικότερα.

Προσωπικά, με χαροποιεί, ιδιαίτερα, η ενίσχυση του μαθήματος της φυσικής αγωγής στα σχολεία. Είναι ένα μάθημα, όπως όλα τα άλλα και ο ρόλος του στην άρτια σωματική, αλλά και πνευματική ανάπτυξη των παιδιών δεν θα πρέπει να υποτιμάται καθόλου, «νους υγιής εν σώματι υγιή», όπως πολύ σωστά λέει και το αρχαίο γνωμικό, ιδίως σε μία εποχή, που τα παιδιά είναι απορροφημένα από υπολογιστές βιντεοπαιχνίδια, tablet και απέχουν σε πολύ μεγάλο βαθμό από τη σωματική άσκηση, με αποτέλεσμα, πολλές φορές, να φθάνουν και σε όρια παιδικής παχυσαρκίας, που, δυστυχώς, τα ποσοστά είναι υψηλά και στη χώρα μας.

Επιπλέον, τα παιδιά, που ασχολούνται ενεργά, με τον αθλητισμό και, μάλιστα, σε επίπεδο πρωταθλητισμού, θα πρέπει να ενισχύονται από το σχολείο, καθώς αποτελούν ένα υγιές πρότυπο για τους συμμαθητές τους, αλλά και για την κοινωνία, γενικότερα. Το σχολείο οφείλει να στέκεται αρωγός, σε αυτή τους την προσπάθεια, που απαιτεί πολύωρες καθημερινές προπονήσεις και καλό θα είναι να υπάρξει και η αντίστοιχη στήριξη και βοήθεια της πολιτείας στα αθλητικά σχολεία.

Είναι πολύ ελπιδοφόρο ότι με αυτό το νομοσχέδιο αντιμετωπίζονται ακόμα σοβαρά φαινόμενα, όπως η ενδοσχολική βία.

Ρυθμίσεις, όπως η θεσμοθέτηση του Συμβούλου Σχολικής Ζωής, ενός εκπαιδευτικού, που αναλαμβάνει την παροχή συμβουλών και παιδαγωγικής υποστήριξης προς μαθητές, με στόχο, βεβαίως, τη διαχείριση ειδικών καταστάσεων. Θα προασπίσουμε, βεβαίως, την ασφάλεια των παιδιών μέσα στο σχολείο, που είναι για όλους μας αδιαπραγμάτευτη.

Κυρίες και κύριοι συνάδελφοι, το νομοσχέδιο του Υπουργείου Παιδείας και Θρησκευμάτων έρχεται ακόμα να επιλύσει ένα άλλο σημαντικό πρόβλημα των σχολείων μας, την υποστελέχωσή τους από το απαραίτητο εκπαιδευτικό προσωπικό.

Προβλέπονται μέτρα για την καλύτερη στελέχωση των σχολείων, όπως η διπλή μοριοδότηση των εκπαιδευτικών, για τις δυσπρόσιτες περιοχές. Κανένα σχολείο, ακόμα και στο πιο μακρινό σημείο της χώρας, δεν θα πρέπει να μην έχει επάρκεια εκπαιδευτικών.

Παράλληλα, το εν λόγω νομοσχέδιο ενισχύει την αξιολόγηση της σχολικής μονάδας και του παραγόμενου εκπαιδευτικού έργου, που είναι σίγουρο ότι θα βοηθήσει πολύ στην εκπαιδευτική λειτουργία και θα βελτιώσει σημαντικά την ποιότητα των παρεχόμενων μαθημάτων, με κερδισμένους όλους τους μαθητές, γιατί για αυτούς είναι το κέρδος.

Τέλος, ενισχύει και διευρύνει το θεσμό των πρότυπων και πειραματικών σχολείων, που, αδιαμφισβήτητα, επιτελούν πολύ σημαντικό εκπαιδευτικό έργο, αλλά και την εξωστρέφεια των πανεπιστημίων.

Με τις ρυθμίσεις του νομοσχεδίου αυτού, το σχολείο αλλάζει, εκσυγχρονίζεται βελτιώνεται, όπως άλλωστε και το πανεπιστήμιο. Σχολεία και πανεπιστήμια αναβαθμίζονται ποιοτικά και γίνονται πιο εξωστρεφή, παρέχοντας στα παιδιά μας ουσιαστικές γνώσεις, σημαντικά εφόδια, που θα τα βοηθήσουν, σε κάθε βήμα της ζωής τους, αργότερα. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας ευχαριστούμε και για την ακρίβεια του χρόνου.

Το λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Σας ευχαριστώ, κύριε Πρόεδρε. Ο Εισηγητής μας ανέδειξε το πρωί, με τον καλύτερο τρόπο, την ουσία της διαφοράς, ανάμεσα σε ένα Κόμμα της Αριστεράς, όπως ο ΣΥΡΙΖΑ και ένα Κόμμα της Δεξιάς, όπως είναι η Νέα Δημοκρατία.

Τι σημαίνει «εκσυγχρονισμός» για τη Νέα Δημοκρατία; Κακός μιμητισμός, το ξέρουμε, επί πάρα πολλά χρόνια, το βλέπουμε και σήμερα, αυτές τις μέρες με το νομοσχέδιο. Κακός μιμητισμός. Μας λέτε για τα αγγλικά στο Νηπιαγωγείο. Η κυρία Υπουργός έφερε προχθές, κατέθεσε στα πρακτικά κάτι, στο οποίο δεν μπήκε καν στον κόπο να διαβάσει, ποιες γλώσσες και γιατί.

Θέλω να πω, όμως, εδώ, αν γνωρίζαμε λίγο την ελληνική πραγματικότητα και προσπαθούσαμε να κάνουμε εκσυγχρονισμό, στα νηπιαγωγεία – το είχε πει προχτές πάλι ο Εισηγητής μας – θα έπρεπε να διδάσκονται και οι δεύτερες γλώσσες, που είναι κύριες γλώσσες για μερικές μειονότητες. Αν αυτό γινόταν στο εκπαιδευτικό μας σύστημα, δεν θα βρισκόταν στέλεχος της Κυβέρνησης, κύριε Πρόεδρε, χθες από το βήμα της Βουλής, να λέει ότι υπάρχει στο Ελληνικό Κοινοβούλιο «Τούρκος Βουλευτής της Ξάνθης», γιατί, αν αυτό το συμμερίζεται η Κυβέρνηση, ότι υπάρχει Τούρκος Βουλευτής, υπάρχει τεράστιο πρόβλημα. Αφορά τη Γενική Γραμματέα Αντεγκληματικής Πολιτικής, την κυρία Νικολάου, η οποία, χθες, με θράσος, μίλησε για «Τούρκο Βουλευτή της Ξάνθης», που είναι στο ελληνικό Κοινοβούλιο. Θέλω να το καταγγείλω, από εδώ και θέλω να δω τι θα κάνει η Κυβέρνηση, όταν λέγονται τέτοια μέσα από τη Βουλή και δεν λέγονται σε κάποιο καφενείο ή σε πηγαδάκια.

Στο δεύτερο θέμα, θα ασχοληθώ πολύ λίγο με τα πανεπιστήμια, για τα ξενόγλωσσα προγράμματα. Καταρχάς, η εξωστρέφεια παρουσιάζεται ως εξωστρέφεια κ.λπ..

Να θυμίσω ότι το πρώτο ξενόγλωσσο πρόγραμμα, που δημιουργήθηκε, ήταν επί ΣΥΡΙΖΑ, στη Φιλοσοφική Σχολή Αθηνών, μόνο για τους εκτός Ευρωπαϊκής Ένωσης φοιτητές, χωρίς να αλλοιώνεται το πτυχίο, χωρίς να αλλάζει ο ακαδημαϊκός προσανατολισμός του πτυχίου, η ενότητα του πτυχίου και κυρίως, χωρίς να δημιουργείται ένα παράλληλο σύστημα μέσα στα πανεπιστήμια, εξωστρέφεια - μπίζνα, γιατί περί αυτού πρόκειται.

Να θυμίσω και κάτι άλλο για τον εκσυγχρονισμό. Ξέρετε πότε δημιουργήθηκε το πρώτο Τμήμα Φιλοσοφίας στο Πανεπιστήμιο Αθηνών; Προσέξτε, 200 χρόνια βίου του ελληνικού κράτους, πότε δημιουργήθηκε το πρώτο Τμήμα Φιλοσοφίας; Επί Κυβέρνησης ΣΥΡΙΖΑ! Στη Φιλοσοφική Σχολή Αθηνών, δεν είχε το Πανεπιστήμιο Αθηνών Τμήμα Φιλοσοφίας.

Για τα ξενόγλωσσα προγράμματα, κυρία Υπουργέ, τρία ελληνικά πανεπιστήμια, το Γεωπονικό, το ΕΚΠΑ και το ΑΠΘ, συμμετέχουν, κατάφεραν, να είναι μέλη σε τρία consortia ευρωπαϊκής πρωτοβουλίας, όπου θα δίνονται πτυχία ευρωπαϊκά στους φοιτητές μας, γιατί είπαμε ότι η εξωστρέφεια, αν δεν αφορά τους Έλληνες φοιτητές, δεν είναι εξωστρέφεια. Το πανεπιστήμιο δεν υπηρετεί εξωστρέφεια.

Κυρία Υπουργέ, σας ρωτώ, γιατί δεν υλοποιείτε την υποχρέωσή σας να δώσετε εκείνα τα κονδύλια, ώστε να υλοποιηθεί η μετακίνηση των Ελλήνων φοιτητών; Γιατί τέτοια απαξίωση, κυρία Υπουργέ, για συνεργασίες με ευρωπαϊκά πανεπιστήμια; Μας αραδιάζετε, όλες αυτές τις μέρες, μεγάλα πανεπιστήμια, κύρους, που όλοι εκτιμάμε, όλοι τα έχουμε ψηλά, αμερικανικά πανεπιστήμια, γιατί όχι ευρωπαϊκά, ενώ έχει γίνει η προεργασία πάρα πολύ προστατευμένα και με τους φοιτητές τους δικούς μας να συμμετέχουν στην εξωστρέφεια;

Επίσης, μιλάτε συνέχεια για αριστεία, για πρότυπα κ.α.. Μήπως θυμόσαστε τι είπε ο Πρόεδρος των Πρότυπων Σχολείων – με τον οποίον, κατά τα άλλα, διαφωνούσα; Είπε «γιατί δεν φτιάχνονται επαγγελματικά προγράμματα στα πανεπιστήμια, για να μπορούν και τα παιδιά από τα ΕΠΑΛ να πηγαίνουν στα πανεπιστήμια, σε ένα τέτοιο περιβάλλον;»

Γιατί καταργήσατε τα διετή προγράμματα σπουδών, στα πανεπιστήμια, κύριε Υπουργέ, όπου θα μπορούσαν να πηγαίνουν τα παιδιά από τα ΕΠΑΛ; Γιατί τα καταργήσατε, ενώ ήταν αποφάσεις Συγκλήτων; Ήταν 60 περίπου διετή προγράμματα, γιατί τα καταργήσατε από μόνη σας, χωρίς να έχετε καν αποφάσεις Συγκλήτων;

Όσον αφορά τον εκσυγχρονισμό, υπογράψτε, επιτέλους, αυτές τις ΚΥΑ για τα επαγγελματικά δικαιώματα των ανθρώπων από τα ΤΕΙ, γιατί είναι παράλογο, επί 40 χρόνια, το ελληνικό κράτος να μη μπορεί να δώσει επαγγελματικά δικαιώματα.

Ας έρθουμε τώρα στις μετεγγραφές. Σας άκουσα, που λέγατε ότι είναι άδικο για ένα παιδί, το οποίο «σκοτώθηκε» στο διάβασμα, για να πιάσει 19.000 μονάδες. Πράγματι, οι μετεγγραφές είναι μία δύσκολη εξίσωση για το Υπουργείο, το ξέρω, το έζησα. Το θέμα, όμως, δεν είναι να μετακυλήσουμε το πρόβλημα στους φοιτητές, το θέμα είναι τι κάνει η πολιτεία, που δεν είχε σε εποχές πολύ μεγάλης ανάπτυξης, όπως λέγαμε, φτιάξει πραγματική φοιτητική μέριμνα. Κανένας δεν θέλει να φεύγουν οι φοιτητές από τα περιφερειακά πανεπιστήμια, είναι ζωτικής σημασίας να υπάρχουν οι φοιτητές, αλλά η φοιτητική μέριμνα, κυρία Υπουργέ, από κει πρέπει να ξεκινήσει.

Θα ήθελα να σας πω ότι πέρασα από το Υπουργείο Παιδείας και καταθέτω την προσωπική μου μαρτυρία. Αισθάνομαι άσχημα, που δεν κατάφερα, λόγω οικονομικής δυσπραγίας, να ενισχυθεί η φοιτητική μέριμνα. Αν θέλουμε πραγματικό εκσυγχρονισμό, πρέπει να ξεκινήσουμε από εκεί.

Θα τελειώσω με το θέμα των ΕΕΠ, ΕΔΙΠ και ΕΤΕΠ. Ο κύριος Γεραπετρίτης και λυπάμαι που το λέω, γιατί εκτιμώ ανθρώπους και την πορεία τους, ήρθε εδώ και με μία δικολαβίστικη, πραγματικά, διαστρέβλωση των δικών του επιστημονικών απόψεων, που τις έχουμε διαβάσει, με ή χωρίς εισαγωγικά, αρνήθηκε τις δικές του επιστημονικές απόψεις.

Ο κύριος Γεραπετρίτης πρέπει να απαντήσει σε ένα ερώτημα, είτε συμφωνεί με τις επιστημονικές του απόψεις, πριν μερικά χρόνια και πρέπει να σας πιέσει τώρα να εντάξετε στο εκλεκτορικό σώμα των εκλογών των πρυτανικών αρχών και τους ΕΕΠ, ΕΔΙΠ και ΕΤΕΠ ή από την άλλη μεριά, πρέπει ο ίδιος, ως πανεπιστημιακός, να πάρει το βάρος και να αρνηθεί τον ακαδημαϊκό του εαυτό. Δεν υπάρχει άλλη λύση. Ευχαριστώ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας ευχαριστούμε, κυρία Αναγνωστοπούλου.

Το λόγο έχει η κυρία Ξενογιαννακοπούλου.

**ΜΑΡΙΑ – ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ**: Ευχαριστώ πολύ, κύριε Πρόεδρε.

Κυρία Υπουργέ, είναι μία σαφής διαπίστωση σήμερα, που ολοκληρώνεται η τριήμερη συνεδρίαση της Επιτροπής μας, ότι εσείς και η πολιτική ηγεσία του Υπουργείου Παιδείας είσαστε απομονωμένοι και πολιτικά και κοινωνικά, με αυτό το σχέδιο νόμου, που φέρατε στη Βουλή και συζητάμε.

Ο Εισηγητής μας, ο κ. Φίλης, έκανε μία εμπεριστατωμένη ανάλυση και παρουσίαση της αντίθεσής μας και τους λόγους, για τους οποίους το καταψηφίζουμε.

Πρώτα από όλα, είσαστε απομονωμένη από τους ίδιους τους κοινωνικούς φορείς. Αυτό φάνηκε και από την περίοδο της πανδημίας, όπου, παρότι το φέρατε, αιφνιδιαστικά, διαμορφώθηκε, κάτω από αυτές τις δύσκολες συνθήκες, ένα εκπαιδευτικό κίνημα, με σφοδρή αντίθεση, απέναντι στο νομοσχέδιο αυτό, αλλά φάνηκε και εδώ στις συνεδριάσεις της Επιτροπής μας, όταν είδαμε ότι τα περισσότερα από τα Κόμματα της Αντιπολίτευσης να είναι αντίθετα και ένα Κόμμα εξέφρασε «επιφύλαξη».

Έχετε, επίσης, αντιρρήσεις και μέσα στην ίδια την παράταξη της ΔΑΚΕ, μέσα στη δική σας παράταξη, η οποία εκφράζεται και εκφράστηκε, με διάφορους τρόπους, αλλά και στη συνεδρίαση των φορέων, προχθές, εξίσου φάνηκε η απομόνωσή σας και η δυσαρέσκεια και η αντίθεση σχεδόν της πλειονότητας των εκπαιδευτικών και κοινωνικών φορέων, που συμμετείχαν, πλην αυτών, που εκπροσωπούσαν την ιδιωτική Παιδεία και, κυρίως, τα φροντιστήρια. Και αυτό, βέβαια, ερμηνεύεται, καθώς επαναφέρετε διατάξεις, όπως είναι η Τράπεζα Θεμάτων, η οποία γνωρίζουμε ότι από την εφαρμογή της και τα προβλήματα, που δημιούργησε, τότε, ενίσχυσε την ανάγκη της παραπαιδείας και των φροντιστηρίων, όπως επίσης και η λογική του πολλαπλασιασμού των εξετάσεων, στο Γυμνάσιο και στο Λύκειο, είναι αυτή, η οποία επίσης έρχεται να ενισχύσει το ρόλο και τη ζήτηση των φροντιστηρίων.

Η δεύτερη διαπίστωση είναι ότι, κυρία Υπουργέ, είσαστε αποκομμένη και δείχνει είτε να μην υπολογίζετε είτε να αδιαφορείτε για την κοινωνική πραγματικότητα της χώρας μας.

Φέρνετε ένα τέτοιο νομοσχέδιο, εν μέσω μιας πρωτόγνωρης οικονομικής και κοινωνικής κρίσης, που όλοι ξέρουμε, ήδη, τις μεγάλες κοινωνικές και οικονομικές συνέπειες, που υπάρχουν, οι οποίες θα φανούν, ακόμα περισσότερο, το Φθινόπωρο και εσείς έρχεστε, αφενός να αυξήσετε τον αριθμό των παιδιών στα Τμήματα, όταν αυτό είναι και αντιεπιστημονικό – αναφέρθηκε και ο κ. Φίλης προηγούμενα – αλλά προσκρούει και στη λογική, περιμένοντας τα μέτρα για την πανδημία και όλες τις ανάγκες, που θα υπάρξουν το Φθινόπωρο, αλλά, βέβαια, η εξήγηση είναι πάρα πολύ απλή. Μέσα από αυτή την κίνηση, το ερώτημα είναι «γιατί το κάνετε», είναι, γιατί θέλετε να μειώσετε τις προσλήψεις. Αυτή είναι η πραγματικότητα. Στην ουσία, να έχετε λιγότερα Τμήματα, άρα, λιγότερες προσλήψεις, να μην προχωρήσετε στις αναγκαίες προσλήψεις εκπαιδευτικού προσωπικού.

Το δεύτερο σημείο - αναφέρθηκε η κυρία Αναγνωστοπούλου, εκτενώς – που πάλι δείχνει πόσο αποκομμένη είσαστε από αυτή τη δύσκολη, οικονομική και κοινωνική πραγματικότητα, που ζει η χώρα μας, είναι το θέμα των μετεγγραφών στα πανεπιστήμια και η υποβάθμιση του κοινωνικού χαρακτήρα, που έχουν αυτές οι μετεγγραφές, όταν ερχόσαστε, σε αυτή τη δύσκολη συγκυρία, να πάρετε μία τέτοια αντικοινωνική κατεύθυνση, με τις ρυθμίσεις, που προτείνετε, αλλά και συνολικά, με τη λογική της μη στήριξης του δημόσιου σχολείου, τη λογική του να μην προχωράτε στις αναγκαίες προσλήψεις – πλήρης υποβάθμιση και απαξίωση της εθνικής εκπαίδευσης – όλα αυτά συνηγορούν στο ότι πραγματικά υποβαθμίζετε, στην πράξη, το δημόσιο σχολείο και τη δημόσια εκπαίδευση.

Θα ήθελα να σταθώ σε δυο σημεία ακόμα, κύριε Πρόεδρε και δεν θα κάνω κατάχρηση του χρόνου.

Έχετε μία σαφή κατεύθυνση συντηρητικής οπισθοδρόμησης, με το σχέδιο νόμου, που φέρατε. Εδώ είναι δύο τα σημεία, τα είπαμε εκτενώς και θα τα επαναλάβουμε. Δεν μπορεί κανείς, επιστημονικά και πολιτικά, να κατανοήσει τη λογική της αναγραφής της διαγωγής, στα απολυτήρια του Λυκείου, ένα στίγμα για τα νέα παιδιά, σε μια νέα πραγματικότητα, που ζει η χώρα μας – δεν είμαστε 40 χρόνια πίσω.

Επίσης, στην ίδια λογική, δεν μπορούμε να καταλάβουμε, όταν εσείς η ίδια υπερασπιστήκατε το νομοσχέδιό σας, στην ανάγκη ανάπτυξης της κριτικής σκέψης των παιδιών – και ποιος θα το αμφισβητήσει – να έρχεστε και να καταργείτε το μάθημα της Κοινωνιολογίας, όταν σε όλο τον κόσμο, σε όλη την Ευρώπη, το μάθημα της Κοινωνιολογίας είναι ενταγμένο και είναι βασικό στοιχείο και για την ανάπτυξη της κριτικής σκέψης και για τη συνολική Παιδεία, που πρέπει να δίνει στα παιδιά το εκπαιδευτικό σύστημα.

Σας αναφέραμε, οι συνάδελφοι από όλα τα Κόμματα, ότι αυτό μπορεί να συνδυαστεί και με τα Λατινικά και δεν είναι ανάγκη να το πάτε το ένα μάθημα και αυτό, που αντιπροσωπεύει, απέναντι στο άλλο.

Δύο λόγια και κλείνω, κύριε Πρόεδρε, με το θέμα των πανεπιστημίων. Η κυρία Αναγνωστοπούλου έκανε μία πλήρη τοποθέτηση, οπότε θα πω μόνο συμπληρωματικά.

Όσον αφορά στο ζήτημα των ξενόγλωσσων Τμημάτων, ξέρετε πολύ καλά, είσαστε και η ίδια διαπρεπής δικηγόρος, ότι εδώ τίθεται και νομικό θέμα πέραν του πολιτικού.

Εσείς μπορεί να λέτε ότι αποκλείονται οι Έλληνες πολίτες, αλλά ξέρετε, πολύ καλά, ότι δεν μπορεί να αποκλείσετε Έλληνες πολίτες στην εφαρμογή του Ευρωπαϊκού Δικαίου. Άρα, αυτό θα καταπέσει.

Στην ουσία, έρχεστε στη Βουλή και φέρνετε κάτι, για να ρίξετε στάχτη στα μάτια του Κοινοβουλίου και της κοινής γνώμης. Είναι άλλη η στόχευση, τα είπε η κυρία Αναγνωστοπούλου, θα επανέλθουμε και στην Ολομέλεια.

Το δεύτερο θέμα: Κυρία Υπουργέ, επειδή μιλήσατε όσον αφορά και για το νόμο Διαμαντοπούλου, για τις αρχαιρεσίες, για την εκλογή των οργάνων.

Καταρχάς, δεν υπάρχουν θέσφατα. Οι νομοθεσίες είναι για να κρίνονται στην πράξη και για τα προβλήματα.

Να σας θυμίσω ότι πρώτη η Κυβέρνηση της Νέας Δημοκρατίας, με Υπουργό τον κύριο Αρβανιτόπουλο, είναι που έκανε και αλλαγές, τότε, ως προς την εκλογή των οργάνων, αλλά πέραν αυτού, πολιτικά και νομικά μιλώντας, δεν μπορεί ούτε να αποκλείετε ένα μεγάλο μέρος του εκπαιδευτικού προσωπικού των πανεπιστημίων και εδώ θα συμφωνήσω, με την κυρία Αναγνωστοπούλου. Λυπάμαι που ο κ. Γεραπετρίτης ήρθε να κάνει μία τέτοια ομιλία, η οποία και ακαδημαϊκά έχει πρόβλημα, γιατί είναι σαφές ότι και η τότε άποψη, που διατύπωσε, αλλά και η λογική ότι μιλάει για το σύνολο της εκπαιδευτικής κοινότητας και δεν μπορεί να καταλάβει κανείς τη λογική του να εξαιρείται ένα μέρος των εργαζομένων, που προσφέρουν στην κοινότητα την πανεπιστημιακή και, κυρίως, βέβαια, το θέμα της μυστικότητας της ψηφοφορίας, όπου εδώ τίθεται και νομικό θέμα, γιατί είναι διαβλητή η μυστικότητα της ψηφοφορίας. Δεν κατοχυρώνεται, με έναν ηλεκτρονικό τρόπο, που ξέρουμε όλοι πάρα πολύ καλά, ότι αυτός ο τρόπος, στην πράξη μπορεί να δημιουργήσει και προβλήματα για τη διεξαγωγή της ψηφοφορίας, αλλά, κακά τα ψέματα, και πελατειακές σχέσεις, γύρω από το πώς θα εφαρμοστεί αυτή η ψηφοφορία.

Εμείς είμαστε αντίθετοι, κύριε Πρόεδρε, σε αυτό το νομοσχέδιο, θα θέλαμε να αποσυρθεί από την κυρία Υπουργό και να ξεκινήσει έναν ουσιαστικό εκπαιδευτικό και κοινωνικό διάλογο, που έχει ανάγκη, σήμερα, η δημόσια εκπαίδευση και το δημόσιο πανεπιστήμιο. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει η κυρία Μακρή.

**ΖΩΗ (ΖΕΤΤΑ) ΜΑΚΡΗ**: Ευχαριστώ πολύ, κύριε Πρόεδρε. Άκουσα με πολλή έκπληξη τη συνάδελφό μου, Βουλευτή του ΣΥΡΙΖΑ, την κυρία Ξενογιαννακοπούλου, να χαρακτηρίζει απομονωμένη την ηγεσία του Υπουργείου Παιδείας, επειδή, παραδοσιακά και παγίως, η εκπαιδευτική κοινότητα αντέδρασε. Αυτό είναι μια αντίδραση, που ακολουθεί όλα τα νομοσχέδια, που φέρνουν, κατά καιρούς οι Υπουργοί Παιδείας, εμείς, όμως, ξεφύγαμε, περιοριστήκαμε μόνο σε αυτήν την αντίδραση.

Μιλάμε για ένα νομοσχέδιο, που έτυχε μεγάλης διαβούλευσης, μεγάλης αποδοχής και, πολύ ορθά, διαφέρει και εγώ χαίρομαι - απαντώ στην κυρία Αναγνωστοπούλου - που υπάρχει διαφορά, μεταξύ της πολιτικής του ΣΥΡΙΖΑ και της Νέας Δημοκρατίας, γιατί αυτή είναι ευδιάκριτη και για μένα είναι αναμενόμενη και ορθή.

Σε όλα τα υπόλοιπα θέματα, το νομοσχέδιο αυτό, κυρία Υπουργέ, πιστεύω ότι θα μπορούσα εγώ, τουλάχιστον, στην τοποθέτησή μου πω, κατ΄ αρχάς ότι πλήρως τιμά και δικαιώνει τον τίτλο του για την αναβάθμιση του σχολείου. Θα το χαρακτήριζα – επαναλαμβάνω – πολύ άνετα και με μεγάλη σιγουριά, ως την «καλή διαγωγή της Νίκης Κεραμέως» και τον τίτλο αυτό δεν τον βρήκα εγώ, τον έκλεψα από ένα άρθρο, που δημοσιεύτηκε τον Απρίλιο, στην ιστοσελίδα protagon.gr και το υπογράφει η Ελευθερία Κόλλια.

Θα το χαρακτήριζα, λοιπόν, κύριε Πρόεδρε και κύριοι συνάδελφοι, ως την «καλή πολιτική διαγωγή της Νίκης Κεραμέως και των Υφυπουργών», διότι τόσο εκείνη όσο και οι συνεργάτες της δείχνουν «Διαγωγή Κοσμιοτάτη» και για να μην θεωρηθώ παρωχημένη, «εξαιρετική», με τη σύγχρονη ορολογία, γιατί είναι απολύτως συνεπείς με όσα, ως Αξιωματική Αντιπολίτευση, υποστηρίζαμε στη Βουλή και στα δημόσια φόρα, με τις προεκλογικές δεσμεύσεις της Νέας Δημοκρατίας, αλλά και με το πρόγραμμα, που τέθηκε υπόψη του ελληνικού λαού και το υπερψήφισαν.

Αυτό το νομοσχέδιο έχει πολλές και σημαντικές αλλαγές. Αυτές τις αλλαγές, όμως, δεν θα τις ψηφίσουμε απλώς, αλλά θα τις εφαρμόσουμε κιόλας και έτσι θα μπορέσει η Ελλάδα, μετά από πάρα πολλά χρόνια, να δημιουργήσει μια άλλη νοοτροπία στην ταλαιπωρημένη και από τους εκπαιδευτικούς, αλλά και από τους Υπουργούς, Παιδεία μας.

Η κατάταξη της χώρας μας στον ΟΟΣΑ είναι εξαιρετικά χαμηλή, αφού η Ελλάδα φιγουράρει, στις τελευταίες θέσεις, πίσω και από την Τουρκία. Μόλις 5η από το τέλος είναι και στην ‘Έκθεση για την εκπαίδευση του Οργανισμού PISA 2018, που δόθηκε στη δημοσιότητα, το Δεκέμβρη του 2019. Ένα υψηλό ποσοστό μαθητών των ελληνικών σχολείων, πολύ υψηλότερο από το μέσο όρο των χωρών του ΟΟΣΑ, κατατάσσεται στα χαμηλότερα επίπεδα εγγραμματισμού και στα τρία γνωστικά επίπεδα, που εξετάζονται στο διαγωνισμό, όπως είναι η κατανόηση κειμένου, τα μαθηματικά και οι φυσικές επιστήμες. Στα ίδια επίπεδα ή λίγο χαμηλότερα, βρίσκονται χώρες, όπως η Κολομβία και η Χιλή.

Αυτά τα στοιχεία, που είναι ήδη γνωστά και έχουν αναφερθεί και εδώ, νομίζω ότι αρκούν για να αντιληφθεί κανείς την αναγκαιότητα δραστικής μεταρρύθμισης, μετεξέλιξης, βελτίωσης, εκσυγχρονισμού, όποια λέξη και να διαλέξει κανείς, της εκπαιδευτικής διαδικασίας, για να μπορέσουν τα παιδιά μας, με σωστό και αποτελεσματικό τρόπο, να έχουν επάρκεια γνώσεων, να αποκτήσουν κριτική σκέψη, που προϋποθέτει ανάπτυξη νοητικής και συναισθηματικής λειτουργίας, να αναπτύξουν συνθετικές ικανότητες, που αναδεικνύουν και αποδεικνύουν την πνευματική ευρύτητα, να αποκτήσουν σύγχρονες δεξιότητες, να είναι, σε κάθε περίπτωση, κοσμοπολίτες, σε μια εποχή σαρωτικών ανατροπών στην Ευρώπη, αλλά και σε όλο τον πλανήτη.

Πρέπει, δηλαδή, το εκπαιδευτικό σύστημα να προετοιμάσει τα παιδιά για τη ζωή και τον αληθινό κόσμο κι αυτό είναι το βασικό μέλημα του εκπαιδευτικού συστήματος, όπως άλλωστε, υποστηρίζουν και οι Φινλανδοί, που έχουν δομήσει και το καλύτερο παγκοσμίως εκπαιδευτικό σύστημα.

Θα μιλήσω στην Ολομέλεια για τους θεματικούς πυλώνες, που, κατά τη γνώμη μου, θα θεραπεύσουν τα προβλήματα της εγχώριας Παιδείας και θα τοποθετηθώ, με θετικό πρόσημο, για τις πρωτοβουλίες της ηγεσίας του Υπουργείου.

Βεβαίως, θα καταθέσω και την έκπληξή μου για την αντίδραση στη λειτουργία ξενόγλωσσων πανεπιστημίων. Εσείς, κύριε Πρόεδρε, είχατε την τύχη και την τιμή, ως βραβευμένος καθηγητής, να διευθύνετε ένα τέτοιο ξενόγλωσσο τμήμα και ξέρω, επειδή φοιτούσε και ο γιος μου και ήταν μαθητής σας, ότι από τα 24 παιδιά, που είχαν τελειώσει στην τάξη εκείνη, τα 22 απορροφήθηκαν και βρήκαν αμέσως εργασία και δεν ήταν μόνο Έλληνες φοιτητές, ήταν και Κινέζοι και Αμερικανοί και από άλλες χώρες.

Σήμερα, θα σταθώ, όσο και αν σας κάνει εντύπωση, στα Λατινικά, όχι ως απάντηση στην κυρία Ξενογιαννακοπούλου, αλλά, γιατί ήταν ένα θέμα, για το οποίο και εγώ χρειάστηκε να συζητήσω με την Υπουργό, να ακούσω τις δημόσιες δηλώσεις της και να πειστώ. Είναι ένα μάθημα, που επαναφέρει το Υπουργείο. ‘Όπως είπα πριν, συζήτησα και με την ίδια την Υπουργό και με έπεισε, αλλά δεν είμαι η μόνη, που πείστηκε. Άλλοι σοβαρότεροι από μένα, όπως ο Τάκης Θεοδωρόπουλος, σχολιαστής της Καθημερινής, στις 30/5/2020, σημειώνει ότι η κίνηση αυτή έχει συμβολικό χαρακτήρα και δηλώνει την πρόθεση του Υπουργείου να ενισχύσει τη διδασκαλία των κλασικών γραμμάτων. Αναφέρει χαρακτηριστικά: «Ακόμη και αν η κίνηση παραμείνει συμβολική - το φοβάται, γιατί εκτιμά ότι χρειάζονται και σύμμαχοι γι’ αυτό- έχει την αξία της. Δείχνει ότι η ελληνική Παιδεία, όπως και η ευρωπαϊκή αρχίζει να ξυπνάει από την επιρροή της νάρκωσης, που της χορηγήθηκε, σε υπερβολικές δόσεις, τις προηγούμενες δεκαετίες, με αποτέλεσμα, σαν μεθυσμένη, να καταστρέφει όσες αξίες την είχαν στηρίξει για αιώνες.»

Επέλεξα να καταθέσω τη σύμφωνη γνώμη μου για την επαναφορά της διαγωγής και να επιχειρηματολογήσω για το μάθημα των Λατινικών, χωρίς αυτό να σημαίνει ότι άλλες προτεραιότητες για όλες τις βαθμίδες της εκπαίδευσης, δηλαδή, η μεγαλύτερη αυτονομία και ελευθερία στα σχολεία και τα πανεπιστήμια, η αξιοποίηση των μεγάλων δυνατοτήτων των εκπαιδευτικών λειτουργών, η εξωστρέφεια και η διασύνδεση, με την αγορά εργασίας, η ισότιμη πρόσβαση σε ποιοτικότερη εκπαίδευση, η έμφαση στις ήπιες και ψηφιακές δεξιότητες, η ενίσχυση των δεικτών του κοινωνικού κεφαλαίου, δεν έχουν ανάγκη επαίνου και στήριξης.

Εστίασα την τοποθέτησή μου, όπως σας είπα, στην Επιτροπή, σε αυτά τα θέματα, γιατί χρειάστηκε και εγώ να πεισθώ, να ερευνήσω, να ρωτήσω, για να τοποθετηθώ, θετικά. Γιατί, προφανώς, κύριε Πρόεδρε, η αναγκαιότητα της αξιολόγησης, για παράδειγμα, είναι conditio sine qua non, για να θυμηθώ και εγώ τα δικά μου νιάτα.

Υποστηρίζω ολόθερμα, κυρία Υπουργέ, την πρωτοβουλία σας και επιφυλάσσομαι για εκτενέστερη υποστηρικτική τοποθέτηση στην Ολομέλεια. Σας ευχαριστώ πολύ.

**ΧΡΗΣΤΟΣ ΤΑΡΑΝΤΙΛΗΣ (Προεδρεύων της Επιτροπής):**  Κυρία Μακρή, σας ευχαριστώ για την αναφορά. Η μόνη διόρθωση είναι ότι είμαι ένας απλός διδάσκων, όχι διευθυντής στο πρόγραμμα. Σας ευχαριστώ, όμως.

Το λόγο έχει η κυρία Τζούφη.

**ΜΕΡΟΠΗ ΤΖΟΥΦΗ:** Ευχαριστώ πολύ, κύριε Πρόεδρε. Κύριοι Υπουργοί, κύριοι συνάδελφοι, επέλεξα σήμερα να αναφερθώ αποκλειστικά στην τριτοβάθμια εκπαίδευση, στην οποία συνειδητά η Κυβέρνηση έχει συστηματικά επιτεθεί, από την ανάληψη των καθηκόντων της, αφού το «ξήλωμα» της δημόσιας εκπαίδευσης πρέπει να ξεκινήσει από την κορυφή της, με την κατάργηση του πανεπιστημιακού ασύλου, την αναστολή λειτουργίας 37 νέων τμημάτων των ΑΕΙ, την αναστολή της λειτουργίας 67 διετών προγραμμάτων επαγγελματικής εκπαίδευσης στα ΑΕΙ, για αποφοίτους των ΕΠΑΛ, την αναγνώριση τίτλων σπουδών των ιδιωτικών κολεγίων, ως ισότιμων των τίτλων σπουδών των ΑΕΙ και βεβαίως, με την καθιέρωση ενός νέου συστήματος μειωμένης χρηματοδότησης, προδιαγράφοντας την απόφασή της για μείωση της δημόσιας χρηματοδότησης και ασφυξία, ιδιαίτερα των περιφερειακών ιδρυμάτων.

Οι προτεινόμενες διατάξεις του παρόντος νομοσχεδίου για τα πανεπιστήμια, δυστυχώς, επιβάλλουν μια σειρά από δυσμενείς μεταβολές, που θα προκαλέσουν συγκρουσιακές συνθήκες, θα έλεγα και νομικές περιπέτειες, στα πανεπιστήμια. Ο αποκλεισμός ΕΔΙΠ, ΕΕΠ, ΕΤΕΠ και διοικητικών υπαλλήλων από τις πρυτανικές εκλογές, αλλά και από τις εκλογές κοσμητόρων σχολών, αλλά και προέδρων τμημάτων και διευθυντών τομέων, είναι μία υποχώρηση από τις βασικές, προοδευτικές και ακαδημαϊκές αρχές, που διέπουν τα πανεπιστήμια στην Ευρώπη. Υπάρχουν δεδομένα γι’ αυτό.

Δημιουργείτε, λοιπόν, ένα κλειστό και εσωστρεφές πανεπιστήμιο του οποίου η διοίκηση θα προκύπτει από ένα περιορισμένο και συγκεκριμένο αριθμό μελών ΔΕΠ του ιδρύματος. Το μοντέλο αυτό διοίκησης είναι και αντιδημοκρατικό και αναποτελεσματικό και γι’ αυτό και σε προηγούμενα νομοσχέδια Υπουργών της Νέας Δημοκρατίας, της Μαριέττας Γιαννάκου και του κ. Αρβανιτόπουλου, προβλεπόταν η ψήφος για την ανάδειξη των διοικητικών οργάνων του πανεπιστημίου στις κατηγορίες του προσωπικού, των οποίων η συμμετοχή έχει αποκλειστεί από το παρόν νομοσχέδιο. Και, φυσικά, ο ΣΥΡΙΖΑ, στο δικό του νομοσχέδιο, προέβλεπε αυτήν τη συμμετοχή και των διοικητικών υπαλλήλων και νομίζω ότι ο κ. Δελής μάλλον έκανε λάθος, ακριβώς, γιατί τοποθετήθηκε σ΄ αυτό το συγκεκριμένο θέμα, λέγοντας κάτι, που δεν είναι αλήθεια.

Δεν μπορεί τα μέλη της πανεπιστημιακής κοινότητας να διδάσκουν, να κάνουν έρευνα, να ασκούν διοίκηση, στις διεθνείς σχέσεις και στην αξιολόγηση του ιδρύματος και να μην έχουν λόγο σε καμία εκλογή – πρύτανη, ακόμη και διευθυντή τομέα. Είναι ακύρωση της πανεπιστημιακής κοινότητας. Σας εγκαλούν μία σειρά από Σύγκλητοι, του Πανεπιστημίου Ιωαννίνων, του Πανεπιστημίου Αιγαίου, του Πανεπιστήμιο Κρήτης, του Γεωπονικού Πανεπιστημίου, ακόμη και συνάδελφοι από τη Νέα Δημοκρατία. Πάρτε το πίσω.

Οι μεταβολές στο σύστημα συγκρότησης των πρυτανικών σχημάτων, επιτρέψτε μου να πω ότι υποδηλώνουν πολιτικές σκοπιμότητες. Το ζητούμενο πρέπει να είναι ένα σύστημα, που δεν θα επιβραβεύει ευκαιριακές συνεργασίες και πελατειακές σχέσεις, όπως είναι το ξεχωριστό ψηφοδέλτιο, που αντιπροσωπεύει την αντιπροσωπευτικότητα, τον πλουραλισμό, αλλά και τη λειτουργικότητα, συνεκτιμώντας την εμπειρία της διοίκησης των συναδέλφων, τις δυνατότητες εξωστρέφειας και την επιστημονική πρόοδο. Τα διαφορετικά ψηφοδέλτια εγγυώνται δημοκρατικές διαδικασίες, ενώ το ενιαίο ψηφοδέλτιο εκλογής των πρυτανικών αρχών αναδεικνύει συσπειρώσεις, όχι πάντοτε, προς όφελος του πανεπιστημίου και του συνόλου των μελών του. Αλλά ακόμη και για το διευθυντή του τομέα, με ενιαίο ψηφοδέλτιο, με τον αναπληρωτή του; Δεν έχει γίνει, ποτέ, από ιδρύσεως τομέων. Τι φοβάστε; Σας καταγγέλλει και η ΠΟΣΔΕΠ, που της αρέσουν και τα ενιαία ψηφοδέλτια, αν και τοποθετήθηκε ότι δεν τα πήγαν και άσχημα τα ξεχωριστά ψηφοδέλτια.

Επίσης, η καθιέρωση της ηλεκτρονικής ψηφοφορίας, ως μοναδικού και αποκλειστικού τρόπου, δημιουργεί ερωτήματα, ως προς τη σκοπιμότητά της. Χωρίς να αποκλείεται αυτή η δυνατότητα, σε περιπτώσεις, που δεν είναι δυνατή η πραγματοποίηση ψηφοφορίας, με φυσική παρουσία, επισημαίνεται ότι κανένα ηλεκτρονικό σύστημα δεν είναι αδιάβλητο. Εξάλλου, το δήλωσε, εμμέσως και ο Υφυπουργός Παιδείας, που παρίσταται εδώ και ότι οι διαδικασίες ηλεκτρονικής ψηφοφορίας, χωρίς τη φυσική παρουσία εφορευτικής επιτροπής, αυξάνουν την πιθανότητα αθέμιτων πιέσεων στους εκλογείς. Μπορεί η τελευταία ψήφος, κύριε Υφυπουργέ, να είναι αυτή, στην οποία πιέστηκε το μέλος ΔΕΠ και όχι η αρχική ψήφος. Επιπρόσθετα, καταργείτε τη συνάντηση των μελών ΔΕΠ για τις εκλογές, με στόχο να συζητήσουν για το μέλλον και το παρόν του πανεπιστημίου.

Για τις μεταγραφές έχουν τοποθετηθεί άλλοι συνάδελφοι, θέλω, όμως, να μιλήσω, οπωσδήποτε, για τα ξενόγλωσσα και θερινά προπτυχιακά προγράμματα. Δεν είναι καινοτομία. Ήδη, σας είπαμε ότι λειτουργούσαν προπτυχιακά προγράμματα σε πανεπιστήμια, με προϋποθέσεις διασφάλισης του ακαδημαϊσμού και του δημόσιου χαρακτήρα της ανώτατης εκπαίδευσης.

Το καινοφανές είναι ότι εισηγείστε τη δημιουργία ενός παράλληλου προγράμματος προπτυχιακών σπουδών, που ουσιαστικά θα λειτουργεί εκτός τμήματος, με επικίνδυνες ασάφειες τυπικής συγκρότησης και λειτουργίας, επιβολή διδάκτρων, χωρίς καμιά δημόσια χρηματοδότηση και με αδιαφάνεια, ως προς την επιστημονική του επάρκεια. Όλα αυτά προοιωνίζουν τη διαβάθμιση πτυχίων και επαγγελματικών δικαιωμάτων και διαμορφώνουν στο σύνολό τους, προσχεδιασμένα ελλείμματα νομιμότητας. Σύμφωνα με τη διάταξη, οι αλλοδαποί φοιτητές, αλλά και πολίτες των χωρών της Ε.Ε., θα μπορούν, πλέον, να παρακολουθούν, επί πληρωμή, προγράμματα προπτυχιακών σπουδών. Είναι θέμα μηνών μέχρι να παρέμβει, όπως έγινε και με τα κολέγια, η Ε.Ε. και να απαιτήσει ίση μεταχείριση των πολιτών της.

Επομένως, πρόκειται για δημιουργική παράκαμψη του Συντάγματος, για να επιτραπεί και στους Έλληνες πολίτες η εισαγωγή στα ξενόγλωσσα προγράμματα, φυσικά, με δίδακτρα. Αυτά, λοιπόν, τα ξενόγλωσσα προγράμματα είναι το προγεφύρωμα ιδιωτικοποίησης των προπτυχιακών σπουδών, σε συνδυασμό με τις διατάξεις με τα κολέγια, μια σκόπιμη παράκαμψη του άρθρου 16 του Συντάγματος.

Θα κάνω δυο σχόλια, για το θέμα των διπλών προγραμμάτων σπουδών. Η υιοθέτηση της φοιτητικής κινητικότητας και των συνδυασμένων ή διπλών σπουδών είχε ήδη προταθεί σε μελέτη του ΕΣΕΚΑΑΔ, τον Οκτώβριο του 2018 και εκεί, βεβαίως, υπήρχαν συνηγορικά στοιχεία, που είχαν επισημανθεί, όπως η ευνοϊκή διεθνής συγκυρία, η ενσωμάτωση των ψηφιακών τεχνολογιών, οι πρόσφορες συνθήκες, στην αγορά της εργασίας, που απαιτούν πολυμέρεια. Υπήρχαν, όμως και σοβαρές απειλές, τα φαινόμενα κόπωσης και αδυναμίας διεκπεραίωσης του κύριου εκπαιδευτικού και ερευνητικού έργου, που δημιουργούνται, με τη μείωση και τη γήρανση του προσωπικού στα ΑΕΙ. Το νομοσχέδιο υιοθετεί, επιλεκτικά, ορισμένα από τα στοιχεία, περιορίζει αυτές τις μεταρρυθμίσεις στα ξενόγλωσσα προγράμματα. Γιατί, άραγε; Πώς μπορεί να υλοποιηθεί ένα τέτοιο σχέδιο, χωρίς θεσμική ή άλλη προεργασία και χωρίς αύξηση του απαραίτητου προσωπικού και αναβάθμιση των σχετικών υποδομών στα ΑΕΙ; Δεν θα υπάρχει έμμεσος ανταγωνισμός, με τα συμβατικά προγράμματα σπουδών; Γιατί δεν είναι οργανωτής αυτής της προσπάθειας το Υπουργείο, αλλά επαφίεται στο επιχειρηματικό πνεύμα των πανεπιστημιακών, μιας τέτοιας έκτασης και σημασίας πρωτοβουλία; Γιατί δεν έχουν ενημερωθεί τα ΑΕΙ και δεν έχει ζητηθεί η γνώμη των Συγκλήτων, πριν επικυρωθεί η θεσμική κατοχύρωση των διπλών και συνδυαστικών πτυχίων; Περιμένω απαντήσεις.

Θέλω, όμως, να αναφερθώ και σε κάτι, που το θεωρώ πάρα πολύ σημαντικό και είναι το άρθρο 100. Δυστυχώς, ρώτησα και τον εκπρόσωπο της ΠΟΣΔΕΠ. Επιχειρείται στο άρθρο αυτό, η δημιουργία ενός θύλακα ερευνών, χωρίς ακαδημαϊκή λογοδοσία, για τις οποίες δεν απαιτείται έγκριση από την Επιτροπή Ηθικής και Δεοντολογίας και ‘Έρευνας των ΕΛΚΕ και παράγει μία μοναδική συνθήκη εξαίρεσης, στα παγκόσμια ακαδημαϊκά πλαίσια. Η διάταξη, που εξαιρεί τις παρεμβατικές και μη παρεμβατικές κλινικές μελέτες, από το πεδίο αρμοδιοτήτων της Επιτροπής Ηθικής και Δεοντολογίας των ΕΛΚΕ, προκαλεί σειρά ερωτημάτων, ως προς τη σκοπιμότητα, συνιστά όνειδος, για το σύνολο της ακαδημαϊκής κοινότητας και εκθέτει τα ελληνικά πανεπιστήμια, σε νομικές περιπέτειες, στις διεθνείς προσκλήσεις ερευνητικών προγραμμάτων.

Το πανεπιστήμιο χρειάζεται, σήμερα, περισσότερο από ποτέ, να ενισχυθεί από την πολιτεία και βεβαίως, αυτό θα γίνει, με την προκήρυξη νέων μελών θέσεων ΔΕΠ και λοιπού διδακτικού προσωπικού, την παύση των καθυστερήσεων, που, τεχνηέντως, επιβάλλει το Υπουργείο Παιδείας στις εκ νέου προκηρύξεις των θέσεων αφυπηρετησάντων μελών ΔΕΠ, την ενίσχυση της χρηματοδότησης και των πανεπιστημίων και της έρευνας, τουλάχιστον, στα επίπεδα του 2019 και βέβαια, κάτι που έχει να κάνει με τη συγκυρία, στη λήψη μέτρων ενίσχυσης και υποδομών των συνθηκών υγιεινής των πανεπιστημίων, ώστε να επιστρέψει η ακαδημαϊκή κοινότητα, με ασφάλεια, στα αμφιθέατρα και στα εργαστήρια και να προετοιμαστεί για κάθε ενδεχόμενο, ενόψει της νέας ακαδημαϊκής χρονιάς.

Τα ελληνικά πανεπιστήμια, μέσα στη συγκυρία του κορονοϊού, με το πλεονέκτημα της καθυστέρησης της εμπέδωσης νεοφιλελεύθερων πολιτικών και τις ενισχύσεις, με προσωπικό και χρηματοδότηση, που έλαβαν, την περίοδο 2016 - 2019, κατάφεραν, χάρη στη συνέπεια των διδασκόντων, να διατηρήσουν τη λειτουργία τους, κατά το εαρινό εξάμηνο 2019 – 2020. Οι ιατρικές σχολές, μάλιστα και οι σχολές επιστημών υγείας, με την ενδυνάμωση με θέσεις, που δόθηκαν, επιπρόσθετα, από το Υπουργείο Υγείας, επί ΣΥΡΙΖΑ, συνέβαλαν, αθόρυβα και πολύ αποφασιστικά, στην αντιμετώπιση της πανδημίας. Ενισχύστε την προσπάθεια των δημόσιων πανεπιστημίων, ώστε να εξασφαλίσουν όλα τη σταδιακή συμμετοχή τους στα ευρωπαϊκά δίκτυα των πανεπιστημίων και στη δημιουργία κοινών προγραμμάτων σπουδών.

Εξασφαλίστε πόρους χρηματοδότησης, ειδικά για τα πανεπιστήμια, από το πρόσφατα ανακοινωθέν πρόγραμμα Next Generation EU, αφού, σύμφωνα με τις αναλύσεις της Ευρωπαϊκής Οργάνωσης των Πανεπιστημίων, όσες χώρες διατήρησαν την κρατική χρηματοδότηση της έρευνας και της ανώτατης εκπαίδευσης, στην περίοδο της κρίσης, της προηγούμενης κρίσης της δεκαετίας και υπάρχουν αυτές οι μελέτες, προχώρησαν δυναμικά και διεύρυναν την απόστασή τους από τις χώρες, που έκαναν περικοπές, στη δημόσια χρηματοδότηση και έρευνα. Ο Πρόεδρος της Ευρωπαϊκής Οργάνωσης των Πανεπιστημίων σας καλεί να απαιτήσετε ενίσχυση της χρηματοδότησης και των εργαλείων της έρευνας στην Ε.Ε. - τώρα, είναι η ώρα - καθώς και της κινητικότητας ερευνητών, πανεπιστημιακών και φοιτητών, μιας κινητικότητας, που δεν θα αντιμετωπίζει τους φοιτητές, ως μεταφορείς διεθνούς οικονομικού κεφαλαίου διδάκτρων, αλλά ως ενεργούς πολίτες και μελλοντικούς επιστήμονες. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ο κ. Μάρκου έχει το λόγο.

**ΚΩΝΣΤΑΝΤΙΝΟΣ ΜΑΡΚΟΥ**: Θα σας μεταφέρω κάποιες σκέψεις, οι οποίες είμαι βέβαιος, ότι θα κάνουν την Πλειοψηφία να ανατριχιάσει και τον κ. Λοβέρδο, που ακολουθεί, μετά από μένα, ακόμα περισσότερο.

Σήμερα, μας λέτε ότι η Ελλάδα θέλει φρόνιμους νέους, γεωπόνους, μηχανικούς, γιατρούς, με αυστηρή πειθαρχία και όχι ανήσυχους, που δεν προσφέρουν καμία εκδούλευση στον τόπο. «Θα απαντήσουμε, πως δόξα τω Θεώ, οι φρόνιμοι νέοι δεν λείπουν στην Ελλάδα, οι νοικοκυραίοι του κράτους και του πνεύματος θα βρουν τριγύρω τους στρατιές. Εμείς, όμως, δεν θα αφήσουμε τη νοικοκυροσύνη να κατακτήσει την ελληνική νιότη. Αν οι άνθρωποι, που διευθύνουν, χρειάζονται πολλούς νοικοκυραίους, εμείς χρειαζόμαστε ταραγμένες ψυχές. Μα την αλήθεια, δεν βλέπουμε σε τι θα χρησιμεύει αυτός ο τόπος, αν σβήσει ολότελα το θείον πυρ». Και πριν προλάβετε να ανατριχιάσετε, να σας ενημερώσω ότι το κείμενο αυτό το υπογράφει ο Γεώργιος Θεοτοκάς, κορυφαία πνευματική προσωπικότητα του προηγούμενου αιώνα, στην Ελλάδα, αστός, όχι αναρχικός, ούτε καν αριστερός. Παίρνοντας τις τελευταίες του λέξεις, σαν έναυσμα, θέλω να σας αναφέρω και κάτι άλλο. Επισκέφτηκα, χθες, στις φυλακές Κορυδαλλού, τον κρατούμενο Δημάκη. Η περιπέτειά του, με βάση τη φιλοδοξία του και το θείον πυρ να σπουδάσει, από την πραγματικά ακατανόμαστη Γενική Γραμματέα Σωφρονιστικής Πολιτικής, είναι γνωστή.

Κύριοι Υπουργοί Παιδείας, θα μας δοθεί ευκαιρία, γιατί θα καταθέσω και σχετική ερώτηση για τα προβλήματα εκπαίδευσης στις φυλακές. Εκείνο, που ζητάω, αυτή τη στιγμή, κυριολεκτικά, σήμερα, είναι το εξής. Όπως με ενημέρωσαν, υπάρχουν νέοι κρατούμενοι, οι οποίοι θέλουν να δώσουν πανελλήνιες εξετάσεις. Δεν είναι πολλοί, αλλά είναι σεβαστοί. Δεν μπορούν, για το γεγονός ότι έχουν μεταχθεί σε άλλες φυλακές, γιατί είτε αναμένουν μια δίκη είτε γιατί έγινε μεταγωγή τους, τύπου Δημάκη, και γιατί το σχολείο, στο οποίο είναι χρεωμένοι, είναι το σχολείο της φυλακής, από την οποία μετήχθησαν και τώρα στην καινούργια φυλακή, δεν είναι ενταγμένοι στο σχολείο. Ζητούν λοιπόν – και είναι απλά ζήτημα μιας υπογραφής – για μια μέρα, να υπογραφεί και να μεταγραφούν στο σχολείο, στο οποίο, τούτη τη στιγμή, κρατούνται και όταν τελειώσει η εξεταστική περίοδος των πανελλαδικών εξετάσεων, να μεταγραφούν πάλι στο σχολείο, από το οποίο ξεκινούσαν και σπουδάζουν.

Δείξτε ένα ύστατο δείγμα ότι δεν ταυτίζεστε, με αυτή την ανεκδιήγητη Γενική Γραμματέα Σωφρονιστικής Πολιτικής. Δεν πιστεύω ότι πολλά από αυτά, που λέει ο Θεοτοκάς, θα κάνουν στην πλειοψηφία τους «Σαούλ να γίνουν Παύλοι». Τα μόνα παραδείγματα που υπάρχουν από την πλειοψηφία είναι κάποιοι, που έγιναν «από Παύλοι Σαούλ», υποτάσσοντας τις αρχές τους στο δέλεαρ της εξουσίας. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κύριος Λοβέρδος.

**ΙΩΑΝΝΗΣ – ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ**: Κύριε Πρόεδρε, θέλω να ευχαριστήσω τον κύριο Μάρκου, που αναφέρθηκε, σε μία από τις συγκλονιστικές πνευματικές φυσιογνωμίες του 20ού αιώνα, τον Γεώργιο Θεοτοκά. Πιστεύω ότι η κοινωνία μας έχει ανάγκη από νοικοκυραίους, πολλούς νοικοκυραίους. Έχει ανάγκη και από ανήσυχα πνεύματα, όπως ο Θεοτοκάς, που διακατέχονται, που εμφορούνται, από το θείο πυρ, στο οποίο αναφερθήκατε. Είναι άλλο πράγμα, όμως, το θείο πυρ, που είναι δημιουργικό και μας κάνει καλύτερους, ως ανθρώπους και άλλο πράγμα το πυρ, που σπέρνουν ορισμένοι, που βρίσκονται στις παρυφές, στο περιθώριο της κοινωνίας μας, όπως συνέβη, χθες το βράδυ, στο κέντρο της Αθήνας. Να τα ξεχωρίζουμε αυτά τα πυρά. Εγώ είμαι υπέρ του θείου πυρός. Αυτό που έφτιαξε κορυφαίες προσωπικότητες στο πνεύμα, στον πολιτισμό, στην πολιτική, στην κοινωνία, στην επιστήμη. Αλλά όχι, δεν είμαι υπέρ του πυρός των μολότοφ.

Θέλω να ευχαριστήσω, επίσης, να επικροτήσω μάλλον, τη στάση του Προέδρου της Επιτροπής, του κ. Στύλιου, ο οποίος δίνει πάνω από τον λελογισμένο χρόνο στον κάθε ομιλητή, ιδίως της Αντιπολίτευσης, όσο χρόνο θέλει, για να μιλήσει.

Συζητάμε, σήμερα, ένα πολύ σημαντικό νομοσχέδιο, στο οποίο πρέπει να έχει ο κάθε Βουλευτής το χρόνο για να μιλάει. Είναι η ώρα να μιλήσουν περισσότερο οι Βουλευτές και λιγότερο οι Υπουργοί. Πολύ καλά κάνουν και οι Υπουργοί και κρατάνε το χρόνο τους και πολύ καλά κάνουν και οι Βουλευτές και μιλούν περισσότερο, ιδίως οι Βουλευτές της Αντιπολίτευσης.

Σήμερα, άκουσα, με μεγάλη προσοχή, τους Βουλευτές του ΣΥΡΙΖΑ, γι’ αυτό το σημαντικό νομοσχέδιο, που συζητάμε, σήμερα. Άκουσα ανθρώπους, που εκτιμώ ιδιαίτερα, όπως τον κ. Φίλη, τον οποίο γνωρίζω από τότε που ήμασταν παιδιά, την κυρία Ξενογιαννακοπούλου, την κυρία Αναγνωστοπούλου και άλλους, τους οποίους εγώ προσωπικά εκτιμώ, έστω και αν διαφωνούμε. Είναι θεμιτή η διαφωνία στην κοινοβουλευτική δημοκρατία. Δεν είναι θεμιτή η υπερβολή και ο φανατισμός. Εδώ, όμως, συζητάμε με επιχειρήματα, για το καλό της πατρίδας μας, για το καλό των επόμενων γενεών. Οι πολιτικοί υπάρχουμε, οι δημοσιογράφοι υπάρχουμε, τα δημόσια πρόσωπα υπάρχουμε, για να υπηρετούμε την πατρίδα και το κοινωνικό σύνολο. Δεν υπάρχουμε, για υπηρετούμε τα προσωπικά μας συμφέροντα. Μερικές φορές, το ξεχνάμε αυτό, ή τις ιδεοληψίες μας. Ασφαλώς και υπάρχουν ιδεολογικές πολιτικές διαφορές και το νομοσχέδιο για την Παιδεία ή οτιδήποτε έχει να κάνει με την Παιδεία, είναι μοιραίο να προκαλεί και ιδεολογικοπολιτικές αντιπαραθέσεις.

Όμως, επεσήμανα και προχθές στην Επιτροπή και θα το επαναλάβω και σήμερα, ότι από τη Μεταπολίτευση και έπειτα, ως μαθητής και ως φοιτητής – γιατί εγώ γεννήθηκα το 1959, έζησα τη Μεταπολίτευση, ως μαθητής, αρχικά και μετά, ως φοιτητής, από το 1978 – έχω παρακολουθήσει όλο τον εκπαιδευτικό διάλογο και όλη αυτή την αντιπαράθεση για τα εκπαιδευτικά ζητήματα, που έχουν γίνει, από τότε. Πρέπει να παραδεχθούμε ότι από τη Μεταπολίτευση και έπειτα, ιδεολογικά και πολιτικά, στην εκπαίδευση επικυριαρχεί η Αριστερά. Οι απόψεις της Αριστεράς. Αυτό είναι δεδομένο. Ανέφερα, προχτές, το παράδειγμα με το νόμο 815, που αναγκάστηκε, τότε, η Κυβέρνηση του Κωνσταντίνου Καραμανλή – κακώς, κατά τη γνώμη μου – να τον αποσύρει, αλλά τον απέσυρε. Από τότε, που αποσύρθηκε ο νόμος, η άποψη της Αριστεράς ήταν κυρίαρχη. Πολλοί Υπουργοί Παιδείας – έχουμε εδώ, μαζί μας, τον αγαπητό σε μένα, τον κύριο Γεώργιο Παπανδρέου, πρώην Πρωθυπουργό και πρώην Υπουργό Παιδείας, ο οποίος ξέρει τα θέματα καλά και έχει προσπαθήσει και επί πρωθυπουργίας του και επί Υπουργίας του να κάνει αλλαγές στο εκπαιδευτικό σύστημα – ξέρουμε ότι πολλές φορές και οι Κυβερνήσεις του ΠΑΣΟΚ και οι Κυβερνήσεις της Νέας Δημοκρατίας λειτούργησαν φοβικά στο θέμα της εκπαίδευσης, γιατί, ακριβώς, υπήρχε η επικυριαρχία κάποιων αριστερών απόψεων. Αυτό το σύστημα, το οποίο χτίστηκε, μετά τη Μεταπολίτευση, θα μπορούσε να είναι επιτυχημένο. Είναι, όμως, επιτυχημένο; Είναι πετυχημένο το εκπαιδευτικό μας σύστημα, σήμερα; Είναι τα παιδιά μας πιο μορφωμένα απ’ ό,τι ήταν πριν; Γνωρίζουν καλύτερα ελληνικά; Γνωρίζουν καλύτερα Ιστορία; Γνωρίζουν την Ιστορία του τόπου μας; Τη Γεωγραφία του τόπου μας; Γνωρίζουν αυτά, τα οποία θα έπρεπε να γνωρίζουν; Είναι τα πανεπιστήμιά μας καλύτερα; Ο κύριος Φίλης αναφέρθηκε στην κατάταξη των ελληνικών πανεπιστημίων. Εγώ θα ανοίξω τον κατάλογο της Σαγκάης, που είναι πιο αξιόπιστη. Και μην μου πείτε ότι είναι δεξιά η κατάταξη της Σαγκάης. Βλέπω ότι τα 10 πρώτα πανεπιστήμια, είναι τα πανεπιστήμια, που βδελύσσεται ο ΣΥΡΙΖΑ. Αυτό το «κακό» Harvard, το «κακό» Tufts κ.ο.κ. Αυτά τα «κακά», που θέλουν να τα φέρουν εδώ και να κάνουν εταιρίες στα πανεπιστήμια μας, όπως οι επιχειρήσεις, όπως είπε κ. Φίλης. Αντίθετα, το Πανεπιστήμιο Αθηνών είναι στην 501η θέση. Μπορεί αυτό να ικανοποιεί τον κ. Φίλη, μπορεί να ικανοποιεί την Αριστερά. Εγώ δεν το θέλω. Θέλω να είναι μπροστά το ελληνικό πανεπιστήμιο. Το Πανεπιστήμιο της Αθήνας ή το Εθνικό Μετσόβιο Πολυτεχνείο, στη χώρα, που γέννησε το κριτικό πνεύμα, στην πόλη, που γέννησε το κριτικό πνεύμα και τη φιλοσοφία, στην Αθήνα, θα ήθελα να είναι πολύ πιο ψηλά.

Γι’ αυτόν ακριβώς το λόγο, λέω ότι αυτή τη στιγμή το σύστημά μας έχει αποτύχει και στην αξιολόγηση των πανεπιστημίων και στη μόρφωση των παιδιών μας. Εμένα σπαράζει η καρδιά μου, όταν βλέπω στην τηλεόραση νέα παιδιά να μη γνωρίζουν, στοιχειωδώς, τι έχει γίνει στην ιστορία της Ελλάδος. Δεν ξέρουν ποιος είναι ο Μέγας Αλέξανδρος. Βλέπω την ανορθογραφία που υπάρχει στο Twitter και στο Facebook, ούτε ο Μποστ δεν έγραφε έτσι! Εκεί είναι παιδιά, που έχουν βγει, από αυτό το δημόσιο σχολείο. Άρα, αποτύχαμε. Το λέει και η PISA ότι αποτύχαμε. Πρέπει να το διορθώσουμε. Θα μου πείτε το διορθώνει αυτό το νομοσχέδιο της κυρίας Κεραμέως, του κυρίου Διγαλάκη και της κυρίας Ζαχαράκη; Όχι. Δεν είπα ότι είναι η μεγάλη, η πρωτοφανής μεταρρύθμιση, που θα φέρει τα πάνω - κάτω. Είναι διατάξεις, που είναι, κατά τη γνώμη μου, προς αυτήν την κατεύθυνση. Είπα και χτες, ότι πολλές από αυτές τις διατάξεις, που είναι πράγματι προς τη σωστή κατεύθυνση, μπορεί τελικά να αποτύχουν. Μπορεί να μην πετύχουν. Γιατί υπάρχουν τόσες πολλές αντιστάσεις στη γραφειοκρατία και στο σύστημα της χώρας, που πολλά πράγματα, που θετικά τα φέρνει μια κυβέρνηση, δεν εφαρμόζονται στην πράξη.

Αλλά, για μια ακόμη φορά, ας αφήσουμε τη μεμψιμοιρία και ας δούμε την μεγαλύτερη εικόνα. Το πρόβλημά μας δεν είναι ούτε η αξιολόγηση των εκπαιδευτικών, που πρέπει να γίνει, ούτε τα εκπαιδευτικά προβλήματα, τα συνδικαλιστικά, των εκπαιδευτικών. Ούτε τα προβλήματα τα πολιτικά του κάθε Υπουργού και του κάθε Βουλευτή ή του κάθε Κόμματος. Είναι το μέλλον της κοινωνίας μας. Είναι το μέλλον των παιδιών μας. Είναι οι επόμενες γενιές, που θέλουμε να είναι καλύτερες, σε μια καλύτερη Ελλάδα. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει η κυρία Μάλαμα.

**ΚΥΡΙΑΚΗ ΜΑΛΑΜΑ**: Κύριε Πρόεδρε, κυρίες και κύριοι Βουλευτές, το νομοσχέδιο που συζητάμε, σήμερα, αναπαράγει τα ίδια αποτυχημένα συντηρητικά στερεότυπα της Νέας Δημοκρατίας για την Παιδεία, την ώρα που το Υπουργείο αγνοεί τα πραγματικά προβλήματα του εκπαιδευτικού συστήματος και η κυρία Υπουργός νομοθετεί εκ του μακρόθεν και αφ’ υψηλού, χωρίς να έχει μελετήσει όλους αυτούς τους μήνες ποιες είναι οι πραγματικές προκλήσεις για την εκπαιδευτική κοινότητα, για τους μαθητές και για τους γονείς.

Το νομοσχέδιο αυτό, υποτίθεται, ότι προάγει την αριστεία και εξυμνεί τα πρότυπα σχολεία, ενώ, ταυτόχρονα, επιβάλλει μία ακατανόητη γραφειοκρατία, μία γραφειοκρατία επιτήρησης της σχολικής ζωής και γυρνάει το εκπαιδευτικό ρολόι πολλά χρόνια πίσω, με την επαναφορά της αναγραφής της διαγωγής στα απολυτήρια. Και όλα αυτά, με φόντο τις κάμερες, που επιχειρήθηκε να εισβάλλουν στις σχολικές αίθουσες, δημιουργώντας έτσι, μια εικόνα κοινωνικού πειράματος, εποπτείας και πειθάρχησης, στο σχολικό περιβάλλον.

Αυτό, όμως, είναι το επικοινωνιακό περιτύλιγμα της όλης ιστορίας, γιατί η πραγματικότητα είναι τελείως διαφορετική και το Υπουργείο την αγνοεί, παντελώς.

Κυρία Υπουργέ, όσο και αν σας αρέσει η αριστεία, θα πρέπει να γνωρίζετε ή θα έπρεπε να σας είχαν ενημερώσει, ότι υπάρχουν ολόκληροι νομοί, στη χώρα μας, όπως ο Νομός Χαλκιδικής, οι οποίοι δεν διαθέτουν κανένα Πρότυπο και κανένα Πειραματικό Σχολείο. Στο Νομό Χαλκιδικής, αντιθέτως, φέτος, στα δυσπρόσιτα σχολεία, το Φεβρουάριο, ήρθαν οι καθηγητές των Μαθηματικών και τον Μάρτιο, τα σχολεία έκλεισαν ! Οι μαθητές, λοιπόν, στο Λύκειο της Συκιάς, του Αγίου Νικολάου, του Μαρμαρά και σε πολλά άλλα μέρη, δεν διδάχτηκαν φέτος, παρά μόνο έναν μήνα Μαθηματικά. Δεν πιστεύω να ισχυρίζεστε ότι αυτό είναι το Πειραματικό Σχολείο, που θέλετε να μας παρουσιάσετε! Εσείς, λοιπόν, λέτε σ’ αυτά τα παιδιά και στους γονείς τους ότι προσφέρετε αριστεία και, μάλιστα τους κουνάτε και το δάχτυλο, επαναλαμβάνοντας, με στόμφο, ότι θα πρέπει να αυξηθούν τα εξεταζόμενα μαθήματα για την προαγωγή των μαθητών στην επόμενη τάξη ! Τους λέτε ότι δεν δικαιούνται μεταγραφής, εάν δεν έχουν υψηλότατες επιδόσεις και, τελικά, τους λέτε ότι είναι δικό τους το πρόβλημα, τα μαθησιακά εμπόδια, που αντιμετωπίζουν και όχι ευθύνη της πολιτείας.

Με τις διατάξεις του νομοσχεδίου, επίσης, ισχυρίζεστε ότι θα επιλύσετε το πρόβλημα των κενών στα δυσπρόσιτα σχολεία και αυξάνετε τη μοριοδότηση των εκπαιδευτικών, που θα δεχτούν την τοποθέτησή τους σε αυτά. Το πρόβλημα, όμως, είναι ότι αυτή η μοριοδότηση δεν οδηγεί σε κάποια πραγματική ανταπόδοση, με δεδομένο ότι ούτε το Σεπτέμβριο, που θα μας έρθει, θα γίνουν μόνιμοι διορισμοί στην εκπαίδευση. Άρα, προς τι αυτή η μοριοδότηση; Καλείτε τους εκπαιδευτικούς, δηλαδή, να αρκεστούν στη μοριοδότηση, αλλά δεν τους λέτε πού θα μείνουν, πού θα στεγαστεί ένας αναπληρωτής, που θα κληθεί να μετακομίσει στην ορεινή Χαλκιδική, για παράδειγμα, πώς θα καλύπτει τις δικές του ανάγκες διαβίωσης!

Η δική μας εκτίμηση είναι ότι ούτε την επόμενη χρονιά τα σχολεία θα έχουν τους καθηγητές στις θέσεις τους, το Σεπτέμβριο, με το άνοιγμα και αυτό δε θα μπορείτε επικοινωνιακά να το κρύψετε, μέσα από ρητορικές νεοσυντηρητικής έξαρσης, περί διαγωγής και περί αριστείας.

Μέσα σε όλο αυτό το κυνήγι της αριστείας, κάνετε και κάτι ακόμη. «Κολλεγιοποιείτε» τα πανεπιστήμια και δημιουργείτε στα ΑΕΙ ξενόγλωσσα παράλληλα τμήματα, με δίδακτρα, παρακάμπτοντας, έτσι, το άρθρο 16 του Συντάγματος. Ξενόγλωσσα τμήματα με δίδακτρα, με διαδικασίες επιλογής, προφανώς, σε συνάρτηση με το βαλάντιο του καθενός και χωρίς επαγγελματικά δικαιώματα ή ακαδημαϊκή αναγνώριση. Ακούμε και για τηλεϊατρική, μέσω skype και άλλα αντίστοιχα ευτράπελα και, βέβαια, αναρωτιόμαστε σε ποια ανάγκη υπακούουν όλα αυτά, κυρία Υπουργέ;

Κλείνοντας, θα ήθελα να θέσω και ένα θέμα εξαιρετικά επίκαιρο, που καταδεικνύει την κυβερνητική αδιαφορία και αναλγησία. Μιλάτε, από το πρωί μέχρι το βράδυ, στα τηλεοπτικά δίκτυα, για τα αντισηπτικά στα θρανία, για τις απολυμάνσεις αιθουσών, αλλά αδιαφορείτε, πλήρως, για τις σχολικές καθαρίστριες, που καλούνται να σηκώσουν όλο αυτό το βάρος. Εάν αυτό δεν είναι υποκρισία, τότε τι είναι; Πώς θα ανταποκριθούν οι σχολικές καθαρίστριες, σε όλα αυτά τα καθήκοντα, με 300 € το μήνα; Πόσες φορές θα καθαρίσουν μία αίθουσα, με αμοιβή 1 €, ανά αίθουσα; Γιατί δε λέτε τίποτα γι’ αυτούς τους ανθρώπους, που μεριμνούν, καθημερινά, για την προστασία των μαθητών και που καλούνται να εφαρμόσουν τα υγειονομικά πρωτόκολλα, ώστε να νιώθουν ασφαλείς οι γονείς, που στέλνουν τα παιδιά τους στα σχολεία; Γιατί, πολύ απλά, όλα αυτά σας είναι αδιάφορες λεπτομέρειες!

Εμείς, λοιπόν, λέμε ότι με αυτό το νομοσχέδιο, χαϊδεύετε συντηρητικά και νεοφιλελεύθερα αυτιά, αλλά δεν προσφέρετε απολύτως τίποτα στα σχολεία, τίποτα στην εκπαιδευτική κοινότητα, τίποτα στους μαθητές. Κουνάτε τη σημαία της αριστείας, αλλά τα εκπαιδευτικά κενά διαιωνίζονται. Μιλάτε για σύγχρονη εκπαίδευση, αλλά επιστρέφετε στην αποστήθιση των Λατινικών, καταργώντας τη δυνατότητα των μαθητών να προβληματιστούν σε επίκαιρα θέματα, μέσα από την Κοινωνιολογία. Μιλάτε για ασφάλεια στα σχολεία, αλλά εφαρμόζετε συνθήκες σκλαβοπάζαρου για τις σχολικές καθαρίστριες και αυτή είναι η πολιτική σας, αυτή ήταν πάντοτε και γι’ αυτό αυτές οι ρυθμίσεις σας αποδοκιμάζονται εντονότατα και από την ίδια την εκπαιδευτική κοινότητα. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Διγαλάκης.

**ΒΑΣΙΛΕΙΟΣ ΔΙΓΑΛΑΚΗΣ (Υφυπουργός Παιδείας και Θρησκευμάτων):** Κύριε Πρόεδρε, σήμερα, θα επικεντρωθώ στα ξενόγλωσσα προγράμματα σπουδών, αλλά πριν περάσω σε αυτά, ένα – δύο μικρά σχόλια και απαντήσεις.

Μίλησα, χθες, αναλυτικά για το σκεπτικό, πίσω από τη διαδικασία και την επιλογή του εκλεκτορικού σώματος για τις εκλογές πρύτανη. Δεν θα επαναλάβω τον εαυτό μου, απλά μια παρατήρηση, κυρία Κεφαλίδου, ότι ο ν. 4009, τον οποίο γνωρίζετε ότι ψηφίστηκε από μια μεγάλη πλειοψηφία, σ’ αυτή την αίθουσα, η οποία συμπεριελάμβανε και το δικό σας Κόμμα, είχε το ίδιο εκλεκτορικό σώμα για την εκλογή πρύτανη και αντιπρυτάνεων.

Μία δεύτερη απάντηση στο σχόλιο, που ακούστηκε, για το άρθρο 100, από την κυρία Τζούφη, για την για την εξαίρεση των παρεμβατικών και μη παρεμβατικών μελετών από την Επιτροπή Ηθικής και Δεοντολογίας και Έρευνας του Ειδικού Λογαριασμού.

Στη συγκεκριμένη Επιτροπή του ΕΛΚΕ, του Ειδικού Λογαριασμού, πρέπει να εκπροσωπούνται όλα τα γνωστικά αντικείμενα και επομένως και μη ειδικοί, όσον αφορά τις κλινικές μελέτες, όμως, οι παρεμβατικές μελέτες υποβάλλονται σε έλεγχο του Εθνικού Οργανισμού Φαρμάκων, μετά από γνωμοδότηση της Εθνικής Επιτροπής Δεοντολογίας. Με αυτόν τον τρόπο, πετυχαίνει κανείς ενιαία εφαρμογή κανόνων, στο σύνολο των φορέων της ελληνικής επικράτειας και δεύτερον, συμμορφώνεται με τη νομοθεσία, αλλά και τους διεθνώς αναγνωρισμένους κανόνες και συγκεκριμένα, του Ελσίνκι. Αυτός είναι ο λόγος, πίσω από το συγκεκριμένο άρθρο.

Να περάσω τώρα στο θέμα των ξενόγλωσσων προγραμμάτων. Όσον αφορά το θέμα της συνταγματικότητας και των διακρίσεων του ευρωπαϊκού δικαίου, αναφέρθηκα εκτενέστατα, στη συζήτηση επί της αρχής του νομοσχεδίου. Εξήγησα τους λόγους, δεν θα επαναλάβω τον εαυτό μου, θα μιλήσω ξανά γι’ αυτό το θέμα στην Ολομέλεια. Δεν υπάρχει κανένα θέμα, όπως εξήγησα στην πρώτη μου ομιλία, αλλά θα μπω λίγο περισσότερο, σήμερα, στην ουσία, γιατί ακούστηκαν πολλά για τα ξενόγλωσσα προγράμματα.

Ακούστηκε, για παράδειγμα, ότι κάθε πανεπιστημιακό πρόγραμμα, τμήμα, αντιστοιχεί σε μια αναγνωρισμένη επιστήμη, Μαθηματικά, Νομική, Φυσική, ενώ τα τμήματα αυτά είναι πιο ευέλικτα, λίγο μαθηματικά, λίγο φυσική, τι θα βγάζουν, τι επαγγελματικά δικαιώματα, τι επιστημονική συγκρότηση; Ακούστηκε για εξελιγμένα διπλά προγράμματα, τα οποία θα φέρουν χρήματα σε «αετονύχηδες». Ακούστηκε, τι σημαίνει το διπλό πτυχίο, αν σημαίνει υπονόμευση του βασικού ακαδημαϊκού προγράμματος. Επίσης, ακούστηκε ότι δεν υπάρχει σύνδεση με το τμήμα. Επειδή, σήμερα, έχουμε τη δεύτερη ανάγνωση, για το θέμα της σύνδεσης με το τμήμα, και θα ξεκινήσω από αυτό, διαβάστε το σχέδιο νόμου. Θα το διαβάσω εδώ μπροστά σας, παρουσία όλων μας.

«Ίδρυση», άρθρο 82, παράγραφος 2. «Τα ξενόγλωσσα ιδρύονται με απόφαση της Συγκλήτου του Πανεπιστημίου, η οποία εκδίδεται μετά από εισήγηση της Συνέλευσης του Τμήματος του Πανεπιστημίου». Σχετικά με την οργάνωση, διοίκηση και λειτουργία των προγραμμάτων αυτών: «Αρμόδια όργανα για την οργάνωση διοίκηση και λειτουργία είναι η Σύγκλητος, η Επιτροπή του Προγράμματος και ο Διευθυντής του Προγράμματος». Πώς επιλέγεται η Επιτροπή του Προγράμματος; «Αποτελείται από επτά καθηγητές από το τμήμα ή σε περίπτωση συνεργασίας των συνεργαζόμενων τμημάτων, που είναι σχετικοί με το αντικείμενο του συγκεκριμένου προγράμματος, η Επιτροπή αυτή επιλέγεται πάλι από τη Σύγκλητο, μετά από πρόταση της συνέλευσης του τμήματος».

Για πιο παράλληλο σύστημα μιλάτε; Το τμήμα έχει πάλι τον πρωταρχικό λόγο, είτε μόνο του, είτε σε περίπτωση προγραμμάτων συνεργασίας, μαζί με τα άλλα τμήματα και τις Συγκλήτους, που έχουν και συνεργάζονται, προκειμένου να διαμορφωθούν και να λειτουργήσουν αυτά τα προγράμματα σπουδών. Κανένα παράλληλο σύστημα.

Το πανεπιστήμιό μας αξιοποιεί καλύτερα τους πόρους του. Ένα τμήμα μπορεί να δώσει ένα ή περισσότερα προγράμματα σπουδών και μεταξύ αυτών είναι και τα ξενόγλωσσα προγράμματα σπουδών. Επίσης αναφέρεται, αν διαβάσει κανείς το σχέδιο νόμου, ότι αν μέλη ΔΕΠ, ΕΔΙΠ, ΕΕΠ του τμήματος διδάξουν στα προγράμματα αυτά, αυτό είναι πέραν της υποχρέωσης τους να διδάξουν στα ελληνόγλωσσα προγράμματα σπουδών. Πρέπει, πρώτα να εξαντλήσουν τις υποχρεώσεις τους στα προγράμματα σπουδών τα ελληνόγλωσσα και στη συνέχεια, αν θέλουν, αν μπορούν, να διδάσκουν στα ξενόγλωσσα.

«Προγράμματα για αετονύχηδες». Ας δούμε λίγο την ποιότητα των προγραμμάτων. Αναφέρθηκα στη ζήτηση, επί της αρχής, θα επαναλάβω τον εαυτό μου λίγο, εδώ. Η απόφαση της Συγκλήτου για την ίδρυση αυτών των προγραμμάτων περιλαμβάνει το περιεχόμενο, το πρόγραμμα σπουδών, τον αριθμό των εισακτέων, τα κριτήρια επιλογής, γιατί και αυτό ακούστηκε, πώς επιλέγονται. Μέσα στην απόφαση, που ιδρύει το κάθε πρόγραμμα, είναι και τα κριτήρια επιλογής και θα δούμε, στη συνέχεια, πώς προχωράνε. Τέλη φοίτησης στον προϋπολογισμό, χωρίς επιβάρυνση του κρατικού προϋπολογισμού.

Μελέτη σκοπιμότητας, επιστημονική, επιστημολογική μελέτη. Όλος αυτός ο φάκελος, πριν ξεκινήσει το ξενόγλωσσο πρόγραμμα σπουδών, υποβάλλεται στην Εθνική Αρχή Ανώτατης Εκπαίδευσης. Το πιστοποιεί προληπτικά και μετά λειτουργεί και αξιολογείται και περιοδικά. Συγκρίνετε την παραπάνω διαδικασία, κυρίες και κύριοι της Αξιωματικής Αντιπολίτευσης, με αυτά, που κάνατε εσείς. Ιδρύσατε εκατοντάδες πανεπιστημιακά τμήματα, χωρίς αξιολόγηση, χωρίς τη συναίνεση των πανεπιστημίων, σε ορισμένες περιπτώσεις, νομοθετώντας, ενίοτε, με κοινοβουλευτικές τροπολογίες τελευταίας στιγμής.

Πάμε να δούμε τι κάνουμε εμείς. Ιδρύουμε τμήματα, με αξιολόγηση, με αποκλειστική απόφαση των πανεπιστημίων και όχι παρακάμπτοντας τα, χωρίς παρέμβαση του Υπουργείου, χωρίς υπουργικές αποφάσεις, χωρίς βουλευτικές τροπολογίες. Πράγματι, έχουμε πολύ διαφορετική αντίληψη για την Παιδεία.

Τρίτο θέμα. «Ευελιξία» και μη αναγνώριση των προγραμμάτων διπλής ειδίκευσης και των διπλών προγραμμάτων. Με την εμπειρία της πανδημίας, που βιώσαμε όλοι μας, είμαστε εξοικειωμένοι, με κάποιους όρους και συγκεκριμένα, με την έννοια της επιθετικής αύξησης. Κυρίες και κύριοι συνάδελφοι, δεν είναι μόνο τα κρούσματα μιας πανδημίας, που, σήμερα, αυξάνονται, με εκθετικό ρυθμό. Η γνώση αυξάνεται, σήμερα, με εκθετικό ρυθμό. Μέχρι το 1900, η ανθρώπινη γνώση διπλασιαζόταν, περίπου κάθε αιώνα. Μέχρι το τέλος του Β΄ παγκοσμίου πολέμου, ο διπλασιασμός γινόταν κάθε 25 χρόνια. Σήμερα, τα πράγματα δεν είναι τόσο απλά. Είναι πολύ πιο σύνθετα. Διαφορετικοί κλάδοι της επιστήμης έχουν διαφορετικούς ρυθμούς ανάπτυξης. Η γνώση στη νανοτεχνολογία διπλασιάζεται, σήμερα, κάθε 2 χρόνια. Κλινικές γνώσεις, κάθε 18 μήνες. Κατά μέσο όρο, διπλασιάζεται κάθε 13 μήνες, αλλά με την εμφάνιση του διαδικτύου των πραγμάτων, η γνώση θα διπλασιάζεται σε λίγο, κάθε 12 ώρες. Με την εκθετική αυτή αύξηση της γνώσης, τα παραδοσιακά πτυχία, οι αναγνωρισμένες επιστήμες, κ. Φίλη και κυρία Αναγνωστοπούλου, εξειδικεύονται ολοένα και περισσότερο, τη στιγμή που τα προβλήματα γίνονται ολοένα και πιο σύνθετα.

«Διεπιστημονικότητα» αυτή είναι η λέξη - κλειδί. Ο συνδυασμός δύο ή περισσότερων επιστημονικών κλάδων είναι απαραίτητος, για να αντιμετωπιστούν τα σύνθετα προβλήματα του 21ου αιώνα. Θα έπρεπε να το γνωρίζετε αυτό, καθώς έχετε θητεύσει στο Υπουργείο Παιδείας. Προφανώς, τα προγράμματα αυτά δεν είναι δική μας πατέντα. Δεν χρειάζεται να ψάξετε πολύ. Ρίξτε μια ματιά, αναφέρθηκαν κάποια καλά πανεπιστήμια, προηγουμένως. Εγώ είδα ένα μόνο και υπάρχουν πολλά. Αλλά ξεκινήστε από ένα, που είναι, κατά γενική παραδοχή, από τα καλύτερα, το Τεχνολογικό Ινστιτούτο της Μασαχουσέτης, το Μ.Ι.Τ.. Έχει δεκάδες τέτοια προγράμματα, δεν θα αναφερθώ σε όλα, θα αναφέρω, ενδεικτικά, λίγα από αυτά. Πτυχίο Χημείας και Βιολογίας: Προετοιμάζει μαθητές, για καριέρα στις φαρμακευτικές, βιοτεχνολογικές βιομηχανίες, βιοχημεία, μοριακή βιολογία, χημική βιολογία.

Πτυχίο Επιστήμης Υπολογιστού και Γνωσιακής Επιστήμης: Επικεντρώνεται στον αναδυόμενο τομέα των υπολογιστών, της μηχανικής μάθησης, της τεχνητής νοημοσύνης, συνδυάζοντας την επιστήμη του εγκεφάλου και την πληροφορική.

Πτυχίο στην πληροφορική, οικονομικά και επιστήμη δεδομένων: Προετοιμάζει εργαζομένους, στον αναπτυσσόμενο κλάδο της επιστήμης των δεδομένων, με την έκρηξη των μεγάλων δεδομένων.

Πτυχίο στην επιστήμη των υπολογιστών και τη μοριακή βιολογία: Είδαμε ότι κανείς, για να ετοιμάσει εμβόλια, πλέον, χρησιμοποιεί άλλες μεθόδους, που απαιτούν και γνώσεις πληροφορικής.

Πτυχίο σε ανθρωπιστικές επιστήμες, για να μην τις αφήσω παραπονεμένες και επιστήμες μηχανικού.

Πτυχίο μαθηματικών και επιστήμης των υπολογιστών. Στενά συνδεδεμένοι τομείς. Τα προβλήματα στην επιστήμη των υπολογιστών, συχνά, επιλύονται, με υπολογιστικές μεθόδους.

Βλέπετε, λοιπόν, κυρίες και κύριοι της Αντιπολίτευσης, ότι εμείς εκσυγχρονίζουμε το Ελληνικό Πανεπιστήμιο. Του δίνουμε τα εφόδια για να γίνει ανταγωνιστικό, στον 21ο αιώνα και προφανώς, θα επεκτείνουμε και τα Joint και τα double degrees στα ελληνόγλωσσα προγράμματα με το νόμο – πλαίσιο, που θα φέρουμε στην ανώτατη εκπαίδευση. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Παπακώστα Αικατερίνη.

**ΑΙΚΑΤΕΡΙΝΗ ΠΑΠΑΚΩΣΤΑ - ΠΑΛΙΟΥΡΑ:** Ευχαριστώ, κύριε Πρόεδρε. Κυρίες και κύριοι συνάδελφοι, βρισκόμαστε σήμερα, εδώ, σε μια πολύ σημαντική συνεδρίαση της Επιτροπής μας, καθώς κάθε συζήτηση για το ύφος, την ποιότητα και το περιεχόμενο της εκπαίδευσης αποτελεί υποχρέωση και συνάμα τεράστια ευθύνη όλων όσων βρισκόμαστε, σε αυτήν την αίθουσα.

Ξεκάθαρα, το νομοσχέδιο, που συζητούμε, σήμερα, έρχεται να μεταρρυθμίσει την ποιότητα της εκπαίδευσης μας, αλλά και να αναβαθμίσει σημαντικά το περιεχόμενό της. Είναι αλήθεια πως το σύστημα εκπαίδευσης πρέπει να χαρακτηρίζεται από δυναμικότητα, να αντιλαμβάνεται τις αλλαγές και να προσαρμόζεται, να εμπλουτίζεται και να καλλιεργεί την κριτική σκέψη και τις δεξιότητες των παιδιών μας.

Ως Βουλευτής, ως πολίτης, αλλά και ως μητέρα, που μαθαίνει από το παιδί της, που αντιλαμβάνεται τις ανάγκες του, που κατανοεί τις ανησυχίες του και τη δίψα του, για να δημιουργήσει σε ένα σύστημα προαγωγής της προσωπικότητάς του και όχι στείρου μιμητισμού ή επιδίωξης της ήσσονος προσπάθειας, είμαι βεβαία πως το παρόν νομοσχέδιο έχει προσανατολισμό ξεκάθαρα μεταρρυθμιστικό και οφείλουμε να δημιουργήσουμε ένα εκπαιδευτικό σύστημα, που θα επενδύει στα ίδια τα παιδιά μας, τους εκπαιδευτικούς και τις σχολικές μονάδες μας. Οφείλουμε να δημιουργήσουμε ένα εκπαιδευτικό σύστημα, που θα αναβαθμίζει την ουσία της εκπαίδευσης και θα ενισχύει την αριστεία και αυτό επιτυγχάνεται, με το νομοσχέδιο, που συζητούμε, σήμερα.

Με την παρούσα μεταρρυθμιστική τομή, επιχειρείται να γίνουν τολμηρά βήματα, εισάγοντας πολλά πιλοτικά και καινοτόμα εργαλεία, που απελευθερώνουν, κατ’ αρχήν, την ανώτατη εκπαίδευση από τον ασφυκτικό έλεγχο του Υπουργείου, καθιερώνουν την αξιολόγηση στα πανεπιστήμια, συνδέοντας τη χρηματοδότησή τους, με την παραγωγή του επιστημονικού τους έργου και ενισχύουν την έρευνα, αίροντας αγκυλώσεις της γραφειοκρατίας.

Κυρίες και κύριοι συνάδελφοι, η αναβάθμιση του σχολείου, από τα πρώτα κιόλας χρόνια του μαθητή, τα οποία είναι εξαιρετικά κρίσιμα, στη μετέπειτα εξέλιξή του, καθώς και η προτεραιότητα των μαθητών της τρίτης Λυκείου και οι πανελλαδικές εξετάσεις αποτελούν το στοίχημα, που θα κερδηθεί, από την ψήφιση του παρόντος. Έτσι, τα εργαστήρια δεξιοτήτων, με πολλές πιλοτικές θεματικές ενότητες, θα ξεκινούν πια από το Νηπιαγωγείο. Έννοιες και αξίες, όπως αυτές της συνεργασίας και της επικοινωνίας, θα διδάσκονται στα παιδιά μας από πολύ νωρίς, καθώς επίσης, θα αναπτύσσεται η κριτική σκέψη και η πρωτοβουλία, με καινοτόμες μεθόδους διδασκαλίας, που θα ενισχύουν τη βιωματική μάθηση.

Παράλληλα, δομούμε το νέο σύστημα, πάνω σε τέσσερις πυλώνες, που αφορούν το ευ ζην, το περιβάλλον, την κοινωνική συναίσθηση και ευθύνη, καθώς και τη δημιουργική σκέψη και πρωτοβουλία και πάνω σε αυτούς τους πυλώνες στηρίζονται οι θεματικές ενότητες, που αποτελούνται, από τα μαθήματα της Αγγλικής Γλώσσας, της Ρομποτικής, του Επαγγελματικού Προσανατολισμού, της Σεξουαλικής Διαπαιδαγώγησης, τους Κανόνες Οδικής Ασφάλειας και της Νεανικής Επιχειρηματικότητας.

Στη δευτεροβάθμια εκπαίδευση, ξεκινώντας από το Γυμνάσιο, επαναφέρουμε τη βάση του 10. Βάζουμε τέλος στις διπλές προαγωγικές εξετάσεις, το καλοκαίρι και τέλος, στη διπλή αγωνία του μαθητή.

Εννοείται ότι η συγκεκριμένη ρύθμιση αφορά τόσο το λύκειο όσο και το γυμνάσιο. Στο λύκειο, η μείωση των ωρών διδασκαλίας της Γ΄ Λυκείου θα βάλει, επιτέλους, τέλος στα επτάωρα, στα πανελλαδικώς εξεταζόμενα μαθήματα, στην τελευταία τάξη του Λυκείου. Με την εισαγωγή του μαθήματος γενικής Παιδείας, ιστορία ή μαθηματικά, μειώνονται παράλληλα οι ώρες διδασκαλίας στα τέσσερα μαθήματα, που εξετάζονται, πανελλαδικώς, ανάλογα με την ομάδα προσανατολισμού του κάθε μαθητή. Η ερευνητική εργασία από το γυμνάσιο αποτελεί μια προσπάθεια, που προσφέρει μια διαφορετική διαδικασία στην αξιολόγηση των μαθητών, ώστε να προετοιμάζονται καλύτερα και για την ακαδημαϊκή τους πορεία. Παράλληλα, επαναφέρεται η Τράπεζα Θεμάτων, η οποία και αποτελεί τη δεξαμενή, που περιλαμβάνει μια σειρά εξεταζόμενων θεμάτων, ταυτόχρονα, επαναφέροντας τις πανελλαδικές εξετάσεις, οι συντελεστές βαρύτητας σε δύο μαθήματα ανά σχολή ή τμήμα ή εισαγωγική κατεύθυνση.

Όσον αφορά δε τα πρότυπα σχολεία, που πολύς λόγος γίνεται από την Αντιπολίτευση, η Αντιπολίτευση, ο ΣΥ.ΡΙΖ.Α., ειδικότερα, μας ψέγει για την πολιτική μας στα πρότυπα και πειραματικά σχολεία. Ισχυρίζεται, πως δήθεν πάμε να δημιουργήσουμε σχολεία δύο ταχυτήτων. Τεράστια ανακρίβεια, που μάλλον βασίζεται στη λογική της «ρετσινιάς» για την αριστεία.

Τα πρότυπα είναι σχολεία δευτεροβάθμιας εκπαίδευσης, ενώ τα πειραματικά μπορεί να είναι σχολεία της πρωτοβάθμιας και της δευτεροβάθμιας εκπαίδευσης. Πρόκειται για δύο διακριτούς τύπους και δίκτυα σχολείων, τα οποία, ωστόσο, αποτελούν από κοινού ένα εκπαιδευτικό εργαστήριο, με πιλοτικές εφαρμογές και καινοτόμες εκπαιδευτικές πολιτικές, με σκοπό να συμβάλουν στη συνολική αναβάθμιση του εκπαιδευτικού μας συστήματος. Στόχος δε της Κυβέρνησης, από την επόμενη χρονιά, είναι η αύξηση των προτύπων σχολείων σε 24 και η αύξηση των πειραματικών σχολείων σε 38.

Κυρίες και κύριοι συνάδελφοι, με το μεταρρυθμιστικό νομοσχέδιο, που συζητούμε σήμερα, κάνουμε ακόμη μία τομή. Αναμορφώνουμε τα οικονομικά και κοινωνικά κριτήρια των μεταγραφών των φοιτητών, ενισχύοντας τη μοριοδότηση, σε ορισμένες κοινωνικές ομάδες, όπως οι τρίτεκνοι, οι πολύτεκνοι και τα ορφανά παιδιά, ενώ, παράλληλα, εισάγουμε δύο νέες καινοτομίες, τη βάση μεταγραφής, η οποία ορίζεται πια στα 2.750 μόρια. Ο φοιτητής, για να μπορέσει να λάβει τη μετεγγραφή, δεν πρέπει να πληροί μόνο τα οικονομικά και κοινωνικά κριτήρια, αλλά να έχει λάβει και μία βαθμολογία, που βρίσκεται κοντά στην βάση εισαγωγής της σχολής, που θέλει να εισαχθεί. Όμως, και σ’ αυτή τη περίπτωση, που ο μαθητής δεν μπόρεσε να επιτύχει τα ανάλογα μόρια για τη σχολή της μετεγγραφής, που αρχικά, ήθελε, το νέο σύστημα δεν τον αποκλείει, αντιθέτως, στο δεύτερο κύκλο των μετεγγραφών, του δίνεται η δυνατότητα να δηλώσει κάποιο άλλο τμήμα παρεμφερούς αντικειμένου με αυτό των ενδιαφερόντων του.

Αγαπητοί συνάδελφοι, η Κυβέρνηση, εμείς όλοι στη συμπολίτευση, στη Ν.Δ., πιστεύουμε ότι η εκπαίδευση είναι δικαίωμα, αλλά και καθήκον της πολιτείας. Αποτελεί αφετηρία για το μέλλον και οδηγός των εξελίξεων, για τις επόμενες γενιές. Πρώτιστος στόχος του Πρωθυπουργού μας, Κυριάκου Μητσοτάκη, και του Υπουργείου Παιδείας, αλλά και όλων ημών των Βουλευτών της συμπολίτευσης, αποτελεί, με τη δέσμη αυτή των μεταρρυθμιστικών μέτρων του νομοσχεδίου της εκπαίδευσης, που εισάγονται, να δώσουμε στους μαθητές και φοιτητές καλύτερες προϋποθέσεις εκπαίδευσης. Να τους εμπνεύσουμε, να θέτουν υψηλούς στόχους, τους οποίους θα επιτύχουν, μόνο, συνδυάζοντάς τους, με πνευματική, ψυχική και σωματική καλλιέργεια. Οι εποχές άλλαξαν. Αυτά που θεωρούνταν καινοτόμα χθες, αποτελούν παρωχημένες θεωρήσεις του σήμερα. Οφείλουμε να αντιληφθούμε τις πραγματικές ανάγκες, πέρα από συντεχνιακές λογικές και στατικές αντιλήψεις. Είναι η ώρα, επιτέλους, της δυναμικής αναπροσαρμογής, που κατανοεί, σχεδιάζει και εφαρμόζει. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Πασχαλίδης.

**ΙΩΑΝΝΗΣ ΠΑΣΧΑΛΙΔΗΣ:** Το παρόν νομοσχέδιο επιδιώκει τη συνολική αναβάθμιση του εκπαιδευτικού συστήματος, που αφορά στην αναδιοργάνωση και απλούστευση των λειτουργιών και διαδικασιών όλων των βαθμίδων της εκπαίδευσης, βασισμένο σε τρεις άξονες. Πρώτον, στην αναμόρφωση των προγραμμάτων σπουδών, δεύτερον, στις στοχευμένες παρεμβάσεις, για την ενίσχυση του παρεχόμενου εκπαιδευτικού έργου και τρίτον, στις οργανωτικές και βελτιωτικές ρυθμίσεις στην ανώτατη εκπαίδευση. Η μεγάλη αυτή προσπάθεια, που γίνεται από το Υπουργείο Παιδείας, αποσκοπεί στον εκσυγχρονισμό και στην ανανέωση ολόκληρου του φάσματος της εκπαίδευσης και στην αναβάθμιση της ποιότητάς της, στοχεύοντας σε μια ολόπλευρη ανάπτυξη των ικανοτήτων και των δεξιοτήτων του μαθητή, καθώς και στην προετοιμασία του, ώστε να αναλάβει υπεύθυνο ρόλο, μέσα στη σύγχρονη κοινωνία, μέσω των εργαστηρίων δεξιοτήτων, ήδη, από το νηπιαγωγείο, αλλά και της αναδιάρθρωσης των εκπαιδευτικών προγραμμάτων, τόσο του γυμνασίου όσο και του γενικού λυκείου.

Ενδεικτικά, αναφέρω την εισαγωγή των αγγλικών στα νηπιαγωγεία, που προβλέπεται, στο άρθρο 2. Την ενίσχυση της διδασκαλίας της πληροφορικής, των ξένων γλωσσών, των κλασικών γραμμάτων και της φυσικής αγωγής, όπως προκύπτει από το άρθρο 3. Αλλά και σύμφωνα με το άρθρο 5, την επαναφορά της αναγραφής του χαρακτηρισμού της διαγωγής, στους τίτλους σπουδών της δευτεροβάθμιας εκπαίδευσης, με στόχο πάντα την ενίσχυση της υπευθυνότητας του ατόμου.

Όσον αφορά στο γυμνάσιο, αξίζει να σημειωθεί ο εξορθολογισμός των προϋποθέσεων προαγωγής και απόλυσης των μαθητών και αναφέρομαι στο άρθρο 4 του νομοσχεδίου, σύμφωνα με το οποίο, η βαθμολογική βάση είναι το 10, σε κάθε μάθημα ή 13 κατά μέσο όρο, ενώ προστίθεται και το όριο των μαθημάτων, τέσσερα, προκειμένου να έχει ένας μαθητής τη δυνατότητα επανεξέτασης στις εξετάσεις του Σεπτεμβρίου. Επιπλέον, η εισαγωγή στη δημιουργική συνθετική εργασία, ξεκινάει από το γυμνάσιο, με τους μαθητές να εξοικειώνονται, πριν ξεκινήσουν τις ερευνητικές εργασίες στο Λύκειο, ενώ δίνεται ένα τέλος στις διπλές προαγωγικές εξετάσεις, το καλοκαίρι. Οι προαγωγικές θα δίνονται στο τέλος της σχολικής χρονιάς και οι μαθητές, εφόσον δεν έχουν λάβει τον απαραίτητο βαθμό για την προαγωγή τους, θα εξετάζονται πάλι, το Σεπτέμβριο. Η συγκεκριμένη ρύθμιση αφορά το Λύκειο όσο και το γυμνάσιο.

Όσον αφορά τώρα το Λύκειο, κατά τα άρθρα 7, 8 και 9 του νομοσχεδίου, αυξάνονται κατά ένα τα γραπτώς εξεταζόμενα μαθήματα στη Β’ και Γ’ Λυκείου. Οι μαθητές προάγονται και απολύονται, εφόσον έχουν γενικό μέσο όρο, τουλάχιστον 10, αντί του 9,5 που ισχύει, μέχρι σήμερα. Οι μαθητές θεωρητικής κατεύθυνσης στη Γ’ Λυκείου θα παρακολουθήσουν υποχρεωτικά και Μαθηματικά και θετικής κατεύθυνσης, θα παρακολουθήσουν Ιστορία, τη λεγόμενη λογική του κόντρα μαθήματος. Οι συντελεστές βαρύτητας, στα πανελλαδικώς εξεταζόμενα μαθήματα, επανέρχονται, στον υπολογισμό μορίων, με στόχο να αποφευχθούν τα κακώς κείμενα της απαλοιφής τους από την προηγούμενη Κυβέρνηση και να ευθυγραμμιστούν οι εξετάσεις με το ειδικότερο αντικείμενο κάθε πανεπιστημιακού τμήματος.

Ακόμα, επανασυστήνεται ο θεσμός της Τράπεζας Θεμάτων διαβαθμισμένης δυσκολίας, με στόχο την ποιοτική αναβάθμιση της παρεχόμενης εκπαίδευσης. Η Τράπεζα θα περιλαμβάνει σειρά εξεταζόμενων θεμάτων, τα οποία θα κατηγοριοποιούνται σε δύο επίπεδα, ανά βαθμό δυσκολίας, ώστε να τα συμβουλεύονται οι μαθητές και να εξασκούνται και στις ενδοσχολικές εξετάσεις θα επιλέγονται υποχρεωτικά δύο από τα θέματα από αυτήν.

Σημαντική και η πρόληψη για τη διεύρυνση του θεσμού των πρότυπων σχολείων και πειραματικών σχολείων, όπως αναλύεται, στα άρθρα 10 έως 23 του παρόντος νομοσχεδίου, όπως και ρυθμίσεις για την ενίσχυση της ασφάλειας στο σχολικό περιβάλλον, με τη θεσμοθέτηση του Συμβούλου Σχολικής Ζωής. Ειδικότερα, η εισαγωγή των μαθητών στην Α’ τάξη του πρότυπου γυμνασίου και πρότυπου γενικού λυκείου, γίνεται έπειτα από εξετάσεις ή δοκιμασία δεξιοτήτων. Τα πρότυπα σχολεία, όπως άλλωστε και τα πειραματικά, στελεχώνονται από εκπαιδευτικούς αυξημένων ακαδημαϊκών προσόντων όλων των κλάδων και ειδικοτήτων της δημόσιας εκπαίδευσης, οι οποίοι τοποθετούνται, με θητεία στα σχολεία αυτά.

Θα ήθελα, επίσης, να αναφερθώ και υπό την ιδιότητά μου, ως εκπαιδευτικού, στη θεσμοθέτηση της εσωτερικής και εξωτερικής αξιολόγησης των εκπαιδευτικών, εκφράζοντας την ικανοποίησή μου, επιτέλους, να εισάγεται ένας θεσμός, που θα διασφαλίζει την ποιότητα της παρεχόμενης πρωτοβάθμιας και δευτεροβάθμιας εκπαίδευσης.

Συνοψίζοντας, θα ήθελα να τονίσω ότι λαμβάνοντας υπόψη τα νέα δεδομένα στην αγορά εργασίας, το παρόν νομοσχέδιο επιδιώκει να δημιουργήσει ένα νέο εκπαιδευτικό σύστημα, που θα εφοδιάσει το σημερινό μαθητή και αυριανό εργαζόμενο, με όλα εκείνα τα εφόδια, που θα τον εντάξουν ομαλά και δημιουργικά στην επαγγελματική και κοινωνική ζωή. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κ. Φωτήλας.

**ΙΑΣΩΝ ΦΩΤΗΛΑΣ:** Ευχαριστώ, κύριε Πρόεδρε. Κατά την τοποθέτησή μου, στην επί της αρχής συζήτηση του νομοσχεδίου, κινήθηκα σε δύο κατευθύνσεις. Από τη μία πλευρά, ανέδειξα από το σαφώς θετικό χαρακτήρα των ρυθμίσεων, που επιφέρει το νομοσχέδιο, στην αναβάθμιση της λειτουργίας των δημόσιων σχολείων, κυρίως, αλλά και των πανεπιστημίων. Μάλιστα, η Υπουργός και οι δύο Υφυπουργοί, με τις εμπεριστατωμένες ομιλίες τους, εξειδίκευσαν, αναλυτικά. Δεν θέλω να επεκταθώ στις πρόνοιες του νομοσχεδίου, θα έχουμε άλλωστε την ευκαιρία να μιλήσουμε και στην Ολομέλεια.

Η δεύτερη κατεύθυνση, στην οποία κινήθηκα και έκανα έκκληση, στο τέλος της ομιλίας μου, ήταν η ανάγκη να ακουστούν συγκεκριμένες προτάσεις. Κι αυτό, γιατί, όντως, το εύρος των ρυθμίσεων, που εισάγονται, είναι μεγάλο και είναι ανάγκη όλες οι πολιτικές δυνάμεις να συνεισφέρουν στο διάλογο.

Σε αυτήν την έκκληση, άκουσα παρεμβάσεις, όπως της κυρίας Κεφαλίδου, από το Κίνημα Αλλαγής, που συνεισέφεραν στο διάλογο, με τις όποιες συμφωνίες και διαφωνίες. Δυστυχώς, όμως, η Αξιωματική Αντιπολίτευση, ο ΣΥ.ΡΙΖ.Α., όχι μόνο δεν συνεισέφερε θετικά, αλλά, τουναντίον, καταστροφολογούσε. Και είμαι αναγκασμένος να αντικρούσω τα επιχειρήματα όσων απίστευτων άκουσα, ειδικά για την επέκταση του θεσμού των δημόσιων πρότυπων και πειραματικών σχολείων στη χώρα μας.

Πρόκειται, πραγματικά, για μια προσπάθεια συνειδητής διαστρέβλωσης από τον ΣΥ.ΡΙΖ.Α., όσων θεσπίζονται, σήμερα, με την υποκρισία του Εισηγητή και συναδέλφων Βουλευτών του να έχει ξεφύγει από κάθε όριο.

Γίνομαι πιο συγκεκριμένος. Άκουσα τον Εισηγητή του ΣΥ.ΡΙΖ.Α., τον κ. Φίλη, να μιλά με τον πιο σκαιό τρόπο για τη λειτουργία των πρότυπων και πειραματικών σχολείων, στη χώρα μας, λέγοντας επί λέξει – το διαβάζω από τα πρακτικά – «Τα πρότυπα και πειραματικά σχολεία αποτελούν ένα καρκίνωμα στα σπλάχνα της δημόσιας εκπαίδευσης, που απομυζά και τρέφεται από την αφαίμαξη των άλλων σχολείων». «Το ξαναλέω», συνεχίζει, «σχολείο που δεν έχει καλούς και κακούς μαθητές, δεν προχωράει». Δηλαδή, κύριε Φίλη, στα πρότυπα και πειραματικά σχολεία, τα παιδιά, τα οποία μπαίνουν μέσα, δεν μπαίνουν, με βάση τις φορολογικές δηλώσεις των γονιών τους, μπαίνουν είτε με εξετάσεις είτε με κλήρωση και το γεγονός, ότι σε αυτά τα σχολεία, έχουμε ποσοστό επιτυχίας 96%, 97%, 98% στα Ανώτατα Ιδρύματα ΤΕΙ και ΑΕΙ, τι σημαίνει; Ότι είναι κακά; Και για να γίνουν καλύτερα, πρέπει να τους πάμε και μερικούς «κακούς» μαθητές, ούτως ώστε να μειώσουμε το ποσοστό επιτυχίας; Πραγματικά, δεν μπορώ να αντιληφθώ πώς το εννοείτε.

Άκουσα, επίσης, με κατάπληξη συνάδελφο της Αξιωματικής Αντιπολίτευσης, και μάλιστα από την Αχαΐα, να διατυπώνει ιστορικές ανακρίβειες και να κάνει ακροβασίες για το θεσμό των δημόσιων πρότυπων σχολείων, στη χώρα μας. Είπε συγκεκριμένα, ότι αφού ιδρύθηκαν, το 1936 - υπονοώντας, προφανώς, ότι ιδρύθηκαν την εποχή του Δικτάτορα Μεταξά - και αφού καταργήθηκαν, το 1986, επί ΠΑΣΟΚ, δηλαδή, άρα – όπως το ξαναδιαβάζω από τα πρακτικά - «κάτι μας λέει αυτό, για να μην ξεχνάμε το τι έχει γίνει σ’ αυτήν την κοινωνία». Δηλαδή, η κυρία Αναγνωστοπούλου μας λέει ότι ο θεσμός των δημόσιων πρότυπων σχολείων στη χώρα μας είναι εκτός από ρετσινιά και φασιστικός ! Μα, τι λέτε; Συνειδητοποιείτε, στο ελάχιστο, τι λέτε;

Κατ’ αρχάς, διατυπώνετε μισές αλήθειες. Διότι τα σχολεία αυτά, ειδικά τα τρία ιστορικά είναι ιδρυμένα από τον 19ο αιώνα. Η Ιωνίδειος Σχολή, στον Πειραιά, το 1847, η Βαρβάκειος Πρότυπος Σχολή, το 1860, η δε Ζωσιμαία Σχολή, το 1833. Το 1926, η Ζωσιμαία Σχολή εντάχθηκε στη δημόσια εκπαίδευση και το 1936, για άλλους λόγους, που μπορούμε, αν θέλετε, κάποια στιγμή, να τους κουβεντιάσουμε, αναλυτικά, εντάχθηκαν υποχρεωτικά στη δημόσια εκπαίδευση και επεκτάθηκαν, μαζί με τα πρότυπα γυμνάσια.

Θυμίζω ότι είχαν ιδρυθεί και λειτουργούσαν, με υποδειγματικές συνθήκες οργανωτικής δομής, επιστημονικής επάρκειας του εκπαιδευτικού δυναμικού, εφαρμογής διδακτικών πρακτικών και μάλιστα, αρχικά, είχαν και σχετική διοικητική αυτοτέλεια, με Διευθυντή Επόπτη, Γενικό Επιθεωρητή Μέσης Εκπαίδευσης. Και έρχεστε, σήμερα, να μας πείτε ότι οι συγχωρεμένοι μεγάλοι ευεργέτες του έθνους, ο Βαρβάκης, ο Ιωνίδης οι αδελφοί Ζωσιμά, που άφησαν ολόκληρη την περιουσία τους στο ελληνικό δημόσιο, για να γίνουν μεταξύ άλλων και πρότυπα σχολεία, ήταν τι; Πνευματικοί ταγοί του φασισμού; Στ’ αλήθεια πιστεύετε ότι εμείς σήμερα, όπως και η κυρία Διαμαντοπούλου - που σωστά επανέφερε το θεσμό, το 2011 - είμαστε οπαδοί ολοκληρωτικών καθεστώτων;

Πραγματικά, υπάρχει πάτος, σε αυτόν τον ολισθηρό κατήφορο; Αλλά ας το ακούσουν αυτό οι γονείς, στην Πάτρα, που κάνουν αγώνα και θυσίες, για να πάνε τα παιδιά τους στα πρότυπα και πειραματικά σχολεία, ότι κατά την άποψη της συναδέλφου του ΣΥ.ΡΙΖ.Α., το πρότυπο σχολείο έχει φασιστικές ρίζες ! Χρήσιμο είναι να βγάλουν τα συμπεράσματά τους.

Και επιπλέον, το ενδιαφέρον σας για τα δημόσια σχολεία είναι λίαν υποκριτικό. Γιατί, αν σήμερα δεν επεκταθεί ο θεσμός των πρότυπων σχολείων, αυτό που θα καταφέρουμε, είναι να φύγουν τα παιδιά αυτά από τα δημόσια σχολεία και να πάνε σε ιδιωτικά. Αυτό έδειξε η πραγματικότητα, όταν καταργήσατε τα δημόσια πρότυπα, το 2015. Να, ποιο θα είναι το πραγματικό ταξικό αποτέλεσμα.

Και εγώ, προσωπικά, δεν έχω καμία εναντίωση, απέναντι στα ιδιωτικά σχολεία. Θεωρώ, πραγματικά, ότι και αυτά συμβάλλουν στη δημόσια εκπαίδευση. Δεν ξέρω, αν συμφωνείτε μαζί μου, κύριε Φίλη, νομίζω ότι δεν συμφωνείτε, απόλυτα, αλλά είναι απόλυτα υγιές το να μην συμφωνείτε, μαζί μου, σε αυτό το θέμα. Αυτό που είναι ίσως προβληματικό, είναι ότι δεν συμφωνείτε με τον αρχηγό σας, ο οποίος στέλνει τα παιδιά του, σε πανάκριβα, ξένης χώρας, σχολεία, ιδιωτικά.

Άρα, προφανώς, μεταξύ σας είναι το πρόβλημα για το ποια είναι καλά και ποια είναι κακά. Στα σχολεία, που πηγαίνουν τα παιδιά του κυρίου Τσίπρα, έχουν 99% επιτυχία. Να τους πάμε και κανένα κακό μαθητή ! Και μη φωνάζετε για την τηλε- εκπαίδευση και όλες αυτές τις μπούρδες, για τα προσωπικά δεδομένα. Στα ιδιωτικά, δεν είπατε κουβέντα, μόνο για τα δημόσια είχατε να πείτε κουβέντα. Του Τσίπρα τα παιδιά δεν αισθανόντουσαν ότι παραβιάζονται τα προσωπικά τους δεδομένα; Στηρίζουμε τα δημόσια πρότυπα και πειραματικά σχολεία, για πραγματικά αναβαθμισμένη δημόσια εκπαίδευση, στην Ελλάδα. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κ. Φωτήλα. Ο κ. Βερναρδάκης και μετά ο κ. Χιονίδης και θα κλείσει η Υπουργός τη συνεδρίαση.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ:** Ευχαριστώ, κύριε Πρόεδρε. Δεν θα κάνω μία τοποθέτηση, θα επιφυλαχθώ για την Ολομέλεια, γιατί έχει γίνει, ήδη, μία αναλυτική κουβέντα και έχουν εκφραστεί όλες οι πλευρές. Θέλω να μείνω σε πέντε βασικά διευκρινιστικές ερωτήσεις, πάνω στο νομοσχέδιο και θα ήθελα πραγματικά και την Υπουργό, όταν θα κλείσει, αλλά και στην Ολομέλεια, να έχουμε κάπως πιο σαφείς απαντήσεις.

Η πρώτη ερώτηση είναι λίγο πιο προσωπική και επιστημονική. Αναφέρεται σε όλη την πολιτική ηγεσία, όχι μόνο στην κυρία Υπουργό. Απ’ όλη τη συζήτηση, που έχει γίνει, θα ήθελα πραγματικά να γνωρίζω ποια είναι η άποψη, η οποία τελικά εκφέρεται και σε προσωπικό επίπεδο, για το μάθημα της Κοινωνιολογίας. Είναι πολύ ενδιαφέρον να ακούσουμε, πέρα από το νομοσχέδιο, με βάση και τη συζήτηση, που έχει γίνει και τη διαβούλευση και τις παρατηρήσεις, που έχουν υπάρξει, τι πραγματικά πιστεύει η πολιτική ηγεσία γι΄ αυτό το ζήτημα.

Η δεύτερη ερώτηση έχει να κάνει με κάτι άλλο, πέραν της Κοινωνιολογίας. Έχουμε τις γεωφυσικές επιστήμες, έχουμε το μάθημα Γεωλογία και Διαχείριση Φυσικών Πόρων. Έχουμε τις ενστάσεις των φορέων, έχουν στείλει και στην Επιτροπή Μορφωτικών Υποθέσεων τις αντιρρήσεις τους. Το ερώτημα είναι αυτά τα μαθήματα, γιατί εξοβελίζονται; Εάν υπάρχει, ας πούμε, μια ιδεοληψία, στην περίπτωση της Κοινωνιολογίας, που δεν θέλω να το πιστέψω ότι υπάρχει, εδώ τι υπάρχει, ακριβώς; Υπάρχει μια ρητορική για την εθνική πολιτική, για την κλιματική αλλαγή, για την τρωτότητα των πόλεων, για την αναβάθμιση των κινδύνων. Και ξαφνικά, ένα μάθημα, που βρίσκεται στον πυρήνα αυτής όλης της πολιτικής, εξοβελίζεται. Πραγματικά, θα ήθελα να ξέρω τι σκέφτεται η πολιτική ηγεσία γι΄ αυτό το ζήτημα.

Το τρίτο ζήτημα, το περίφημο ζήτημα του αποκλεισμού των ΕΔΙΠ, ΕΤΕΠ, του ειδικού επιστημονικού προσωπικού, από τις διαδικασίες εκλογής. Εδώ, έχουμε κάτι παράδοξο. Ενώ στην αρχική διαβούλευση, οι φορείς αυτοί αποκλείονταν από την εκλογή πρυτάνεως, μετά τη διαβούλευση και αφού είχαμε μια αρνητική τοποθέτηση όλων των σχολίων, σχεδόν, έχουμε μία επέκταση του αποκλεισμού αυτού και στους Κοσμήτορες και στους Προέδρους των τμημάτων, αλλά και στους Διευθυντές Τομέων.

Εδώ θέλω να ξέρω, πραγματικά, τι σκέφτεται η πολιτική ηγεσία, διότι ακούστε τώρα τι γίνεται. Με δεδομένο ότι υπάρχει μια γήρανση του πανεπιστημιακού προσωπικού και έχουμε, στην πραγματικότητα, όχι μία πυραμίδα βαθμίδων, δηλαδή, λέκτορες, επίκουροι, αναπληρωτές και πρωτοβάθμιοι καθηγητές, έχουμε μια υπερσυσσώρευση πια, μετά από τόσα χρόνια, στην βαθμίδα του πρωτοβάθμιου καθηγητή και δεδομένου, βεβαίως, ότι δεν έχουμε αναπλήρωση ούτε των συνταξιοδοτήσεων ούτε νέου προσωπικού ακαδημαϊκού, στην πραγματικότητα, με αυτήν την πολιτική, έχουμε μία επιστροφή στο καθεστώς του προ του νόμου - πλαίσιο του 1982, που αποτελεί, αν θέλετε, και την ιδρυτική πράξη του νέου νεοτερικού ελληνικού πανεπιστημίου.

Δηλαδή, έχουμε ένα είδος επαναφοράς της έδρας. Πραγματικά, θα ήθελα να ξέρω ποια είναι η τοποθέτηση της πολιτικής ηγεσίας, απέναντι στην αντικειμενική αυτή κατάσταση, η οποία υπάρχει. Ειρήσθω εν παρόδω, στο ελληνικό πανεπιστήμιο, σήμερα, δεν έχουμε μόνο αυτές τις επιστημονικές κατηγορίες διδακτικού προσωπικού, που είναι τεχνικό, επιστημονικό προσωπικό. Έχουμε και τους μεταπτυχιακούς υποτρόφους, έχουμε και τους μεταδιδακτορικούς, έχουμε και τους διδακτορικούς.

Δηλαδή, εδώ η επιστημονική κοινότητα του πανεπιστημίου έχει διευρυνθεί πάρα πολύ. Και, βεβαίως, είθισται να ξέρουμε όλοι ότι στα πανεπιστήμια συλλειτουργούν όλες αυτές οι ειδικότητες. Άλλωστε, γνωρίζετε όλοι και όσοι είσαστε ακαδημαϊκοί, αλλά και όσοι δεν είσαστε, ότι πολλές φορές στα άρθρα τα επιστημονικά, τα οποία ανακοινώνονται, στα μεγάλα επιστημονικά περιοδικά, πολλές φορές, να μην πω τις περισσότερες, υπάρχουν συνυπογραφές όλων αυτών των προελεύσεων των επιστημονικών. Εδώ, λοιπόν, έχουμε μια επαναφορά στο καθεστώς της έδρας. Θα ήθελα, πραγματικά, να δω τι σκέφτεται η πολιτική ηγεσία, πάνω σε αυτό το ζήτημα.

Το τέταρτο θέμα, για το διεθνές πανεπιστήμιο. Δεν έχω καταλάβει ποια είναι η πολιτική του Υπουργείου, πάνω στο θεσμό του διεθνούς πανεπιστημίου, το οποίο, ειρήσθω εν παρόδω, είναι καινοτομία, είναι εξωστρέφεια, βεβαίως, όμως, είναι και δωρεάν δημόσια εκπαίδευση.

Αντ΄ αυτού, έχουμε τη φιλολογία, περί των ξενόγλωσσων τμημάτων, θα τα συζητήσουμε όλα αυτά και στην Ολομέλεια, αλλά έχω μια απορία, πραγματικά και η οποία μου γεννήθηκε από την τοποθέτηση του κ. Διγαλάκη. Εφόσον το Υπουργείο Παιδείας θα φέρει ένα νόμο – πλαίσιο, στο επόμενο διάστημα, που θα ρυθμίσει όλα αυτά τα θέματα της ανώτατης εκπαίδευσης, γιατί βιάζεται, σήμερα, να περάσει σε ένα άρθρο, αν θέλετε, συγκεκριμένο, μεμονωμένο, όλη αυτή την ιστορία των ξενόγλωσσων τμημάτων; Εγείρονται μια σειρά από ζητήματα. Τα δίδακτρα θα διαμορφώνονται ελεύθερα; Θα έχουν πλαφόν;

Δεύτερο ζήτημα. Πόσα τέτοια ξενόγλωσσα προγράμματα σπουδών θα μπορεί να ιδρύσει το κάθε τμήμα; Είναι, επίσης, ένα ζήτημα. Διότι, αν παραδείγματος χάριν, είναι ελεύθερος και ο αριθμός, τότε πράγματι, διαμορφώνεται μια συνθήκη να έχουμε παράλληλο ιδιωτικό πανεπιστήμιο, μέσα στο δημόσιο πανεπιστήμιο.

Εν πάση περιπτώσει, εφόσον έχετε την πρόθεση να φέρετε ένα νόμο - πλαίσιο συνολικής ρύθμισης, γιατί το κάνετε, σήμερα, βιαστικά, σ’ αυτή την υπόθεση; Είναι μια ερώτηση περισσότερο, για να καταλάβω το πώς κινείται στο σκεπτικό του το Υπουργείο Παιδείας.

Και η τελευταία ερώτηση και κλείνω, που θα ήθελα να απαντηθεί. Η προηγούμενη Κυβέρνηση άφησε ένα πρόγραμμα προσλήψεων, τις περίφημες 15.000 προσλήψεις και στην ειδική και στη γενική αγωγή. Προχώρησε η ιστορία των προσλήψεων στην ειδική αγωγή. Τι γίνεται με τις άλλες προσλήψεις; Είναι ένα κομβικό ζήτημα. Τι προγραμματισμός υπάρχει; Ποια δέσμευση υπάρχει από το Υπουργείο; Τι ακριβώς θα συμβεί; Διότι αυτό τώρα το θέμα συνδέεται και με την πολιτική, που έχει αναπτυχθεί από άλλους συναδέλφους, της αύξησης του αριθμού των εκπαιδευτικών, ανά τμήμα.

Σκοπεύει το Υπουργείο Παιδείας να προχωρήσει; Σε τι χρονικό ορίζοντα; Στην επόμενη διετία; Στην επόμενη τριετία; Στην επόμενη πενταετία; Ποιος θα είναι ο ορίζοντας αυτής της πολιτικής; Αν προχωρήσει, βεβαίως ή αν υπάρχει μια άλλη προτεραιότητα, η οποία έχει αυτή τη στιγμή, αναπτυχθεί και δεν την γνωρίζει και το Σώμα.

Αυτά και βεβαίως ελπίζω σε όλα αυτά να επανέλθουμε και στην Ολομέλεια, με αναλυτικές πια, επί της ουσίας τοποθετήσεις. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Τον λόγο έχει ο κ. Χιονίδης.

**ΣΑΒΒΑΣ ΧΙΟΝΙΔΗΣ:** Ευχαριστώ πολύ, κύριε Πρόεδρε. Κυρία Υπουργέ, κυρία Υφυπουργέ, είναι πολύ σημαντικό το να κάνεις πράγματα και να κάνεις πράγματα, σε σχέση με αυτά, τα οποία έχεις υποσχεθεί. Έχω μαζί μου το πρόγραμμα, για το οποίο ψηφίστηκε η συγκεκριμένη Κυβέρνηση του Κυριάκου Μητσοτάκη και δεν βλέπω να αποκλίνουμε σε κάτι από αυτά, στα οποία έχουμε δεσμευθεί. Άρα, θεωρούμε ότι είναι σε θετική κατεύθυνση. Σαφώς και ακουγόντουσαν και ακούγονται οι διαφορετικές απόψεις, χρήσιμες, οι οποίες, όμως, δεν μπορούν να εφαρμοστούν, γιατί η δέσμευσή μας είναι εκεί. Είναι δέσμευση πια αυτό που γίνεται.

Αυτό που ήθελα να αναφερθώ είναι ότι είναι πολύ σημαντικό, καταλυτικής σημασίας, αυτό που δεν μπόρεσε να περάσει καμία κυβέρνηση ούτε του Γεωργίου Παπανδρέου, που βρίσκεται εδώ, ο κύριος Πρόεδρος, ούτε άλλων κυβερνήσεων, που προσπάθησαν να κάνουμε το ιδιωτικό πανεπιστήμιο.

Αυτό, λοιπόν, περνά με έναν άψογο, συνταγματικά, τρόπο και γίνονται ξενόγλωσσα τμήματα. Αυτή είναι μεγάλη τομή, η οποία θα φέρει εδώ πανεπιστήμια, ώστε να υπάρχει ώσμωση, μεταξύ των ελληνικών πανεπιστημίων, που είναι σε υψηλή στάθμη, μαζί με άλλα πανεπιστήμια, ώστε να μπορέσουμε να πετύχουμε το ευκταίο, να μπούμε στην 200άδα, μια σειρά πανεπιστημίων, ώστε να αποτελέσει πόλο έλξης.

Έχω αναφέρει, επανειλημμένως, ότι ένα από τα πράγματα, που «πουλάει» το Ηνωμένο Βασίλειο, εκτός την υγεία, το ποδόσφαιρο, τη μουσική, αυτό που εξάγει είναι Παιδεία και αυτό το κομμάτι είναι ιδεατό για εμάς, γιατί εμείς δεν θα χρειαστούμε να διαφημίσουμε ιδιαίτερα, αρκεί να αποδείξουμε, όπως απέδειξε αυτή η Κυβέρνηση ότι είναι συνεπής, συντεταγμένη σε ένα στόχο και έχει πρώτο στόχο την Παιδεία.

Αυτό που θα ήθελα να προτείνω στην κυρία Υπουργό είναι ότι μεταξύ αυτών των οποίων μπαίνουν, σε αυτό το νομοσχέδιο, η εξοικείωση με δεξιότητες των μαθητών, μια χρήσιμη δεξιότητα θα ήταν η εκμάθηση, να γράφουν τα παιδιά από πολύ μικρή ηλικία, στον ηλεκτρονικό υπολογιστή, χωρίς να βλέπουν το πληκτρολόγιο. Είναι σημαντικό το να μπορούμε να μιλούμε. Δεν υπάρχει άλλος τρόπος άμεσα να μεταφέρει κάποιος τη γρήγορη σκέψη από την γρήγορη γραφή στο πληκτρολόγιο.

Κυρία Υπουργέ, θα θέλαμε οπωσδήποτε, αυτό το κομμάτι, το οποίο θα είναι πάρα πολύ χρήσιμο, να αποκτήσουν τα παιδιά αυτή τη δεξιότητα και μπορεί να περάσει και σε αυτό το σχέδιο νόμου, ώστε να μπορούν να γράφουν, γρήγορα και αποτελεσματικά.

Το δεύτερο κομμάτι, στο οποίο θα ήθελα να αναφερθώ, είναι ότι ζούμε, παρόλο που ο εγγραμματισμός είναι περιορισμένος, σε σχέση με τις τεχνολογίες και την ψηφιακή εποχή, θα ήταν χρήσιμος, ως μάθημα, πλέον, διακριτό, το να υπάρχει η εκμάθηση των νέων τεχνολογιών της τέταρτης βιομηχανικής επανάστασης. Ήδη, είμαστε εκεί και καλή είναι η ρομποτική, δεν διαφωνούμε, με τα προκάτ αυτά, τα οποία υπάρχουν και γίνεται δουλειά, αλλά είναι πολύ σημαντικό, όταν μάθουν τις διαδικασίες τα παιδιά του γυμνασίου, για να είναι έτοιμα στα επόμενα χρόνια σαν φοιτητές και σαν πολίτες τι σημαίνει “Blockchain”, τι σημαίνει “ai”, τι σημαίνει “internet of things” και μια σειρά άλλων θεμάτων, τα οποία είναι χρήσιμα.

Βέβαια, για να φτάσουμε εκεί, θα πρέπει να υπάρχει εγγραμματισμένο συγκεκριμένο προσωπικό, το οποίο να έρθει να έρθει να διδάξει αυτά και όχι γενικότερα, μάθημα Πληροφορικής. Επομένως, εδώ μπαίνει ένα ζήτημα του εγγραμματισμού των δημοσίων υπαλλήλων, γενικότερα, που είναι ένα ζήτημα μείζον, αλλά πριν από όλα, επειδή η Παιδεία είναι το πρώτο κομμάτι, που πρέπει να ενδιαφέρει και ενδιαφέρει τη συγκεκριμένη Κυβέρνηση και το συγκεκριμένο Υπουργείο, είναι ότι πρέπει να υπάρξει πρόβλεψη εγγραμματισμού, πρώτα, των διδασκόντων, δασκάλων και καθηγητών και ερωτώ, αν υπάρχει στην πρόθεση του Υπουργείου να υπάρχει αυτή η προσπάθεια εγγραμματισμού τμήματος, τουλάχιστον, των διδασκόντων;

Και δύο θέματα, τα οποία πιθανόν θα πρέπει να προβλεφθούν. Το πρώτο κομμάτι αφορά στις μεταγραφές, όπου γίνεται μια αξιολόγηση και αξιοποίηση. Έχουμε δει πάρα πολλές φορές να έρχονται άνθρωποι, οι οποίοι πήγαν να σπουδάσουν, στη Βουλγαρία, στα διάφορα ξενόγλωσσα πανεπιστήμια και εντός ενός έτους, αυτό είναι κάτι διαχρονικό, να επιστρέφουν, ιδιαίτερα στις ιατρικές σχολές και στις άλλες σχολές, οι οποίες έχουν υψηλή ζήτηση και υψηλή βαθμολογία. Να υπάρξει μέριμνα σε αυτό το κομμάτι, που πιστεύω ότι θα μεριμνήσει το Υπουργείο, αυστηρή μέριμνα, ώστε να μπορέσουμε να υπάρχει πραγματική ισότητα και διαφάνεια,

Και όσον αφορά ένα ακόμη θέμα, το οποίο, πολλές φορές αντιμετωπίζουν, ιδιαίτερα οι διευθυντές των σχολείων: Όλοι οι άνθρωποι, σε αυτή τη ζωή, μπορεί να έχουμε κάποια στιγμή κάποια ψυχική διαταραχή είτε νευροφυτικές διαταραχές είτε κάτι άλλο. Αυτή η αξιολόγηση θα πρέπει να γίνεται, όπως γίνεται σε ευαίσθητους κλάδους, όπως, πιθανόν η Αστυνομία. Πρέπει να υπάρχει μια λογική ψυχομετρικών τεστ ή κάτι άλλο, ώστε να μπορούν άτομα, τα οποία έτυχε στη ζωή τους να διδάσκουν και να έχουν αυτού του τύπου τις διαταραχές, με ποιον τρόπο, εύκολα, να μπορέσουμε να βοηθήσουμε, γιατί τα παιδιά μας είναι το ευαίσθητο κομμάτι, πάνω στο οποίο πατάει η κοινωνία του αύριο.

Και κάτι τελευταίο. Είναι πολύ σημαντικό - υπάρχει, βέβαια, στο σχέδιο νόμου - με αιτήματα να υπάρξει μια καλύτερη διασπορά χωρική των πειραματικών και των προτύπων σχολείων, γιατί, εκεί, πράγματι, χρειάζεται η πίεση από πάνω προς τα κάτω, για να γίνει αντιληπτό το πόσο σημαντικά και χρήσιμα είναι, αλλά να φτάσουν μέχρι την εσχατιά της Ελλάδος, έστω και αν αυτό κοστίζει περισσότερο, έστω και αν αυτό είναι πιο δύσκολο, αξίζει τον κόπο να γίνει και πιστεύω ότι με τις πρωτοβουλίες, που παίρνετε, θα γίνει.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Υπουργός.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε. Ευχαριστώ θερμά, όλους τους συναδέλφους, αλλά και τους εκπροσώπους φορέων για τα γόνιμα σχόλια, κατά τη διάρκεια αυτής της εκτενέστατης, θα έλεγα, συζήτησης του νομοσχέδιου, για την αναβάθμιση σχολείου και άλλες διατάξεις.

Ένα νομοσχέδιο, το οποίο αποτελεί συλλογικό προϊόν, προϊόν συλλογικής δουλειάς της Υφυπουργού, της κυρίας Ζαχαράκη, του Υφυπουργού, του κυρίου Διγαλάκη, των Γενικών Γραμματέων, όλης της πολιτικής ηγεσίας, με την πολύτιμη συνδρομή των Βουλευτών, των φορέων, όλων όσων έχουν εκφράσει απόψεις της εκπαιδευτικής κοινότητας και της κοινωνίας εν γένει.

Θα ήθελα να απαντήσω σε σχόλια, που τέθηκαν, κατά τη διάρκεια της συζήτησης. Πρώτον, ως προς τη διαδικασία της διαβούλευσης, εν μέσω πανδημίας. Ακούσαμε κριτική, ότι το νομοθέτημα περνάει στα κρυφά, ότι δεν είναι γνωστό στην κοινωνία, ότι δεν έγινε συζήτηση. Ποια είναι η πραγματικότητα: Το νομοσχέδιο είχε παρουσιαστεί, από το Φεβρουάριο, πριν το ξέσπασμα της πανδημίας. Το παρουσιάσαμε στο Υπουργικό Συμβούλιο και αμέσως μετά στους συντάκτες, βγάλαμε ανακοινώσεις, δελτία τύπου. Μόνο στα κρυφά, δεν θέλαμε να περάσει. Δεν κατατέθηκε, αμέσως, τότε, λόγω της πανδημίας. Παρουσιάστηκε, δύο μήνες αργότερα, σε αναλυτική συνέντευξη τύπου και εν συνεχεία, τέθηκε σε δημόσια διαβούλευση για τη μέγιστη διάρκεια, που προβλέπεται.

Η διαβούλευση αυτή, όπως ξέρετε, προβλέπεται να είναι ηλεκτρονική και η διαβούλευση αυτή έλαβε χώρα, μια εποχή, που όλοι ήταν μπροστά στον υπολογιστή τους ή ήταν σπίτι τους. Εξ ου και το ρεκόρ συμμετοχής στην ηλεκτρονική διαβούλευση.

Ακολούθησαν συναντήσεις και συζητήσεις με θεσμικούς φορείς, έγιναν αλλαγές στο νομοσχέδιο, ενσωματώνοντας γόνιμα σχόλια, που είχαμε λάβει, από φορείς και από πολίτες και μέλη της εκπαιδευτικής κοινότητας.

Ο διάλογος, πλέον, είναι σε κοινοβουλευτικό επίπεδο. Ενσωματώνουμε σχόλια, που ακούστηκαν, αυτήν την εβδομάδα - θα κατατεθούν αναλυτικές νομοτεχνικές βελτιώσεις - και κυρίως, περιμένουμε συγκεκριμένες προτάσεις επί διατάξεων από τους εκπροσώπους των Κομμάτων.

Θέλω, όμως, εδώ να θίξω ένα παράδοξο. Από τη μία - και αναφέρομαι κυρίως στο ΚΙΝΑΛ, στο σημείο αυτό - μας κατηγορείτε ότι δεν νομοθετούμε, ότι έχουμε, λέει, καθυστερήσει να φέρουμε όλα τα νομοσχέδια, όλο το πρόγραμμα Παιδείας της τετραετίας. Μας λέτε, για παράδειγμα, ότι δεν έχουμε φέρει το νομοσχέδιο για τα στελέχη και την επαγγελματική εκπαίδευση, δηλαδή, ότι μέσα σε αυτούς τους εννέα μήνες, δεν φέραμε όλα αυτά τα νομοσχέδια. Από την άλλη, όμως, μας κατηγορείτε, που νομοθετούμε, εν μέσω πανδημίας. Τελικά, θέλετε να νομοθετούμε ή δεν θέλετε;

Η απάντηση είναι η εξής: Το κράτος έχει συνέχεια και παρά την πανδημία και παρά το ότι κληθήκαμε να αντιμετωπίσουμε μια πρωτοφανή κρίση, πρωτοφανή υγειονομική κρίση, η οποία είχε πολύ σοβαρές συνέπειες, σημαντικότατες συνέπειες, στην εκπαίδευση και παρά το ότι το ανθρώπινο δυναμικό του Υπουργείου - υπό αντίξοες συνθήκες γι’ αυτό, γιατί και αυτό υπολειτουργούσε, λειτουργούσε, με πολύ μειωμένο προσωπικό και ασχολήθηκε, σε πολύ μεγάλο βαθμό, με το να προσαρμοστεί η εκπαίδευση στα νέα δεδομένα, να μεταφερθεί, δηλαδή, το σύνολο της εκπαιδευτικής διαδικασίας από τη φυσική τάξη στο διαδίκτυο – παρά, λοιπόν, όλες αυτές τις αντιξοότητες ναι, κυρία Κεφαλίδου, ετοιμάζουμε νομοσχέδια, ταυτόχρονα, με τη διαχείριση αυτής της πολύ δύσκολης κρίσης. Ακολουθούν νομοσχέδια, ανάμεσα σε άλλα, για τα στελέχη εκπαίδευσης, για την επαγγελματική εκπαίδευση, για την τριτοβάθμια εκπαίδευση. Όλα θα γίνουν.

Ως προς την εισαγωγή δραστηριοτήτων, στα αγγλικά, στα νηπιαγωγεία, ακούστηκε κριτική, την άκουσα με πολύ ενδιαφέρον, ότι είναι πολύ νωρίς, ότι υπάρχει ανησυχία, σύγχυση για τα παιδιά. Ο ΣΥΡΙΖΑ έλεγε μέχρι χτες, ότι μόνο τρεις είναι οι χώρες, όπου εφαρμόζεται αυτό. Φέραμε στοιχεία επίσημα της «Ευρυδίκης». Η απάντηση τώρα ποια είναι, ότι αυτές οι 14 χώρες, όπου ήδη εφαρμόζεται αυτό, δεν φτάνουν, αλλά επειδή εξαντλούνται τα επιχειρήματα, περάσαμε στις θεωρίες συνωμοσίας ! Από τις τρεις χώρες, που δήθεν, εφαρμόζονταν τα αγγλικά, πήγαμε στις 14, ούτε οι 14 φτάνουν, οπότε, πλέον έχουμε επικαλεστεί τις θεωρίες συνωμοσίας.

Εμείς, αγαπητοί κύριοι συνάδελφοι, στις θεωρίες συνωμοσίας, απαντούμε με στοιχεία. Επειδή με ρωτήσατε, κύριε Φίλη, εάν έχω διαβάσει τις έρευνες, ασφαλώς και έχω διαβάσει τις έρευνες. Η έρευνα μεταξύ του 2015 – 2019 δείχνει ότι από 3 χώρες το 2015, πλέον σε 14 χώρες ακριβώς υπάρχει ενασχόληση, με δεύτερη ξένη γλώσσα, από την προσχολική ηλικία και δη από τα τρία. Αυτό ακριβώς δείχνουν οι έρευνες και μάλιστα, οι επιστήμονες έχουν εξηγήσει ότι κατά τη διάρκεια της προσχολικής ηλικίας, τίθενται τα θεμέλια της μάθησης της σκέψης, όλων των νοητικών διαδικασιών. Πολύ απλά, τα παιδιά είναι σφουγγάρια και δεν κάνουμε αρκετά, ως πολιτεία, για να τους δώσουμε τα εφόδια εκείνα, που χρειάζονται, σε αυτά τα τόσο κρίσιμα χρόνια.

Έρευνες έχουν αποδείξει ότι τα παιδιά, που εκτίθενται, σε περισσότερες από μία γλώσσες αποκομίζουν πολλαπλά γνωστικά οφέλη, όπως η επίλυση προβλημάτων, η ευελιξία σε γνωστικές ικανότητες, οι ικανότητες επικοινωνίας, η δημιουργικότητα, η πολιτισμική συνείδηση. Υπάρχει Έκθεση του Χάρβαρντ, το 2014, αλλά δεν ξέρω, γιατί μπορεί και εκεί να υπάρξει κάποια θεωρία συνωμοσίας.

Σε σχέση με τη μητρική γλώσσα, επειδή άκουσα ότι «Μα, δεν είναι σε όλες τις χώρες τα αγγλικά». Αυτό είναι το θέμα, αν διδασκόμαστε αγγλικά ή γαλλικά;

Οι έρευνες, συγκεκριμένα, δείχνουν ότι το σχετικό εδώ είναι η δεύτερη γλώσσα, η οποία, μάλιστα, με βάση τις έρευνες, η πρώιμη απόκτηση δεύτερης γλώσσας αυξάνει τις επιδόσεις στη μητρική γλώσσα των παιδιών. Τα πράγματα είναι δεδομένα, είναι παγκόσμια τάση. Από το 2000 και μετά και ιδίως την τελευταία δεκαετία, η εκμάθηση ξένων γλωσσών εισάγεται σε όλο και μικρότερες ηλικίες και οι χώρες, στις οποίες εφαρμόζεται αυτό από τα 3 έτη, συμπεριλαμβάνουν χώρες, όπως το Βέλγιο, η Βουλγαρία, η Εσθονία, η Ισπανία, η Κύπρος, η Κροατία, το Λουξεμβούργο, η Πορτογαλία, η Ρουμανία, η Φιλανδία - το φινλανδικό σύστημα, για το οποίο τόσο μιλάμε, όλοι μιλάμε για τη Μάλτα.

Δεν μιλάμε για διδασκαλία, μιλάμε για πρώτη επαφή και εξοικείωση με την αγγλική γλώσσα, υπό τη μορφή δραστηριοτήτων. Μιλάμε για χρήσιμα εφόδια, για τη μετέπειτα ζωή του παιδιού.

Μου έκανε, μάλιστα, εντύπωση μια αποστροφή του κ. Δελή, ότι λίγο - πολύ, γιατί κόπτεστε, αφού τα παιδιά έχουν παραστάσεις στα αγγλικά από την τηλεόραση, από τα παιχνίδια κ.ο.κ.. Κύριε Δελή, εκεί μαθαίνουμε γράμματα, στην τηλεόραση στα παιχνίδια και στα ηλεκτρονικά παιχνίδια, με αυτόν τον τρόπο;

Για εμάς τα γράμματα μαθαίνονται στο σχολείο και γι΄ αυτόν ακριβώς το λόγο επιμένουμε ότι στα κρίσιμα χρόνια της προσχολικής εκπαίδευσης οφείλει η πολιτεία να εστιάσει περισσότερο, κατά τα οποία τα παιδιά είναι πραγματικά σφουγγάρια.

Στα Εργαστήρια Δεξιοτήτων, όπως έχουμε πει, εισάγονται νέες θεματικές, το υποχρεωτικό Ωρολόγιο Πρόγραμμα Νηπιαγωγείων, Δημοτικών και Γυμνασίων από το αμέσως επόμενο σχολικό έτος.

Στόχος των δεξιοτήτων είναι να ενισχυθεί η καλλιέργεια ήπιων δεξιοτήτων, δεξιοτήτων ζωής, δεξιοτήτων τεχνολογίας και επιστήμης. Ναι, το σχολείο έχει βασική αποστολή να μάθει γράμματα στα παιδιά, τη μετάδοση γνώσεων. Δεν είναι, όμως, μόνο αυτή η αποστολή του σχολείου. Κατά τη γνώμη μας, είναι να βγάλει στην κοινωνία πιο σφαιρικά διαμορφωμένους πολίτες, να καλλιεργήσει αυτές τις δεξιότητες στους νέους μας, που θα τους είναι τόσο πολύτιμες, όταν μεθαύριο βγουν στην κοινωνία, βγουν στην αγορά εργασίας.

Άκουσα ότι λίγο - πολύ αυτό είναι η Θεματική Εβδομάδα. Δεν είναι η Θεματική Εβδομάδα, κύριε Φίλη και δεν είναι, πρώτα από όλα, γιατί ο ίδιος ο τίτλος το αποδεικνύει, δεν είναι μία εβδομάδα, είναι η σχολική ζωή από το Νηπιαγωγείο, το Δημοτικό, το Γυμνάσιο. Όλα αυτά τα χρόνια, τα οποία θεωρούμε εξαιρετικά πολύτιμα και για τα οποία οφείλει το σχολείο, κατά τη γνώμη μας, να καλλιεργεί και δεξιότητες στους νέους. Δεν είναι, λοιπόν, μόνο για μία εβδομάδα οι δεξιότητες, δεν είναι μια δράση, που γίνεται καμιά βδομάδα και μετά φεύγει, δεν είναι προαιρετικό και δεν είναι μόνο στο Γυμνάσιο.

Αυτό που είχατε ξεκινήσει εσείς ήταν χωρίς πρόγραμμα, χωρίς επιμόρφωση, χωρίς κατάρτιση, χωρίς πρόβλεψη για ουσιαστική καλλιέργεια δεξιοτήτων, αποσπασματικά και πρόχειρα.

Είναι πολύ σημαντικό ότι έγινε μια ανοιχτή πρόσκληση, με τόσο μεγάλη ανταπόκριση, 313 φορείς κατέθεσαν εκπαιδευτικό και επιμορφωτικό υλικό για τις συγκεκριμένες θεματικές. Έχουμε ερωτηθεί ποιοι θα το διδάσκουν; Στο νηπιαγωγείο οι νηπιαγωγοί, στο Δημοτικό οι δάσκαλοι, στο Γυμνάσιο οι καθηγητές θα διδάσκουν τις νέες δεξιότητες.

Είπε η κυρία Κεφαλίδου ότι δεν προσθέτουμε ώρες, στα εργαστήρια δεξιοτήτων. Προσθέτουμε τέσσερις ώρες στο Εργαστήριο Δεξιοτήτων, στην Πέμπτη και Έκτη Δημοτικού, στα πιλοτικά προγράμματα, ακριβώς και μία ώρα, σε κάθε τάξη του Γυμνασίου.

Αναφέρθηκε η κυρία Μάλαμα, από το ΣΥΡΙΖΑ, για τις ρυθμίσεις. Είπε, συγκεκριμένα, ότι άργησε να έρθει εκπαιδευτικός, σε δυσπρόσιτο σχολείο της Χαλκιδικής. Κυρία Μάλαμα, δυστυχώς, δεν είστε εδώ, αλλά ξέρετε, γιατί άργησε; Γιατί η Κυβέρνηση σας είχε καταργήσει τη διπλή μοριοδότηση, για τις δυσπρόσιτες περιοχές. Μια ρύθμιση, που εμείς επαναφέρουμε, το θεωρούμε αυτονόητο ότι πρέπει να υπάρχει διπλή μοριοδότηση για τους εκπαιδευτικούς εκείνους, που υπηρετούν σε σχολεία δυσπρόσιτων περιοχών.

Επίσης, η κυρία Μάλαμα έκανε και μια αναφορά στο προσωπικό καθαριότητας και στην αδιαφορία, λέει, της Κυβέρνησης. Να θυμίσω τι έχει συμβεί, με το προσωπικό καθαριότητας.

Λίγο πριν γίνουν, οι εκλογές της 7ης Ιουλίου, μέσα στον Ιούνιο, όλως τυχαίως, εν μέσω προεκλογικής περιόδου, ο ΣΥΡΙΖΑ αποφάσισε να εντάξει το προσωπικό καθαριότητας στα βαρέα και ανθυγιεινά και καλώς έπραξε. Τι δεν έκανε, όμως; Δεν εξασφάλισε τα κονδύλια, που απαιτούνται ακριβώς, γι΄ αυτήν τη μετάταξη. Αυτό έκανε ο ΣΥΡΙΖΑ για το προσωπικό καθαριότητας ! Μόνο στα λόγια – και στις πράξεις, όταν ήρθε η ώρα να πληρωθούν τα κονδύλια, τα κονδύλια αυτά δεν υπήρχαν, πουθενά !

Και επειδή αναφερθήκατε συγκεκριμένα στις ρυθμίσεις, αναφορικά με την επαναλειτουργία των σχολείων για το προσωπικό καθαριότητας. ΄Όσο επαναλειτουργούσαν μόνο τα Γυμνάσια και τα Λύκεια, είχαν γίνει ειδικές ρυθμίσεις, προκειμένου το προσωπικό καθαριότητας, το οποίο εργάζεται, σε άλλες μη λειτουργούσες δομές, όπως τα Δημοτικά, τα Νηπιαγωγεία, τα ΚΑΠΗ, οι Παιδικοί Σταθμοί, να μπορούν να υπηρετούν ακριβώς, να λειτουργούν, να δουλεύουν στα Γυμνάσια και στα Λύκεια.

Τώρα, που επαναλειτουργούν αυτές οι δομές, τα Δημοτικά και τα Νηπιαγωγεία, εδώ πραγματικά, σε εξαιρετική συνεργασία με το Υπουργείο Εσωτερικών, έχουν γίνει ειδικές ρυθμίσεις, προκειμένου, ακριβώς, να προβλέπεται η δυνατότητα για επέκταση των συμβάσεων, δηλαδή, για μεγαλύτερο εύρος στη σύμβαση και περισσότερα χρήματα και έχουν διατεθεί ειδικά κονδύλια από το Γενικό Λογιστήριο του Κράτους, ακριβώς γι΄ αυτό το προσωπικό καθαριότητας. Όπως επίσης, έχουν δοθεί εργαλεία και για άλλες συμβάσεις με προσωπικό καθαριότητας και όλα αυτά, προκειμένου ακριβώς να εφαρμόσουμε, στο ακέραιο, τις οδηγίες των ειδικών, αναφορικά με το προσωπικό καθαριότητας.

Αριθμός μαθητών: Ποιος είναι σήμερα ο αριθμός μαθητών στη Β΄, στη Γ΄, στη Δ΄, στην Ε΄ και στην ΣΤ΄ Δημοτικού; Είκοσι πέντε μαθητές. Ακριβώς το ίδιο εφαρμόζεται και στην Α΄ Δημοτικού, αλλά μειώσαμε τον ελάχιστο αριθμό, από την αρχική πρόβλεψη, που ήταν για 20 μαθητές και τον κατεβάσαμε στους 15 μαθητές, τον ελάχιστο αριθμό μαθητών.

Τράπεζα θεμάτων: Επαναλαμβάνεται, δυστυχώς, και αναφέρομαι κυρίως στην Αξιωματική Αντιπολίτευση, ότι τάχα κόπηκε το 24%, άλλος είπε το 30%, άλλος είπε το 24% των μαθητών, όταν είχε εφαρμοστεί η Τράπεζα Θεμάτων. Ποια είναι η πραγματικότητα, όμως; Την αποσιωπάτε, δυστυχώς. Η πραγματικότητα είναι ότι η χρονιά εκείνη ήταν η πρώτη χρονιά, που εφαρμόστηκαν νέοι όροι προαγωγής και απόλυσης. Εφαρμόστηκε για πρώτη φορά η απαραίτητη βάση του 10 και του 8 σε όλα τα μαθήματα. Αυτός ήταν ο λόγος, που αυξήθηκε το ποσοστό των μετεξεταστέων μαθητών. Καμία σχέση με την Τράπεζα Θεμάτων. Σας το είπα επανειλημμένως, κύριε Φίλη. Το αγνοήσατε, όμως, εκ νέου στην τοποθέτησή σας.

Πρότυπα Σχολεία: Η κυρία Ασημακοπούλου είπε ότι διαπίστωσε ασάφειες, στο πλαίσιο των σκοπών των δύο τύπων σχολείων, μη μπορώντας να διακρίνει, ευκρινώς, τις διαφορές. Εξηγώ: Τα Πρότυπα Σχολεία στοχεύουν στην ενίσχυση του προτύπου της αριστείας, με την έννοια της διαρκούς αυτοβελτίωσης των μαθητών. Στα Πειραματικά Σχολεία η έμφαση δίνεται στην υλοποίηση πειραματικών μεθόδων, πρακτικών και εργαλείων.

Άρα, εκεί είναι σημαντικό να έχουμε ένα τυχαίο δείγμα του μαθητικού πληθυσμού και να βεβαιωθούμε, ακριβώς, για το πώς εφαρμόζονται, πώς υλοποιούνται αυτές οι νέες πειραματικές μέθοδοι. Εξαιτίας ακριβώς των διαφορετικών αυτών στοχεύσεων είναι και διαφορετικός ο τρόπος εισαγωγής, στα μεν Πρότυπα, με εξετάσεις, στα δε Πειραματικά, με κλήρωση.

Αναφέρατε, κυρία συνάδελφε, ότι ζητούμενο είναι όλα τα σχολεία της χώρας να λειτουργούν, με τα ίδια υψηλά ποιοτικά χαρακτηριστικά και συμφωνούμε. Γι΄ αυτόν ακριβώς το λόγο, αγωνιζόμαστε για να ανέλθει συνολικά το επίπεδο, για να λειτουργήσουν τα σχολεία αυτά, ως ένα εργαστήρι εθνικών διαστάσεων για το σχεδιασμό και την εφαρμογή καινοτόμων εκπαιδευτικών πολιτικών. Να λειτουργήσουν, ακριβώς, να τραβήξουν και όλα τα υπόλοιπα.

Έχουμε πει ότι έχει εκκινήσει μια διαδικασία, αγαπητέ, κύριε συνάδελφε, βάσει της οποίας οποιοδήποτε δημόσιο σχολείο θα μπορεί να υποβάλει φάκελο, προκειμένου να μετατραπεί σε Πρότυπο Πειραματικό Σχολείο.

Έρχομαι στον κ. Φίλη, ο οποίος είπε, ότι το δίκτυο των Πρότυπων και Πειραματικών Σχολείων «σαν ένα καρκίνωμα, στα σπλάχνα της δημόσιας εκπαίδευσης, θα απομυζά και θα τρέφεται από την αφαίμαξη των άλλων σχολείων». Νομίζω ότι τα λόγια αυτά μιλούν από μόνα τους. Δυστυχώς, κύριε Φίλη και κύριοι του ΣΥΡΙΖΑ, αποστρέφεστε τα εξαιρετικά αυτά δημόσια σχολεία, τη δυνατότητα για όλους τους μαθητές να φοιτήσουν στα εξαιρετικά αυτά σχολεία. Αποστρέφεστε τη λειτουργία των σχολείων αυτών, ως εργαλείου διάχυσης βέλτιστων πρακτικών στην εκπαίδευση και αυτή είναι η διαφορά, μεταξύ του εξισωτισμού προς τα κάτω, τον οποίο εσείς πρεσβεύετε και της ουσιαστικής εφαρμογής της ισότητας των ευκαιριών, την οποία πρεσβεύουμε εμείς. Γιατί, ναι, εμείς πιστεύουμε στην ισότητα των ευκαιριών και πιστεύουμε ότι πρέπει οι μαθητές να έχουν τη δυνατότητα, κύριε Φίλη, ακριβώς να έχουν πρόσβαση, σε αυτά τα εξαιρετικά δημόσια σχολεία.

Όλα αυτά, όμως, από που πηγάζουν; Από τη λογική της ήσσονος προσπάθειας, που πρεσβεύετε. Το θέμα είναι ιδιαίτερα επίκαιρο και μετά τη διαμαρτυρία κάποιων μεμονωμένων φοιτητών, τις προάλλες, που ζητούσαν να περάσουν το εξάμηνο, χωρίς εξετάσεις, όπως ακριβώς και κάποιοι άλλοι μεμονωμένοι, η νεολαία του ΣΥΡΙΖΑ, συγκεκριμένα, ζητούσε να περάσουν όλοι οι μαθητές, εκεί που θέλουν, στο πανεπιστήμιο, χωρίς καθόλου εξετάσεις, φέτος. Αυτό ζητούσε η νεολαία του ΣΥΡΙΖΑ. Να βολευτούν όλοι, χωρίς να προσπαθήσουν. Όλοι ίσοι, αλλά ίσοι προς τα κάτω. Λυπάμαι, αλλά είμαστε στον αντίποδα.

Εκπρόσωπος του ΣΥΡΙΖΑ είπε, επίσης, ότι «βάζουμε παντού πρότυπα», κλείνοντας το μάτι στους γονείς των παιδιών, που ενδιαφέρονται για το μορφωτικό κεφάλαιο των παιδιών τους, ώστε να μην στέλνουν τα παιδιά τους στα ιδιωτικά σχολεία. Είπε, επίσης, ότι «τα παιδιά, σε αυτά τα σχολεία, θα καταδυναστεύουν την εφηβεία τους, καθώς θα επιδοθούν σε μια συνεχή προσπάθεια να επιβεβαιώνουν ότι ανήκουν στους προνομιούχους και στους πειθαρχημένους, κυρίως, προνομιούχους». Δεν καταλαβαίνουμε. Δεν θέλετε δημόσια δωρεάν σχολεία; Δεν θέλετε να μπορούν όλες οι οικογένειες, ανεξαρτήτως οικονομικής κατάστασης, να έχουν πρόσβαση σε τέτοια υψηλού επιπέδου σχολεία; Χαιρόμαστε, πάντως, που αναγνωρίζετε ότι οι γονείς, που στοχεύουν, σε αυτά τα σχολεία, δείχνουν έμπρακτο ενδιαφέρον για το μορφωτικό κεφάλαιο των παιδιών τους. Αποδεικνύεται, έτσι, η ορθή επιλογή να επεκτείνουμε αυτά τα σχολεία, σε όλη την επικράτεια.

Κατέγραψα ένα σχόλιο της ΟΛΜΕ, για την αξιολόγηση της υλικοτεχνικής υποδομής ενός σχολείου, ως κριτήριου για το χαρακτηρισμό του, ως πρότυπο και πειραματικό. Είναι δεκτό. Συμφωνούμε. Ενσωματώσαμε αυτό το σχόλιο και πλέον δεν υφίσταται αυτό, ως κριτήριο. Γιατί η εποικοδομητική κριτική βρίσκει ευήκοα ώτα στο Υπουργείο και βοηθάει, ουσιαστικά, στη βελτίωση νομοθετικού πλαισίου. Στην ίδια κατεύθυνση ενσωμάτωσης γόνιμων σχολίων, θα τροποποιηθούν και οι μεταβατικές διατάξεις των πρότυπων σχολείων και πειραματικών, με βάση τις προτάσεις, που ακούστηκαν από τους φορείς, ώστε οι εκπαιδευτικοί, που, πριν την τοποθέτησή τους, με θητεία σε πρότυπα και πειραματικά, είχαν οργανική θέση σε άλλη περιοχή μετάθεσης, να δικαιούνται να διεκδικήσουν οργανική θέση στην περιοχή μετάθεσης του πρώτου πειραματικού σχολείου, κατά προτεραιότητα.

Έρχομαι στην Κοινωνιολογία και στα Λατινικά. Για να είμαστε ξεκάθαροι. Στην Κοινωνιολογία συνεχίζεται κανονικά η διδασκαλία της, από το δημοτικό. Στην Ε΄ Δημοτικού, στην ΣΤ΄ Δημοτικού, στο Γυμνάσιο, 2 ώρες στην Γ΄ Γυμνασίου, στο Λύκειο, δύο ώρες στην Α΄ Λυκείου. Επιπλέον, στο πλαίσιο διεύρυνσης των τρόπων αξιολόγησης των μαθητών και μιας πιο διαδραστικής μαθησιακής διαδικασίας, η Κοινωνιολογία είναι από τα πρώτα μαθήματα, στα οποία εισάγεται εξέταση, μέσω ερευνητικών εργασιών. Διευρύνουμε τους τρόπους αποτίμησης της προόδου των μαθητών και στόχος είναι η καλλιέργεια της κριτικής σκέψης, μέσα από ένα μάθημα, που, κατεξοχήν, απαιτεί σφαιρική αντίληψη.

Κύριε Δελή, θα συμφωνήσω μαζί σας, για την αναφορά στο μάθημα των Λατινικών. Πράγματι, υπάρχουν ζητήματα, αναφορικά με τον τρόπο, με τον οποίο διδάσκεται αυτό το μάθημα. Γι’ αυτόν ακριβώς το λόγο, έχουμε ζητήσει από το Ινστιτούτο Εκπαιδευτικής Πολιτικής να προτείνει τρόπους για να εκσυγχρονίσει, ακριβώς, τον τρόπο διδασκαλίας του μαθήματος και αν προσέξατε, η διδασκαλία αυτή προβλέπεται, όχι από το αμέσως επόμενο έτος, αλλά από το παρα -επόμενο, δηλαδή, 2021 - 2022.

Αξιολόγηση. Και εδώ ακούστηκαν πολλές και διαφορετικές απόψεις. Είναι αυτονόητο, κατά τη γνώμη μας, ότι για να μπορούμε να βελτιώσουμε το εκπαιδευτικό σύστημα, για να μπορέσουμε να βελτιώσουμε το εκπαιδευτικό έργο, πρέπει να έχουμε ένα σύστημα αξιολόγησης. Έτσι, θεσμοθετείται, από το επόμενο σχολικό έτος, ένα νέο συνεκτικό πλαίσιο, για την καλύτερη οργάνωση του ετήσιου προγραμματισμού του εκπαιδευτικού έργου, που συνδυάζεται, με δράσεις, δράσεις συλλογικές, δράσεις επιμορφωτικές, για την επαγγελματική ανάπτυξη των εκπαιδευτικών και για τη διττή αξιολόγηση της σχολικής μονάδας.

Εσωτερική αυτοαξιολόγηση και εξωτερική αξιολόγηση και, ναι, εκκινείται, εντός του 2020, και η διαδικασία για το πλαίσιο αξιολόγησης εκπαιδευτικών. Η αυτοαξιολόγηση της σχολικής μονάδας έχει αναγνωριστεί, ως κινητήριος μοχλός, για την αναβάθμιση και τη συνεχή βελτίωση λειτουργίας σχολικών μονάδων. Ακόμα και χώρες, όπως η Ιρλανδία, που είχαν αντιδράσει έντονα στις πολιτικές αξιολογήσεις του Ηνωμένου Βασιλείου, τη δεκαετία του ’90, έχουν υιοθετήσει την υποχρεωτική αυτοαξιολόγηση, θέτοντας την σε θετική βάση. Αυτό επιχειρούμε και εμείς. Επιδιώκουμε την ανάδειξη πλεονεκτημάτων του κάθε σχολείου. Στόχος, ακριβώς, είναι η βελτίωση εκ των έσω. Όχι, να τιμωρήσουμε. Η αυτοαξιολόγηση είναι μια μορφή διασφάλισης της ποιότητας, που συνάδει, με τη γενικότερη φιλοσοφία μας. Από κάτω προς τα πάνω, από τα ίδια τα σχολεία.

Η εξωτερική αξιολόγηση έρχεται να συμπληρώσει την εσωτερική. Πρόκειται για μια ευκαιρία να αξιοποιήσουν οι εκπαιδευτικοί συγκριτικά στοιχεία από τις μελέτες των ΠΕ.Κ.Ε.Σ., του ΙΕΠ, της ΑΔΙΠ ΔΕ, προς όφελός τους και η δημοσίευση, στην οποία έγινε αναφορά, όπως γίνεται, στη Γαλλία, την Αγγλία και άλλες χώρες, επιτελεί και αυτή αυτόν τον ρόλο, το κίνητρο για διαρκή βελτίωση.

Κυρίες και κύριοι, στόχος του Υπουργείου Παιδείας είναι η αναβάθμιση του σχολείου και η εξασφάλιση ενός σταθερά ποιοτικού συστήματος δημόσιας εκπαίδευσης. Δεν μπορούμε να μιλάμε για ενίσχυση της εκπαίδευσης, χωρίς την παρακολούθηση της ποιότητας, γιατί διαφορετικά, δεν γνωρίζουμε τι λειτουργεί και τι δε λειτουργεί, τι πρέπει να βελτιώσουμε και τι λειτουργεί καλά. Μην ξεχνάμε ότι οι μαθητές αξιολογούνται, σε κάθε στάδιο της εκπαιδευτικής διαδικασίας. Το οφείλουμε σ΄ αυτούς να αξιολογείται και ο θεσμός, ο οποίος τους εκπαιδεύει.

Έρχομαι στα ξενόγλωσσα τμήματα, στα προπτυχιακά προγράμματα. Ακούστηκε ότι ιδρύθηκαν, επί ΣΥΡΙΖΑ. Θέλω να θυμίσω το εχθρικό κλίμα, που συνάντησε το ΕΚΠΑ, το Πανεπιστήμιο Αθηνών, όταν επιχείρησε να ιδρύσει το πρώτο ξενόγλωσσο πρόγραμμα. Απορρίφθηκε το αίτημα. Πρώτα, απορρίφθηκε και εν συνεχεία, επιβλήθηκε από το Υπουργείο Παιδείας μείωση των τελών φοίτησης, προσέξτε, τέλη φοίτησης σε αλλοδαπούς. Ήρθε, λοιπόν, το Υπουργείο Παιδείας και είπε, «όχι, δεν θέλω το πανεπιστήμιο να εισπράττει τόσα χρήματα από τους ξένους, θέλω να μειωθούν τα τέλη φοίτησης». Αυτή ήταν η υποδοχή του Υπουργείου στα ξενόγλωσσα προγράμματα! Αυτή ακριβώς ήταν η υποδοχή και η μέριμνα του Υπουργείου ήταν να μην εισπράττει το πανεπιστήμιο χρήματα από τους αλλοδαπούς, επαναλαμβάνω.

Τελικά, πόσα ξενόγλωσσα προγράμματα ξεκίνησαν, επί ΣΥΡΙΖΑ; Κανένα. Είπατε ότι κάθε πανεπιστήμιο θα μπορεί να φτιάχνει ένα μαγαζάκι, για να φέρνει πόρους και φοιτητές από το εξωτερικό, ότι αυτό σημαίνει μπίζνα. Και ερωτώ: Δεν θέλετε, κύριοι της Αξιωματικής Αντιπολίτευσης, τα πανεπιστήμια να έχουν επιπλέον έσοδα από ξένους φοιτητές; Δεν θέλετε να εξάγουμε εκπαιδευτική τεχνογνωσία, να προσελκύουμε φοιτητές, από όλο τον κόσμο, που θα προτιμούν τη χώρα μας και τα πανεπιστήμια μας, τα εξαιρετικά μας πανεπιστήμια, από άλλα άλλων χωρών; Προτιμάτε, εν τέλει, πανεπιστήμια περιχαρακωμένα, χωρίς διεθνή ακτινοβολία, χωρίς θέση, που αρμόζει στον παγκόσμιο εκπαιδευτικό χάρτη;

Μιλάτε, επίσης, για παράλληλο σύστημα σπουδών ανώτατης εκπαίδευσης, σε βάρος του υπάρχοντος, για ιδιωτικοποίηση, για υποβάθμιση του δημόσιου πανεπιστημίου. Πώς τεκμαίρεται κάτι τέτοιο; Πώς η δημιουργία, δηλαδή, περισσότερων δυνατοτήτων, η διεύρυνση των οριζόντων των πανεπιστημίων και η σύμπλευση τους, με διεθνείς πρακτικές, πώς αυτό υποβαθμίζει το ελληνικό πανεπιστήμιο, αντί να το αναβαθμίζει;

Το ΚΙΝΑΛ ανέφερε ότι δεν μπορούν να ιδρυθούν αυτά τα προγράμματα, χωρίς προηγούμενη, καμία, μα καμία, είπατε νομίζω, διαβούλευση, με την ακαδημαϊκή κοινότητα. Κυρία Κεφαλίδου, νομίζω ο κ. Υφυπουργός διάβασε τις ανακοινώσεις της Συνόδου Πρυτάνεων, συγκεκριμένες ανακοινώσεις, που αιτούνται τα ίδια τα πανεπιστήμια την ίδρυση ξενόγλωσσων προπτυχιακών προγραμμάτων.

Η κυρία Ξενογιαννακοπούλου ανέφερε προχθές ότι δεν μπορεί ένα πανεπιστήμιο να έχει πέντε ξενόγλωσσες σχολές και κάποια άλλα πανεπιστήμια να μην έχουν. Γιατί; Γιατί μας ενοχλεί αυτός ο υγιής συναγωνισμός; Μας ενοχλεί η διαφοροποίηση; Κάποια πανεπιστήμια μπορεί να διακριθούν στην εξωστρέφεια, άλλα στην έρευνα, άλλα στην καινοτομία. Αυτό που είναι υγιές, αν μη τι άλλο, είναι να μην υπάρχει μία ισοπεδωτική λογική, όλοι ίδιοι. Ας αφήσουμε τα πανεπιστήμια ελεύθερα να επιλέξουν πώς θέλουν να αναπτυχθούν.

Δεν άκουσα, όμως, τίποτα από την κυρία Ξενογιαννακοπούλου, για το γεγονός ότι ως μέλος πλέον του ΣΥΡΙΖΑ, αντιτίθεται σε πρωτοβουλίες, που το προηγούμενό της Κόμμα, το ΚΙΝΑΛ – και έχουμε την τιμή να έχουμε εδώ τον τότε Πρωθυπουργό, τον κ. Παπανδρέου, επί ηγεσίας του οποίου έγιναν πρωτοβουλίες, όπως τα πρότυπα σχολεία, οι οποίες συνεχίστηκαν, εν συνεχεία, τη διετία 2012 -2014 και επί Νέας Δημοκρατίας, σε συνεργασία με το ΚΙΝΑΛ, με το ΠΑΣΟΚ - πώς δικαιολογεί το γεγονός ότι τώρα, ξαφνικά, αντιτίθεται, ως μέλος του ΣΥΡΙΖΑ, σε τέτοιες πρωτοβουλίες, που είχαν ξεκινήσει, ενώ ήταν Υπουργός της Κυβέρνησης, που ξεκίνησε την προσπάθεια, τη σημαντική αυτή, για τα πρότυπα σχολεία; Μία προσπάθεια, που συνεχίστηκε, με πάρα πολύ έντονο τρόπο, τη διετία 2012 – 2014.

Συνεργασίες με ξένα πανεπιστήμια. Ρωτάτε, γιατί αναφερόμαστε στα αμερικανικά. Μα, γιατί είναι γνωστό τοις πάσι ότι συνεργασίες με ευρωπαϊκά πανεπιστήμια υπάρχουν, ήδη, πάρα - πάρα πολλές. Μάλιστα, τρία ελληνικά πανεπιστήμια συμμετέχουν, ήδη, στο νέο θεσμό των ευρωπαϊκών πανεπιστημίων, τα European Universities, και μάλιστα, πολλά άλλα εξαιρετικά πανεπιστήμια μας έχουν ήδη υποβάλει αίτηση, για να συμμετάσχουν ακριβώς στο θεσμό αυτόν και άλλα πανεπιστήμια.

Και όχι μόνο αυτό. Συνεργασίες κάνουμε με τους πάντες. Είμαστε ανοιχτοί σε όλους. Έχουν, μάλιστα, ξεκινήσει συζητήσεις και με μεμονωμένες ευρωπαϊκές χώρες, όπως για παράδειγμα, με τη Γαλλία, με την Ισπανία, αλλά και για χώρες, εκτός Ευρωπαϊκής Ένωσης. Δεν έχουμε στεγανά. Αλλά για να καταλάβω, για σας υπάρχουν καλές και κακές συνεργασίες ή απλώς να μην υπάρχουν καθόλου συνεργασίες;

Έρχομαι και ολοκληρώνω σιγά - σιγά, κύριε Πρόεδρε, για τα διετή προγράμματα, τα οποία αναφέρθηκαν, εκτενώς, από μέλη της Κοινοβουλευτικής Ομάδας του ΣΥΡΙΖΑ, διετή προγράμματα, τα οποία, για να αποκαταστήσουμε την αλήθεια, ιδρύθηκαν, με υπουργικές αποφάσεις, δύο και τρεις ημέρες, πριν από τις εκλογές. Το τονίζω - να σας τις φέρω, κυρία Τζούφη, αν θέλετε, το ξέρετε, όμως, πολύ καλά - δύο και τρεις ημέρες, πριν τις εκλογές, χωρίς διατύπωση γνώμης από το Εθνικό Συμβούλιο Εκπαίδευσης και Ανάπτυξης Ανθρώπινου Δυναμικού και την Εθνική Επιτροπή Επαγγελματικής Εκπαίδευσης και Κατάρτισης, όταν αυτά τα έλεγε ο ίδιος, ο δικός σας ο νόμος, ο νόμος του 2017, που προέβλεπε πώς ακριβώς θα ιδρυθούν αυτά τα διετή. Ιδρύθηκαν, λοιπόν, χωρίς τις προϋποθέσεις, που έχει ο δικός σας ο νόμος και ιδρύθηκαν, δύο και τρεις ημέρες, πριν τις εκλογές, όλως τυχαίως !

Αλλά επειδή διακρίνω αυτό το ενδιαφέρον, όψιμο, βέβαια, για τη δημόσια επαγγελματική εκπαίδευση, να θυμίσω ότι, επί ΣΥΡΙΖΑ, οι εκπαιδευτές των δημόσιων ΙΕΚ ήταν απλήρωτοι, για έναν ολόκληρο χρόνο. Πληρώθηκαν από εμάς και εξακολουθούν να πληρώνονται. Να θυμίσω ότι οι απόφοιτοι των δημοσίων ΙΕΚ είχαν, με ευθύνη του ΣΥΡΙΖΑ, στερηθεί του δικαιώματός τους να συμμετάσχουν στις εξετάσεις πιστοποίησης του ΕΟΠΠΕΠ. Και αυτό το λύσαμε και ανασυγκροτήθηκε ο διαλυμένος ΕΟΠΠΕΠ και μέσα στον Ιούλιο, θα γίνουν και εξετάσεις πιστοποίησης. Να θυμίσω, επίσης, ότι είχατε προβλέψει να λειτουργήσουν τα ΙΕΚ, μόνο με πιστοποιημένους εκπαιδευτές, από την 1η Σεπτεμβρίου, χωρίς να μεριμνήσετε για την πιστοποίηση, δυσχεραίνοντας έτσι, έτι περαιτέρω, την έναρξη λειτουργίας των δημόσιων ΙΕΚ. Και αυτό λύθηκε, με ρύθμιση, που φέραμε, συγκεκριμένη. Όπως επίσης η υποχρέωση, που είχατε επιβάλει στα Κέντρα δια Βίου Μάθησης, να λειτουργήσουν μόνο με πιστοποιημένα προγράμματα, χωρίς, όμως, να έχουν πιστοποιηθεί τα προγράμματα αυτά. Και αυτό λύθηκε, με πρωτοβουλία της Κυβέρνησης.

Κυρίες και κύριοι συνάδελφοι - και θα κλείσω - θα έχουμε την ευκαιρία να συζητήσουμε και πάλι, στην Ολομέλεια, τις επιμέρους πτυχές του παρόντος νομοσχεδίου. Ο στόχος της Κυβέρνησης είναι ξεκάθαρος: Να δώσει σε όλους τους μαθητές καλύτερα και περισσότερα εφόδια, να μεταρρυθμίσουμε το εκπαιδευτικό μας σύστημα, από κάτω προς τα πάνω, ξεκινώντας από το νηπιαγωγείο, το δημοτικό και το γυμνάσιο, να εισάγουμε νέες θεματικές στο ωρολόγιο πρόγραμμα, όπως ο εθελοντισμός, ο αλληλοσεβασμός, η διαφορετικότητα, η επιχειρηματικότητα, να καλλιεργήσουμε σύγχρονες δεξιότητες για τους πολίτες του 21ου αιώνα, να ενισχύσουμε τη διδασκαλία συγκεκριμένων γνωστικών αντικειμένων, όπως η Πληροφορική, όπως η Φυσική Αγωγή, όπως τα Κλασικά Γράμματα, όπως οι Ξένες Γλώσσες, να θεσμοθετήσουμε, επιτέλους, την αξιολόγηση, ως μέσο βελτίωσης της εκπαιδευτικής διαδικασίας, σε τρεις άξονες: Προγραμματισμός, αυτοαξιολόγηση και εξωτερική αξιολόγηση, να στελεχώσουμε πιο αποτελεσματικά τα σχολεία μας, με κίνητρα, με προτεραιοποίηση και με ρύθμιση ειδική, προκειμένου, επιτέλους, να λαμβάνουν διπλή μοριοδότηση οι εκπαιδευτικοί, που υπηρετούν, σε σχολεία, σε δυσπρόσιτες περιοχές και ρυθμίσεις ειδικές, για να προσμετρώνται πιο γρήγορα τα προσόντα και η προϋπηρεσία των εκπαιδευτικών μας. Ρυθμίσεις, που διευρύνουν και ενισχύουν το θεσμό των πρότυπων και πειραματικών σχολείων, ως εργαστηρίων καινοτομίας, για τη διάχυση βέλτιστων πρακτικών, ως εργαστηρίων, που υπηρετούν την αρχή της ισότητας ευκαιριών. Εξαιρετικά δημόσια σχολεία, που υπηρετούν, ακριβώς, αυτόν το στόχο. Ρυθμίσεις, που αποσκοπούν στο να κάνουν το σχολικό περιβάλλον πιο ασφαλές.

Κυρίες και κύριοι, είμαστε περήφανοι, που προσπαθούμε να ανεβάσουμε τον πήχη υψηλότερα, που προσπαθούμε να δώσουμε στα παιδιά μας περισσότερα και καλύτερα εφόδια, που δίνουμε λύσεις, παρά τις αντιξοότητες, γιατί αυτή είναι η Ελλάδα της δημιουργίας, που προσπαθούμε να υπηρετήσουμε και θα συνεχίσουμε, όσο και αν οι σειρήνες της ήσσονος προσπάθειας θέλουν να βαφτίζουν το άσπρο - μαύρο. Θα αγωνιζόμαστε, διαρκώς, για ένα καλύτερο σχολείο, ένα καλύτερο πανεπιστήμιο για όλους. Θα αγωνιζόμαστε, διαρκώς, για να αναδεικνύουμε την εξαιρετική ποιότητα της εκπαιδευτικής κοινότητας, των εκπαιδευτικών μας. Θα αγωνιζόμαστε, διαρκώς, για να δώσουμε καλύτερα, περισσότερα εφόδια στους νέους μας.

Έχει κατατεθεί μια τροπολογία του Υπουργείου Εσωτερικών, με γενικό αριθμό 336 και ειδικό αριθμό 9. Είναι ρυθμίσεις, που αφορούν, σε μισθώσεις των σχολικών κυλικείων. Η Κυβέρνηση ανταποκρίνεται και σε αυτό το αποτέλεσμα της υγειονομικής κρίσης και γι’ αυτόν ακριβώς το λόγο, προβλέπει ρυθμίσεις, που παρατείνουν, αυτοδικαίως, τις συμβάσεις, τις μισθώσεις των σχολικών κυλικείων, προκειμένου να μετριαστούν οι οικονομικές επιπτώσεις των μισθωτών των σχολικών κυλικείων. Επίσης, γίνεται ειδική πρόβλεψη για τη μη κατάπτωση της εγγυητικής επιστολής υπέρ του εκμισθωτή. Ειδικές ρυθμίσεις, που φαντάζομαι, ότι σας βρίσκουν σύμφωνους, στο πλαίσιο της προστασίας ομάδων, που έχουν πληγεί από την υγειονομική κρίση. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε, την κυρία Υπουργό. Κυρία Υπουργέ, λαμβάνω την αφορμή από την τροπολογία, που καταθέσατε, να πω μήπως θα πρέπει να υπάρξει μία ανάλογη ρύθμιση και για τα πανεπιστήμια. Αν θέλετε να το μελετήσετε, δεν ξέρω τι ισχύει στα πανεπιστήμια, να το δείτε.

Κυρίες και κύριοι συνάδελφοι, ολοκληρώθηκε η συζήτηση επί των άρθρων του νομοσχεδίου. Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως και 114 γίνονται δεκτά, ως έχουν, κατά πλειοψηφία. Επίσης, η τροπολογία, με γενικό και ειδικό αριθμό 336/9 γίνεται δεκτή, κατά πλειοψηφία και ενσωματώνεται στο νομοσχέδιο, ως ίδιο άρθρο. Το ακροτελεύτιο άρθρο γίνεται δεκτό, κατά πλειοψηφία.

Επομένως, το σχέδιο νόμου έγινε δεκτό, επί της αρχής και επί των άρθρων, κατά πλειοψηφία.

Γίνεται δεκτό και στο σύνολό του;

**ΠΟΛΛΟΙ ΒΟΥΛΕΥΤΕΣ**: Ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Συνεπώς, το σχέδιο νόμου του Υπουργείου Παιδείας και Θρησκευμάτων «Αναβάθμιση του Σχολείου και άλλες διατάξεις» έγινε δεκτό επί της αρχής, επί των άρθρων και στο σύνολό του, κατά πλειοψηφία.

Η Ολομέλεια θα συνεδριάσει για το συγκεκριμένο νομοσχέδιο, σύμφωνα με απόφαση της Διάσκεψης των Προέδρων, την Τρίτη, στις 10.00΄ π.μ. και η δεύτερη συζήτηση επί των άρθρων, θα γίνει την Τετάρτη, μετά το τέλος των επίκαιρων ερωτήσεων.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Σιμόπουλος Ευστράτιος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Τσαβδαρίδης Λάζαρος, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Σκόνδρα Ασημίνα, Σενετάκης Μάξιμος, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Αναγνωστοπούλου Αθανασία (Σία), Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Παπανδρέου Γεώργιος (Γιώργος), Δελής Ιωάννης, Λαμπρούλης Γεώργιος, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

Τέλος και περί ώρα 14:50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**